މ. މުލީގެ ބިންހިއްކުމުގެ މަޝްރޫޢުގެ ނިމުން ފާހަގަކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމ. މުލީގެ ބިންހިއްކުމުގެ މަޝްރޫޢުގެ ނިމުން ފާހަގަކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n10 ޖުލައި 2018، ރިފަރެންސް: PR-2018-48\nނިޢުމަތްތަކުގެ ވެރި اللّـــه سبحانه وتعالى އަށް ޙަމްދުކޮށް، ޝުކުރުކުރަން. މި އުންމަތުގެ މާތް ނަބިއްޔާ محّمــد رســــول اللّــــه صلّى اللّـــه عليه وســــلّم އަށް ޞަލަވާތާއި ސަލާމް ލެއްވުން އެދި ދުޢާކުރަނީ، އެކަލޭގެފާނުގެ އާލުންނާއި މިތުރު ޞަޙާބީން ޝާމިލުކުރަމުން.\nމުލީގެ ލޮބުވެތި ޢިއްޒަތްތެރި ރައްޔިތުން، އަޅުގަނޑާއެކީ މި ދަތުރުކުރައްވާ އެންމެހައި ޢިއްޒަތްތެރިން؛\nއަޅުގަނޑު އުފަލެއް ކަމުގައި ދެކެން، އެންމެ ފުރަތަމަ ވާހަކަ ފަށަމުންވެސް މުލީން އަޅުގަނޑަށް ތިޔަ ވިދާޅުވި ހޫނު މަރުޙަބާ! ތިޔަބޭފުޅުންގެ ހިތްޕުޅުގައި އަޅުގަނޑުމެންނާ ދޭތެރޭގައި އޮތް ގާތްކަން ތިޔަބޭފުޅުން ތިޔަ ދައްކައިދެއްވީ. އެކަމަށްޓަކައި ހަމަ މުލީގެ ހުރިހާ ރައްޔިތުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވަން. އަދި ހަމައެއާއެކު، މުލީގެ މި އުފަލުގައި އަޅުގަނޑަށް ބައިވެރިވުމުގެ ފުރުޞަތު ލިބުނީތީ، اللّـه تعالى އަށް ޙަމްދުކުރަމުން، އަދި ހަމަ އެހެންމެ ތިޔަބޭފުޅުންގެ މި އުފަލުގައި ބައިވެރިވުމުގެ ފުރުޞަތުގައި ތިޔަ އެންމެ ބޭފުޅުންނަށް މަރުޙަބާވެސް ދަންނަވަން.\nމުލީގެ ބިމުގެ ސައިޒު މިއޮތީ، މުލި އުފެދުނުއިރު އޮތްވަރަށްވުރެ އިތުރުވެފައި. އެހެންވީމާ، މުއްޔަށް 40 ހެކްޓަރު އިތުރުވެގެންދާ ދިޔުމަކީ، ޝައްކެއްވެސްނެތްގޮތުގައި، ބިން ފުރެމުން އަންނަ ރަށަކަށް ލިބޭނޭ އެންމެ އުފާވެރި މެސެޖް. ހަމައެއާއެކީ، މުލީގެ އާބާދީއަށް ބޭނުންވާ އަސާސީ ޚިދްމަތްތައް ފޯރުކޮށްދިނުމަކީ، އަދި ލިބެމުން ދިޔުމަކީ އަޅުގަނޑުމެންވެސް މުލީގެ ރައްޔިތުންގެ އުފަލުގައި ބައިވެރިވާ ކަމެއްކަމުގައި ދަންނަވަން. އަޅުގަނޑަށް އެނގޭ، މުލީގެ އުންމީދުތަކާއި މުލީގެ އިންތިޒާރުތައް ހުރީ ކޮން ދިމާއެއްގައިކަން. އެހެންވީމާ، އެއަށް އަޅުގަނޑު ވާހަކައެއް ދަންނަވާފައި ކަންނޭނގެ ކުރިއަށްދާންވާނީ.\nޝައްކެއްވެސްނެތްގޮތުގައި، މުލި މިއީ، ވަރަށްގިނަ ވަސީލަތްތަކެއް ރައީސް މައުމޫންގެ ސަރުކާރުގައިވެސް ޤާއިމުކޮށްދެއްވާފައި ހުރި ރަށެއްވެސްމެ. އަދި ކުރިއަށް ދިޔުމުގެ ރޫޙު އޮތް އާބާދީއެއް އޮތް ރަށެއްވެސްމެ. ދެން މުލީގައި މިހާރު އިންތިޒާރު ކުރަމުން ތިޔަ ގެންދަވަނީ، ހަމަ ރާއްޖޭގެ ހުރިހާ ދިމާއަކަށް އެއަރޕޯޓުދާތީ، އެއަރޕޯޓެއްގެ އިންތިޒާރުގައިކަންވެސް އަޅުގަނޑު ހަމަ ގަބޫލުކުރަން. އެއާއެކީ މުލީގެ ރައްޔިތުންނަށް އަޅުގަނޑު ދަންނަވާލަން ބޭނުންވަނީ، މިއިން ކޮންމެކަމެއް ކުރުމުގައި ރައްޔިތުންގެ ދައުރު ކުޑައެއްނޫނޭ. ރައްޔިތުންގެ ދައުރު ކުޑަނުވާކަމަށް މިދެންނެވީ މިހެން އަންނަ ތަރައްޤީގެ މަޝްރޫޢުތައް ތިޔަބޭފުޅުންނަށް އަތުންހިފި ގަބޫލުކުރެވޭ ކަމަށްވަންޏާ، އެ ތަރައްޤީއާއެކީ ހިނގުމުގެ ޤާބިލުކަމާއި، ހިނގުމުގެ ވިސްނުން ތިޔަބޭފުޅުންގެ ހުންނަންވާނެ.\nއެހެންވީމާ، މުލީގެ އަތްމަތީގައި އޮތީ، މުލީގެ އެއަރޕޯޓު އަޅުވާނީ، ރައީސް ޔާމީން ލައްވާތޯ! އެހެންވީމާ، މުލީގެ ރައްޔިތުން އެކަމުގެ ފުރުޞަތު އަޅުގަނޑަށް ދެއްވައިފި ކަމަށްވަންޏާ، ﷲގެ ރަޙްމަތުން އެކަންވެސްވާނެ. އެހެންވީމާ، އަޅުގަނޑު ހަމަ މުލީގެ ރައްޔިތުންނަށް ދަންނަވާލަން ބޭނުންވަނީ، އިރާދަކުރެއްވިއްޔާ، މުލީގެ ތިޔަ އުންމީދުތައް، އިންތިޒާރު އަޅުގަނޑު ޙަޤީޤަތަކަށް ހަދައިދޭނަމޭ.\nރާއްޖޭގެ އެކި ދިމަދިމާލުގައި، މި ސަރުކާރުގައި، މި ދައުރުގައި، އެއަރޕޯޓުތައް އެޅެމުން އެބަދޭ. އެކަމަކު ފަހަކަށްއައިސް، އެއަރޕޯޓުތައް ގިނަވިގޮތްވެސް އަޅުގަނޑު ހަމަ ދަންނަވާލާނަން. އެއަރޕޯޓް އެޅުމަކީ، އަޅުގަނޑުމެންގެ ވިސްނުމުގައި، އަޅުގަނޑުމެންގެ އަމާޒުގައި އޮތްކަމެއް. އެކަމަކީ ލާމެހިފައި އޮތް މަޝްރޫޢެއްގެ ހަމަ ކައިރިކައިރި، ނޫނީ ތިމާގެ ބޮޅުތަކެއް ގޮތަށް ހުރި ކަންތައްތަކެއް. އަޅުގަނޑުމެންގެ ބައިނަލްއަޤްވާމީ އެއަރޕޯޓް ބޮޑުވެގެންގޮސް ރާއްޖެއަށް ޒިޔާރަތްކުރާ ފަތުރުވެރިން އިތުރުވެގެންދިޔައިމާ، އޭގެ މަންފާ އަޅުގަނޑުމެން މުޅި ރާއްޖެއަށް ޢާންމުކުރަން ބޭނުން. އެހެންވީމާ، ރާއްޖޭގެ އެކި ހިސާބުގައި އެއަރޕޯޓް އެޅުމުގެ މަސައްކަތްތައް ކުރަމުން މިދަނީ. އެއަރޕޯޓް އެޅުމުގެ މަސައްކަތްވެސް، އެހެންނަމަވެސް، ވަކި މޫސުމަކާ ދިމާކޮށް އިތުރުވެގެންދާންޖެހޭ ސަބަބުވެސް އެނގިވަޑައިގަންނަވަންވާނެ. އަޅުގަނޑު އެކި ތަންތަނުގައި ވާހަކަ ދައްކަމުން މިއަންނަނީ. އަޅުގަނޑުމެން ދައުލަތާ ހަވާލުވީއިރު، މި ޒަޢާމަތުން ދައުލަތާ ހަވާލުވީއިރު، ދައުލަތުގެ ވަރަށް ބޮޑު ދަރަނި އޮވެގެން އަޅުގަނޑުމެން ފުރަތަމަ މަސައްކަތްކުރަމުންދިޔައީ. ދަރަނި އަދާކުރަމުން އަދި އެއިރު، އެކި ހިސާބުގައިހުރި ރައްޔިތުންނަށް ޚިދްމަތްދޭން މިހުންނަ އާންމު ތަންތަން މަރާމާތުކުރުމާއި، އާބާތުރަ ފިލުވުމާ، މި ކަހަލަ އެތައް ކަމެއްކުރަން. އަދި ހަމައެހެންމެ އެކި ރަށްރަށަށް ޞިއްޙީ ދާއިރާއަށް ބޭނުންވެފައިހުރި ކަންތައްތައް ފުއްދައިދެވޭތޯ ބަލަމުން ގެންދިޔުން.\nއެކި ރަށްރަށަށް ދާއިރު، ގައިނީ ޑޮކްޓަރެއް، ޕީޑިއެޓްރީޝަނެއް، ނޫނީވިއްޔާ އެހެންވެސް ކަމެއް، ނޫނީވިއްޔާ ޓީޗަރެއް، މި ޝަކުވާތަކަކީ، ރިޔާސީ އިންތިޚާބުގެ ދަތުރުތަކުގައި އަޅުގަނޑުމެންނާ ހަމައަށް ތަކުރާރުކޮށް ކެނޑިނޭޅި އަންނަމުންދިޔަ ވާހަކަތައް. އެކަންކަން ކުރުމަށް ވަރަށްގިނަ ވަގުތުނަގައި، އެކަންކަން ކުރުމަށް ހޭދަކުރަންޖެހުނު. އަދި ހަމައެއާއެކީ، މި އަތޮޅަށް މި ކުރަމުންގެންދާ ދަތުރުގައި އަޅުގަނޑުމެން ރައްޔިތުންނަށް ދަންނަވަމުން މި އަންނަނީ، މިކަންކަން ކުރުމުގައި، އަޅުގަނޑުމެން ބޭނުންވި ހަލުވިމިނުގައި ބައެއް ކަހަލަ ކަންތައްތައް، މިސާލަކަށް، މުޅި ރާއްޖޭގެ އެކި ހިސާބަށް އެއަރޕޯޓް ޢާންމުވެގެންދިޔުން ކަހަލަ ކަންތައްތައް ފެށުން ލަސްވާންޖެހޭ ސަބަބުތަކުގެ ތެރޭގައި މިއަންނަނީ ކުރީގެ ސަރުކާރުތަކުން ކުރެވިފައި ހުރި ކަންތައްތަކުގެ އުނދަގޫ އަޅުގަނޑުމެން ތަޙައްމަލުކުރަން ޖެހުނީމާ. ނޫނީވިއްޔާ އެއަށް ޙައްލުތަކެއް ހޯދަން ޖެހުނީމާ. އޭގެތެރެއިން އެއްކަމަކީ، މި ދައުލަތުގެ މާލިއްޔާއަށް އުފުލަން ޖެހިފައި އޮތް ބޮޑު ބުރައެއްގެ ގޮތުގައި އޮތް ބޮޑު ދަރަނި. މި ތަފާސް ހިސާބަކާ، އިދިކޮޅު ފަރާތްތަކަކަށް ދެކޮޅެއް ނުހެދޭނެ. އަދި މި ތަފާސް ހިސާބު ހިފައިގެންނެއް އަޅުގަނޑަކަށް ހިޔެއްނުވޭ ބޭރު ކަރަކަރައަކަށްވެސް އިދިކޮޅު ފަރާތްތަކުން ދާނެ ކަމަކަށް. އެއީ، ރައްޔިތުންނާއި ބޭރުފަރާތްތަކަށް ދައްކަން، ރައްޔިތުންނަށް ދިން ޚިދްމަތެއް ކަމުގައި ބުނަން ދާނެހެންނެއް. އަދި ބޭރުގެ އެކި ކަރަކަރައަށްވެސް އެނގޭނެ، އަޅުގަނޑުމެންގެ ހުރި ޤުދުރަތީ، ވަރުގަދަ ކަންކަން އަޅުގަނޑުމެން ބިނާކޮށްފައި ހުރި ވަސީލަތްތައް ބޭރުގެ ފަރާތްތަކަށް ވިއްކާލައި، އަދި އެކަމުން އަޅުގަނޑުމެން ސަލާމަތްނުވެގެން މިދިޔައީ، ކިހާ ދުވަހެއްކަން. އަދި އަމުދުން، އިޤްތިޞާދީގޮތުން ކިހާ ބޮޑު ބުރައެއް އަޅުގަނޑުމެން އެކަމުގައި އުފުލަން ޖެހުނުތޯ؟ މީގެ ތަފްސީލުތަކެއް މީގެ ކުރީގެ ޖަލްސާއެއްގައި މިނިސްޓަރ ޠާރިޤު ދެއްވައިފި.\nއެހެންވީމާ، އެކަހަލަ އެތައްކަމެއް އަޅުގަނޑުމެން ޖެހުނީ ފޫބައްދަމުން ގެންދަން. އެއަރޕޯޓް އަނބުރާ ހޯދުމަށްޓަކައި 320 މިލިއަން ޑޮލަރު އެއްފަހަރުން ދައްކާ ޚަލާޞްކުރުމަކީ ފަސޭހަކަމެއްނޫން. އެއީ، ވަރަށްބޮޑު ތަކުލީފެއް، ވަރަށްބޮޑު ބުރައެއް، ދައުލަތަށް އުފުލަން ޖެހުނު. އެހެންނަމަވެސް، އެނޫންގޮތެއް އޭރު ހަމަ ނެތީ. އެ ނޫން ގޮތެއް ނެތޭ މިދެންނެވީ އެ ދަރަނި ދެންމޭކަށެއް ނުވެސް ނެތް. އެ ދަރަނި ދަންމާކަމަށްވަންޏާ ކޮންމެ ދުވަހަކަށް އަރާ އިންޓްރެސްޓް ނޫނީ، އޭގެ ކޮސްޓަކަށްއަރާ ދަރަނި އެހާ ބޮޑީ. އެހެންވީމާ، އެ ދަރަނި ސާބިތުވުމަށްފަހު، އެގްރީމަންޓުތަކުގައި ދަރަނި އެހުރީ. އާބިޓްރޭޝަނުން އެކަން ގަބޫލުކުރޭ. އެކަން އަޅުގަނޑުމެންގެ މައްޗަށް އެބަ އާދޭ. އަޅުގަނޑުމެން ބޭނުންވީ އެއަރޕޯޓް އަނބުރާ ހޯދަން. އެހެންކަމަށްވަންޏާ، އެގްރީމަންޓުގައި އޮތްގޮތަށް ބަދަލުދޭން އެބަޖެހޭ. އެންމެފަހުން މިދެންނެވި ގޮތަށް 320 މިލިއަން ޑޮލަރު އަޅުގަނޑުމެން ހޭދަކޮށްދާއިރު، އެއަރޕޯޓް އަޅަން އެކަނި މި ފައިސާ ލިބުނުނަމަ މިދައްކަނީ، ރާއްޖޭގެ އެކި ހިސާބުގައި ގާތްގަނޑަކަށް ފަންސަވީހަކަށް ތިރީހަކަށް އެއަރޕޯޓް އަޅާ ވާހަކަ. ރާއްޖޭގައި 25 އަތޮޅެއް ނުވެސްނެތް. އެހެންނަމަވެސް، މި ވާހަކައެއް އިދިކޮޅު ފަރާތްތަކަކުންނެއް ނުދައްކާނެ. އެކަމަކު އެފަރާތްތަކުން ކޮށްފައިހުރި ކަންކަމާ ގުޅިގެން، ރާއްޖޭގެ ތަރައްޤީގެ ދުވެލި ހިފެހެއްޓުނު ސަބަބު އަޅުގަނޑު މި ދަންނަވާލީ.\nއެހެންވީމާ، މުލީގެ ރައްޔިތުން އެންމެބޮޑަށް ބޭނުންވަނީ، ބިން ހިއްކާ ނިމުމާއެކީގައި އެންމެ ބޮޑަށް ބޭނުންވަނީ އެއަރޕޯޓް ކަމަށްވަންޏާ، މުލީގެ ރައްޔިތުން އެކަމާ ދޭތެރޭގައި ވިސްނަވާ! މި ސަރުކާރުގައި މިދެންނެވި ކަހަލަ އެތައް ބޮޑެތި ބުރަތަކެއް އުފުލަމުން، އޭރު ދަތިވެފައިހުރި އެތައް ބައިވަރު ކަންތައްތަކެއް، ބައިނަލްއަޤްވާމީ މުޖުތަމަޢަށް އަޅުގަނޑުމެން ދަރާފައިހުރި ދަރަނިތައް އަދާކުރަމުން އަދި މިދެންނެވި ގޮތަށް އެންމެ އަސާސީ ކަންތަކަށް ބޭނުންވާ ޞިއްޙީ މަރުކަޒު، ނޫނީ ތަޢުލީމީ މަރުކަޒުތަކުގައި ހުރި އާބާތުރަ ފިލުވަމުން، ވަރަށް ބޮޑެތި ހޭދަތަކެއް ކުރަންޖެހުނީ. އެހެންވީމާ، ކޮންމެވެސްވަރަކަށް އަޅުގަނޑުމެން އެކަނި ހަށްޓައިގެން ތެދުވެވޭވަރަށް، ހަށިފޮޅާލާފައި ތެދުވެވޭވަރަށް މަސައްކަތްތަކެއް ކުރަންޖެހުނު. އޭގެފަހުން، އަޅުގަނޑުމެންނަށް މި ވިސްނެނީ އެހެން ކަންކަން. މި ރަށްރަށަށް އައިމާވެސް، ހަމަ މި ރަށްރަށުގެ ޠަބީޢަތަކީވެސް އެއީ. ރަށްރަށުން ފުރަތަމަ އަޅުގަނޑާ ހަމައަށް އަންނާނީ، ރަށްރަށަށް ބޭނުންވެފައިހުރި އެންމެ އަސާސީ ކަންތައްތަކުގެ ވާހަކަ. އެކަމަކު، އެކަންކަން ފުދުނީމާ މިއަދު، އަޅުގަނޑުމެން އުންމީދުކުރަނީ، އެއަށްވުރެ ބޮޑެތި ކަންކަމަށް. އެއަށްވުރެ ބޮޑެތި ކަންކަމަށް އުންމީދުކުރާތީ، މުލީގެ ފަރާތުންވެސް އަޅުގަނޑު ކައިރީގައި އެއަރޕޯޓުގެ ވާހަކަވެސް މިވިދާޅުވީ.\nއެހެންވީމާ، މިހެންހުރި އަސާސީ ކަންތައްތައް ފިލުވައިދީފައި، އަސާސީ ކަންތައްތައް ފުއްދައިދީފައި، އެއާއެކީ، އަޅުގަނޑުމެންނަށް ތަރައްޤީގެ މަޝްރޫޢުތަކަށް ކުރިއަށް ދެވޭނީ. އަދި އަޅުގަނޑުމެން ކުރަންޖެހުނު މަސައްކަތުގެ ތެރޭގައި، މިހާބޮޑު ދައުލަތުގެ ދަރަންޏެއް އޮތީމަޔާއެކީ، ބޭރުން އަޅުގަނޑުމެންނަށް ލެންޑްކުރާ ފަރާތްތަކަށް، ނޫނީ ބޭރުން އަޅުގަނޑުމެންނަށް ދަރަންޏަށް ފައިސާ ދޫކުރާ ފަރާތްތަކަށް ރާއްޖޭގެ އިޤްތިޞާދުގައި އިތުރަށް ދަރަނި އުފުލުމުގެ، ނޫނީ އިތުރަށް ދަރަނި އަދާކުރުމުގެ ހަކަތަ ހުރިކަން އެމީހުންނަށް ކަށަވަރުވާން އެބަޖެހޭ. އެ ކަށަވަރު ކުރުމަށްޓަކައި އަޅުގަނޑުމެންގެ އިޤްތިޞާދު އެބަޖެހޭ ސާބިތުކަންމަތީ ދަމަހައްޓަން. އެއީކީ އެއްދުވަހަކުން، ދެ ދުވަހަކުން ކުރެވޭނެ ކަމެއްނޫން. ހަނދުމަފުޅު ހުންނާނެކަންނޭނގެ، ރިޔާސީ އިންތިޚާބުގެ ވާދައިގެ ދުވަސްތަކުގެ ތެރޭގައި އަޅުގަނޑު ވާހަކަ ދައްކަމުން ގެންދިޔައިން، އޭރުއޮތް ދަރަނި ހަމައަކަށް އަޅުވައި، އަޅުގަނޑުމެންގެ ބަޖެޓް، ހަމަ ބަޖެޓަކަށް، ތިލަފަތް ހަމަ ބަޖެޓަކަށް ގެނެވޭތޯ އަޅުގަނޑުމެން މަސައްކަތްކުރާނަމޭ، ތިން އަހަރުގެ ތެރޭގައި ފޮތްތަކުން އެކަން ކުރެވުނު. އެހެންނަމަވެސް، އަޅުގަނޑުމެން އަންދާޒާ ނުކުރާ ކަހަލަ ބޮޑު ދަރަންޏެއް އަޅުގަނޑުމެންނާ ހަވާލުވީ. އެހެންވީމާ، އެ ދަރަނި ދައްކަމުން، ދައުލަތުގެ ބަޖެޓުގެ ތިލަފަތް ހަމަކުރުމަކީ، އެއީ ފަސޭހަކަމަކަށްނުވޭ. އެކަމަކު، ތިން އަހަރުގެ މުއްދަތު މިދެންނެވީ، ތިލަފަތް ހަމަ ބަޖެޓަކަށް ގެނައުމަކީ ލާޒިމުކަމެއް، ބޭރުގެ ފަރާތްތަކަށް އަޅުގަނޑުމެންގެ ފޮތްތައް ދައްކަން ބޭނުންކަމަށްވަންޏާ.\nއަޅުގަނޑުމެން އެ ފޮތްތައް ދައްކާއިރު، ވިޔަފާރިކުރާ މީހަކަށް އެނގޭނެ، ބޭންކަށްގޮސް ލޯނެއް ނަގާކަމަށްވަންޏާ، އޭނާ ދައްކަންޖެހޭނީ، އޭނާ އަތުގައިހުރި ފައިސާއާއި، އޭނާއަށް ލިބެންހުރި ފައިސާ. އޭނާއަށް ލިބެންހުރި ފައިސާއަކީ، އަވަސްކަމާއި ކަށަވަރުކަމާއެކީ ލިބެންހުރި ފައިސާކަމަށްވަންޏާ، އެއީ އޭނާގެ އެސެޓެއް ގޮތަށް، އޭނާގެ ރިސޯސެއްގެ ގޮތަށް ބޭންކުން ބަލާނެ ލޯނުދޭން. އެކަމަކު، އޭނާގެ ހިސާބުފޮތް ބަލާއިރު، ހައްތަހާވެސް މިހުރީ، އޭނާގެ އަތުގައި އެއްވެސް އެއްޗެއްނެތި، ރައުސްމާލެއްނެތި، އޭނާ އެކި ފަރާތްތަކަށް ލޭންދޭނަށް ނަގާފައިހުރި ފައިސާ ދޭންހުރި ދަރަނިކަމަށްވަންޏާ، ބޭންކުން ފޮތް ހުޅުވައިލާފައި ފޮތް ލައްޕާލާނީ. އެ ހިސާބުން އެ ކަސްޓަމަރު ޖެހޭނީ ގެޔަށްދާން.\nދައުލަތެއްގެ ބެލެންސް ޝީޓާއި، ދައުލަތެއްގެ އިންކަމް ސްޓޭޓްމަންޓް މިއަކާ ތަފާތެއްނެތް. އެހެންވީމާ، އަޅުގަނޑުމެން ބޭރު ފަރާތްތަކަށް ލޯނަށް އެދި ދާން މި ޖެހެނީ، ބޮޑެތި މަޝްރޫޢުތައް ހިންގަން. ބޮޑެތި މަޝްރޫޢުތައް ހިންގަންދާއިރު، އަޅުގަނޑުމެން އެ ލޯނަށް އިންތިޒާރުކޮށް ދާކަމަށްވަންޏާ، އަޅުގަނޑުމެންގެ މާލީ ހިސާބުތައް އެބަޖެހޭ ހަމައަކަށް އެޅެން. އެހެންވީމާ، އެކަން ކުރުމަށްޓަކައި، އަޅުގަނޑުމެން މި ޖެހުނީ ވަރަށް ގިނަ ކަންތައްތައް ކުރަން. އެކަން ކުރަމުން، މިދެންނެވި ބޮޑު ދަރަނީގެ އިތުރަށް، އެއަރޕޯޓް އަނބުރާ ހޯދުމަށްޓަކައި ހޭދަކުރަންޖެހުނު 320 މިލިއަން ޑޮލަރަކީ، ގާތްގަނޑަކަށް ފަންސަވީސް، ނޫނީ ތިރީހަކަށް، އެއަރޕޯޓުގެ ފައިސާގެ ޚަރަދު. އަޅުގަނޑުމެން އެ ހިސާބަށް އައިސްފައި، މިދަންނަވަނީ، މޫސުމުގައި މިދިޔަ2އަހަރެއްހާ ދުވަހުގެ ތެރޭގައި، ނޫނީ ބޮޑަށް މިކަން މި އަންނަނީ މި އަހަރުގެ ތެރޭގައި. މިހާރު މިދަނީ އެތަން މިތަނުގައި މި އެއަރޕޯޓުތައް އެޅެމުން. އެކަމަކު މީގެ އެއަރޕޯޓުތަކުގެ ތެރެއިން، ވަރަށް މަދު އެއަރޕޯޓެއް ނޫނީވިއްޔާ ސަރުކާރުގެ ބަޖެޓުގައި ޖަހައިގެން އަޅާފައެއް ނޯންނާނެ.\nމީގެ އެއަރޕޯޓުތައް ގިނައިން އެޅިފައި މިހުރީ، އެ ސަރަޙައްދުގައި ޓޫރިޒަމްގެ ހޮޓާތައް ހުރި ފަރާތްތަކުން ލާރި ހޯދައިގެންނާއި، އެއީ ވިޔަފާރިވެރިންގެ އަތުން ލާރި ހޯދައިގެންނާއި އަދި ވިޔަފާރިވެރިން ވަކި ރަށެއް ނަގާފައި އެތަނުގައި އެއަރޕޯޓެއް އަޅަން ބޭނުންވާތީ، އެ ރަށް ލިބޭތީ، އެކަން ކުރާތީ އަޅާ އެއަރޕޯޓާއި، ބޭރުގެ ފަރާތްތަކުންވެސް އެ މީހުން ޓޫރިޒަމް ރަށެއް ކޮންމެ ސަރަޙައްދެއްގައި ނަގާތީ. މިސާލަކަށް ށ. އަތޮޅު. ށ. އަތޮޅުން ބިލެތްފަހި ކައިރީގައި، އެތަނުގައި ރިޒޯޓެއް ހަދަން ބޭނުންވާ، ބޭރުގެ ވަރަށް މުއްސަނދި ބޮޑު ކުންފުންޏަކުން އެ ރިޒޯޓު ނަގާއިރު، އެ މީހުން ބޭނުންވޭ އެތާނގައި އެއަރޕޯޓެއް އޮންނަން.\nއެހެންވީމާ، ދައުލަތުގެ ބަޖެޓުން ހޭދަކޮށްގެން ހަދާ އެއަރޕޯޓްތައް ގިނައެއްނުވާނެ. ވަރަށް މަދުވާނެ. އެހެންވީމާ، މި ގޮތްގޮތަށް އެއަރޕޯޓުތައް ހެދިގެން މިދަނީ. ހަމަ މުލީގެ ރައްޔިތުން އެއަރޕޯޓުގެ ޝައުޤުވެރިކަމުގައި ތިއްބެވީމާ، ތިޔަބޭފުޅުންނަށް މީގެ ތަފްސީލު ދަންނަވާލުމަށްޓަކައި، އަޅުގަނޑު ހަމަ ދަންނަވާލި ވާހަކައެއް މިއީ.\nއެހެންވީމާ، އަޅުގަނޑުމެން ކުރަމުންއައީ، އުނދަގޫ ދަތުރެއް. އަޅުގަނޑުމެން ކުރަމުން މިއައީ، ހަމަ ޙަޤީޤަތުގައިވެސް، ވަރަށް އުނދަގޫ ދަތުރެއް. މިދެންނެވި ކަހަލަ ދަރަނީގެ އެތައް ކަންތައްތަކެއް ފިލުވަމުން އަދި އެއާއެކީ، އެ3އަހަރެއްހާ ދުވަހުގެ ތެރޭގައި އަޅައިނުލެވި ވީރާނާވަމުން ހަލާކުވަމުންދިޔަ، އެތައް ބައިވަރު މުއައްސަސާތަކެއްގެ އިމާރާތްތަކުގެ އާބާތުރަ ފިލުވަމުން، މި ކަހަލަ އެތައް ކަމެއް ކުރަމުން ދިޔައީ. އަދި އެއާއެކީ، އައްޑުއަތޮޅުގެ ރައްޔިތުން، ތިނަދޫގެ ރައްޔިތުންގެ ޚިޔާލަށް އަންނާނެ، މި ވާހަކަ ދެންނެވީމާ. އަދި މުޅި ރާއްޖެއަށް މިކަން އެނގޭނެ. އެތަންތަނުގެ ރައްޔިތުންގެ ކައިވެނީގެ ސެޓްފިކެޓުތައް ހުރި ތަންތަން އަދިވެސް ނޭނގޭ ރައްޔިތުން ތިބޭނެ. އެމީހުންގެ ގޯތީގެ ފަތް ނެތް ކިތަންމެ ބަޔަކު ތިބޭނެ. ކިހިނެއްތޯ މިވަނީ؟ ރަސްމީ ލިޔުންތައް ހުރި ކޯޓުތަކުގައި ހުޅުޖަހައިފި. އެހެންވީމާ، ވަރި ކައިވެނީގެ ސެޓްފިކެޓެއް ނޯންނާނެ. ވަރަށް ގިނަ މީހުންގެ ވަރި ކައިވެންޏާ، މި ކަހަލަ ސެޓްފިކެޓުތައް ވަނީ ގެއްލިފައި. މި ރަށްރަށުގެ ރައްޔިތުންނަށް މިކަން އެނގޭނެ.\nހަމަ އެގޮތަށް ގޯތިދީފައި ހުރި މީހުންގެ އަތުން ގޯތި އަތުލެވިގެން ކުރެވުނު މަސައްކަތް އަޅުގަނޑުމެން އައްޑުއަތޮޅު ހިތަދޫގައި މިހާރު މި ކުރަނީ. ގޯތި އަތުލާފައި ހުރީ ޝަރުޢީ ހަމަތަކުގެ މައްޗަކުންނެއްނޫން. އެހެންވީމާ، އެ ގޯތި އަނބުރާ ދިނުމުގެ މަސައްކަތް އަޅުގަނޑުމެން މިކުރަނީ. އެކަމަކު މަދު ބަޔެއްގެ އަތުގައި ނޫނިއްޔާ، އެމީހުންގެ އަތުގައި ގޯތީގެ ފަތެއް ނެތް. މިކަހަލަ ވަރަށްގިނަ ކަންތައްތައް މިވަނީ، އެ ވީރާނާކޮށްލައި، އަންދާލި ކޯޓުތަކާއި މި ކަހަލަ މުއައްސަސާތަކުގެ ލިޔެކިޔުމުގެ ތެރޭގައި އަނދާ އަޅިޔަށްވެފައި. މިއީތޯ ޑިމޮކްރަސީއަކީ؟\nއެހެންވީމާ، މިކަހަލަ އެތައް ކަމެއްގެ ތެރެއިން އަޅުގަނޑުމެންގެ މިއަދުގެ މި ދިވެހިރާއްޖޭގައި މިކުރާ މަސައްކަތްތައް ކުރެވެނީ. އެހެންވީމާ، މިކަހަލަ އެތައް އުނދަގުލެއް، އެބަޖެހޭ ހައްލުކުރަން. އެތައް އުނދަގުލެއް ހައްލުކޮށްގެންދާއިރު، މިދެންނެވީ، އެއަރޕޯޓުތައް އެޅުމަށް ހުންނަ ފައިސާއަށްވެސް، އަންނަ ދަތިކަން އަންނަ ވާހަކަ. ދެންމެ މުޢިއްޒުގެ ވާހަކަފުޅުގައި އެ ދެއްކެވި ބައެއް ވާހަކައާއި އަޅުގަނޑުގެ ވާހަކަވެސް ގުޅުވައިލާނަން. އެކަމަކު އެއާއެކީވެސް ހަމަ ދަންނަވާލަން ބޭނުންވަނީ، މުއްޔަކީ ކުރިއަށް ދިޔުމުގެ ވިސްނުން އޮތް ރަށެއް. މުއްޔަށް އިތުރުވެގެން މިދިޔައީ، ބިމުގެ އިތުރުކަން. އަދި ހަމައެއާއެކީ މުލީގެ ތޮށިތައްލުމުގެ މަސައްކަތްވެސް އޮތީ. އިރާދަކުރެއްވިއްޔާ، ހަމަ އެކަންކަން ވާނެއޭ އަޅުގަނޑު ދަންނަވަން. ހަމަ އެއާއެކީ އެއަރޕޯޓުގެ ތިޔަބޭފުޅުންގެ އުންމީދުވެސް އިރާދަކުރެއްވިއްޔާ މާ ލަސްތަކެއްނުވެ، އޭގައި ކުލަ ޖައްސައިދޭން، އަޅުގަނޑު ހަމަ މި ވާހަކަ މުލީގެ ރައްޔިތުންގެ ކުރިމަތީގައި މިއަދުވެސް ދަންނަވާލާނަން.\nއަޅުގަނޑުމެން ކޮންމެ ރަށަކަށް މި ކުރާ ޒިޔާރަތުގައި، 2013 ގެ ކުރިން އެ ހިނގައިދިޔަ5އަހަރާއި، 2013 ގެ ފަހުން މިހާރު މި ހިނގާ5އަހަރުގެ ތަފާސް ހިސާބު، އަޅުގަނޑުމެން އެބަ ދަންނަވަމު. މުލި، މިއީ، އަޅުގަނޑު ދަންނަވާލި ގޮތަށް ރައީސް މައުމޫނުގެ ސަރުކާރުގައިވެސް ވަރަށް ގިނަ ޚިދްމަތްތަކެއް ފޯރުކޮށްދެއްވާފައި އޮތް ރަށެއް. މިދެންނެވި މުއްދަތުގައި 2013 އާ ހަމައަށް އައި5އަހަރު، ރައީސް ނަޝީދުގެ ސަރުކާރާއި، ރައީސް ވަޙީދުގެ ސަރުކާރުގެ5އަހަރުގެ ވާހަކަ މިދަންނަވަނީ. މުއްޔަށް ކުރެވިފައި އޮތް ހޭދައަކީ، 47 މިލިއަން ރުފިޔާ. ނިސްބަތުން އެއީ ކުޑަ އެއްޗެއްނޫން. ބޮޑު އެއްޗެއް.\nއެހެންނަމަވެސް، މި ސަރުކާރުގެ މިހިނގާ5އަހަރުގެ ތެރޭގައި، މުއްޔަށް އެކަނި 143 މިލިއަން ރުފިޔާގެ ހޭދަ، އަޅުގަނޑުމެން ކޮށްފީމު. އެހެންވީމާ، މި ސަރުކާރުންވެސް މުއްޔަށް އަޅާލާކަން އަޅުގަނޑު ހިސާބުން މި ދައްކައިދިނީ. އެހެންވީމާ، މުއްޔަށްވެސް ވަރަށް ގިނަ ކަންތައްތަކެއް އެބަ ކުރެވޭ. މ. އަތޮޅުގެ ހުރިހާ ރަށަކަށް، ޚާއްޞަކޮށް ވަރަށް ގިނަ ކަންތައްތަކެއް ކުރެވޭ. އެހެންވީމާ، މުލީގައި މި ވާހަކަތައް ދައްކާއިރު އަޅުގަނޑު ބޭނުންވަނީ ހަމަ ދަންނަވާލަން. ދެން މި ބިން ހެޔޮގޮތުގައި ބޭނުންކުރަން ވިސްނަވާއިރު، އަބަދުވެސް ވިސްނާވަޑައިގަންނަވާށޭ، ވިޔަފާރީގެ އުސޫލުން، ޞިނާޢީ މަސައްކަތްތައް ކުރަން، ވިޔަފާރީގެ މަސައްކަތްތައް ކުރަން ބިން ބަހައްޓަވައްޗޭ. މުލީގެ ރައްޔިތުންނަށް، ގެދޮރު ނެތް މީހުންނަށް ގޯތި ދިނުމަކީވެސް، އޮތްކަމެއް. ހަމަ އެއާއެކީ، އަޅުގަނޑު ހަމަ ދަންނަވާލަން ބޭނުންވޭ، އަޅުގަނޑުމެންގެ ސަރުކާރަށް އިރާދަކުރެއްވިއްޔާ، ﷲ ގެ ރަޙްމަތާއެކީ5އަހަރު ހޭދަކުރަން ލިބިއްޖެ ކަމަށްވަންޏާ، އަޅުގަނޑުގެ ސަރުކާރަށްވެސް ބިން ކޮޅެއް، މުލީގެ ރައްޔިތުންގެ ފަރާތުން ބާއްވައިދެއްވަންޖެހޭ. މިހެން ހިއްކާ ބިންތަކުގައި އަޅުގަނޑުމެން މި ކުރަމުންގެންދާ މަސައްކަތަކީ، ހަމަ މާލޭގައި މިގެންދާ އުސޫލުން، ހުޅުމާލޭގައި މިގެންދާ އުސޫލުން އެޕާޓްމަންޓުތައް އަޅުގަނޑުމެން ހެދުން. ބިމަކީ، ވަކިވަކިން ދޫކޮށްލައިފި ކަމަށްވަންޏާ، ދާދި އަވަހަށް ހުސްކޮށްލެވިދާނެ އެއްޗެއް.\nއެހެންވީމާ، މުލީގެ ރައްޔިތުންނަށް ގޯތި ދެއްވުމަކީ، ހަމަ އެންމެ ރަނގަޅުކަމެއް. އެކަމަކު އެއާއެކީވެސް އުސް އިމާރާތްތައް ކުރުމަށް. އެއީ، ޒުވާނުންނަށް ކުރިއަށް އަންނަންއޮތް ޖީލުގައި ތިބި ޒުވާނުންނަށް އެޕާޓްމަންޓް އެޅޭނެ ބިންވެސް، އަޅުގަނޑަށް ބާއްވައިދެއްވުމަކީ، އަޅުގަނޑު އެދޭ ކަމެއް. ދެން މުލީގެ ކައުންސިލްގެ ފަރާތުން މިކަން ނިންމަވާއިރު، ސަރުކާރާއެކީ މަޝްވަރާ ކުރައްވައިގެން، މިކަންކަން ކުރައްވާނެ ކަމަށް އަޅުގަނޑު އުންމީދުކުރަން.\nއަޅުގަނޑުމެންގެ މިއަދުގެ ސިޔާސީ ޙަޤީޤަތް ހިންގަވާ، ގަބޫލުކުރަމާ! އަޅުގަނޑުމެންގެ މިއަދުގެ ސިޔާސީ ޙަޤީޤަތުގެ ތެރެއިން ހިމެނޭ ވާހަކަތަކެއް، ދެންމެ ޑޮކްޓަރ މުޢިއްޒުގެ ވާހަކަފުޅުގައި އެ ވިދާޅުވީ. ޑޮކްޓަރ މުޢިއްޒުގެ ޓީމުން އަދި ޠާރިޤު އިބްރާހީމުގެ ޓީމުން އަދި އެ ބޭފުޅުންނާއެކީ މަސައްކަތްކުރައްވާ ކުންފުނިތަކުން ރާއްޖެތެރޭގެ ތަރައްޤީއަށް މި ކުރައްވާ މަސައްކަތަކީ، ހަމަ އަޅުގަނޑުމެން މިއަދުވެސް ފާހަގަކުރަންޖެހޭ މަސައްކަތްތަކެއް. އެ ބޭބޭފުޅުންނަށް އަޅުގަނޑު އިޚުލާޞްތެރިކަމާއެކީ، ހަމަ ޝުކުރު ދަންނަވަން. އަދި ހަމައެހެންމެ، މި ރަށްރަށުގެ ރައްޔިތުން އެ ބޭފުޅުން އެ ކުރައްވާ މަސައްކަތް ބަލައިގަންނާނެކަމާ ދޭތެރޭގައި އަޅުގަނޑު ޝައްކެއްވެސްނުކުރަން. އަޅުގަނޑުމެން މަސައްކަތްތަކެއް ކުރީމު. އަޅުގަނޑުމެންނަށް މިއަންނަ ގޮންޖެހުންތަކާއެކީ އަޅުގަނޑުމެން ދުނިޔޭގައި، އާއިލާގެ ތެރޭގައި އުޅުމަށް އަޅުގަނޑުމެން ކުރަންޖެހޭ ކަންތައްތަކާ ދޭތެރޭގައި، އަޅުގަނޑުމެން ވިސްނަމުން މިގެންދަނީ. އަޅުގަނޑުމެން ޚާރިޖީ ސިޔާސަތު ބައްޓަން ކުރީވެސް އެގޮތަށް. އަޅުގަނޑުމެންގެ ޚާރިޖީ ސިޔާސަތު ބައްޓަންކުރީ، މިހާރުވެސް އަދި މެދުރާސްތާއަށް ވިސްނިނަމަވެސް، އަމުދުން މުސްތަޤްބަލަށް އަޅުގަނޑުމެންގެ ޒުވާނުންނާ ހަމައަށް ކަންކަން ދާއިރު، އެ މީހުންނާ ހަމައަށް ވާސިލުވާންއޮތް ޖީލާ ހަމައަށް ކަންކަން ދާންވާއިރުވެސް، އަޅުގަނޑުމެންގެ ސިޔާސީ ކަންކަމުގެ ތެރެއަށް، ދާޚިލީ ކަންކަމުގެ ތެރެއަށް، ބޭރު މީހުން ބަސްބުނުމުގެ ފުރުޞަތު ނުދޭން، އަޅުގަނޑުމެންގެ ޚާރިޖީ ސިޔާސަތު ކަނޑައެޅީ. ޚާރިޖީ ސިޔާސަތުގައި ހަމައެކަނި ތަފާތަކަށް ވެގެންމިއުޅެނީ، ތަންކޮޅެއް އަޑުގަދަކޮށް އެ ވާހަކަ އަޅުގަނޑުމެންނަށް ދެއްކޭތީ، ތަންކޮޅެއް ވަރުގަދައަށް އެކަން ހިފަހައްޓާތީ. އެކަމަކު މިއަދުވެސް އަޅުގަނޑު ހަމަ ދަންނަވާލަން ބޭނުންވަނީ، އަޅުގަނޑުމެންނަށް ސަލާމަތްކަން އޮތީ، އަޅުގަނޑުމެންނަށް އަމާންކަން އޮތީ، ޙަޤީޤަތުގައިވެސް، އަޅުގަނޑުމެންގެ ދާޚިލީ ކަންކަމާ ބޭރު މީހުން ނުބެހުނިއްޔާއޭ.\nދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންގެ ތެރެއިން ގޮނޑި ހުސްވީ. އަޅުގަނޑުމެން ކިހާ ހިސާބަކަށްތޯ، ބޭރުން މީހުންގެ ބެހުން މިކަމުގައި ދޭންވީ. ބޭރު މީހުންތޯ އެކަން އަޅުގަނޑުމެންނަށް ކަނޑައަޅަންވީ، މިވެނި މުއްދަތެއްގެ ތެރޭގައި ސުޕްރީމް ކޯޓުގެ ބެންޗް ހަމަކުރާށޭ. ބޭރު މީހުންތޯ އަޅުގަނޑުމެން ކައިރީ ބުނަންވާނީ، ސުޕްރީމް ކޯޓުގެ ބެންޗަށް ލާންޖެހޭނީ، މިވެނި މިވެނި ސިފަތަކެއް ހުރި ބަޔެކޭ. އަޅުގަނޑުމެންގެ ލޯކަލް ކައުންސިލް އިންތިޚާބު. ލޯކަލް ކައުންސިލް އިންތިޚާބާ ހަމައަށް އައިއިރު، މިދެންނެވި ކަރަކަރައިގެ ހުރިހާ ފަރާތްތަކުން މި ބުނަނީ، ރާއްޖޭގައި މިނިވަން އިންސާފުވެރި، އަދުލުވެރި އިންތިޚާބެއް ނުބެއްވޭނެއޭ. އިންތިޚާބުގެ ނަތީޖާއާ ދޭތެރޭގައި، އިންތިޚާބުގެ ވޯޓުލުމުގެ ކުރިން، ސުވާލު އުފެއްދި. މިއީ، ބޭރު މީހުން އަޅުގަނޑުމެންގެ ކަންކަމާ ބެހޭވަރު. ވޯޓުގެ ނަތީޖާ ނުކުތުމާއެކީ އެ ދެއްކި ވާހަކަ ހަނދާނެއް ނެތް. ޒިންމާދާރުކަމާއެކީ ބޭރުގެ ޑިމޮކްރަސީތަކުގައި މަސައްކަތްކުރާ ފުންނާބު އުސް ލީޑަރުން އައިސް، ރާއްޖެއާ ބެހޭގޮތުން ދެއްކި ވާހަކަ އެމީހުންގެ ހަނދާނަކު ނެތް. ވޯޓުގެ ނަތީޖާ ނުކުތީ އެމީހުން އެދުނު ގޮތަށް. އެއީ، ޖުމްލަ އަދަދު، ގޮނޑިއަށް ބަލާކަމަށްވަންޏާ، ލޯކަލް ކައުންސިލްގެ އިންތިޚާބުތަކުގެ ބޮޑު އަދަދެއް ޕީ.ޕީ.އެމް. އަކަށް ނުލިބޭ ޙަޤީޤަތުގައިވެސް. އެހެންވީމާ، އެއީ އެމީހުން ހިތްހަމަޖެހޭ ނަތީޖާއަކަށް ވެއްޖެ. އެހެންވީމާ، އޭގެ ކުރީގައި ދެއްކި ވާހަކަ، އިންތިޚާބުގެ ނަތީޖާއާ ދޭތެރޭގައި އުފެއްދި ހުރިހާ ވަސްވާސްތައް، އޭގެމަތިން ހަނދާން ނެތުނީ.\nކުރީގެ ސަރުކާރުގައި، ރައީސް ނަޝީދުގެ ސަރުކާރުގައި އެ ޑިމޮކްރަސީއާއި، އެ ނިޒާމާ، ޢަދުލުވެރިކަމާ، އެ ހުރިހާ ކަމެއް އޮތްކަމަށް އެބޭފުޅުން ވަކާލާތު ކުރައްވާ ސަރުކާރުގައި، ސިޔާސީ މީހުން ހިފައި ހައްޔަރު ކުރީ ކޮން އުސޫލަކުންތޯ؟ މިއަދު އެއަށް ޖަވާބު ދެވޭނެތޯ؟ ފަނޑިޔާރުން ހިފައި ހައްޔަރުކުރީ ކޮން އުސޫލަކުންތޯ؟ ރައީސް ނަޝީދު ހިތްޕުޅަށް ގެންނަވަންވާނެ، އަދި އެމް.ޑީ.ޕީ. ބޭފުޅުންވެސް، އެމްޑީ.ޕީ. މެންބަރުންވެސް ހިތަށް ގެންނަވަންވާނެ، ރައީސް ނަޝީދަށް ކީއްވެގެންތޯ މި އިންތިޚާބުގައި ކުރިމަތި ނުލެއްވިގެން މިއުޅެނީ؟ ދިވެހި ރައްޔިތަކަށް ނުވާތީކީއެއް ނޫން ދޮގެއްތޯ؟ ދިވެހި ރައްޔިތެއް. އަދި ރައީސްކަން ކުރައްވާފައި ހުންނެވި ބޭފުޅެއް. އެހެންވީމާ، އަދިވެސް ރައީސްކަމަށް ރައްޔިތުންގެ ޝައުޤުވެރިކަން އޮތިއްޔާ ކުރިމަތިނުލެއްވެންވީ ސަބަބެއް ނެތް. މިކަހަލަ ކަންތަކާ ދޭތެރޭގައި، އަޅުގަނޑުމެން ސިޔާސީ މީހުން ދެބަސްވެއްޖެ ކަމަށްވަންޏާ، ނޫނީ އަޅުގަނޑުމެންގެ ޕާޓީތަކުގެ ތެރޭގައި، ޚިޔާލުތަފާތުވާ ކަމަށްވަންޏާ، މައްސަލަ ފައިސަލާކުރަން މިދަނީ ކޯޓުތަކާ ހަމައަށް.\nކޯޓުތަކުން މިކުރާ ކަންކަމުގައި، މިއަދު މިތާ ތިބި ޒުވާނުންނަށްވެސް އަޅުގަނޑު ދަންނަވާލާނަން. ހަރުމީހުންނަށްވެސް ދަންނަވާލާނަން. އަޅުގަނޑުމެން ޒުވާނުންނަށްވެސް މިއަދު އެންމެ ބޮޑަށް ބޭނުންވެފައިއޮތް ކަމަކީ، ހިޔާވަހިކަން، ގޯތިގެދޮރު ލިބުން. ނޫނީވިއްޔާ ޢިމާރާތެއްކުރާނެ ބިންކޮޅެއް ލިބުން. ބައްޕަގެ ތަރިކަ މުދާ ބަހަނީ. އެހެންވީމާ، މިއަދުގެ ޒުވާނުންނަކީ، ދިވެހިރާއްޖޭގެ އާބާދީގެ 70 ޕަސެންޓް. ގާތްގަނޑަކަށް ކޮންމެ 10 މީހުންގެ ތެރެއިން7މީހުންނަކީ ޒުވާނުން.7މީހުންނަށް އެންމެ ބޮޑުވާ މައްސަލައަކީ، އެމީހުން ދިރިއުޅޭނެ ތަނެއް ނެތުން. ދިރިއުޅޭނެ ތަންކޮޅެއް މިކަހަލަ ރަށްރަށުގައި، އަދި މާލޭގައިވިޔަސް ގޯތިތައް ފޮތިކޮށް، މިހުރިހާ ކަމެއް ކޮށް ނިމޭއިރު، މިހުރިހާ ކަމެއް ކޮށްނިމެނީ ކޮންތާކުންތޯ؟ އެއީ ރައްޔިތުންގެ، ދިވެހިރާއްޖޭގެ އާބާދީގެ، އެންމެ ބޮޑު އާބާދީގެ އިހްސާސްތައް އެންމެ ބޮޑަށް ގުޅިފައިހުރި މައްސަލަ. ގޯތި ގެދޮރުގެ މައްސަލަ. އަދި ބިންކޮޅެއް ލިބުނީމަތާ ލޯނުނަގައިގެންވެސް، އެހެންގޮތަކުންވެސް އެތާ ޢިމާރާތް ކުރާނީ. އެހެންވީމާ، އެންމެ ބޮޑު މައްސަލައަކަށް ވެފައި މިއޮތީ ގޯތީގެ މައްސަލަ. މިރަށުގައި މި ބިން ހިއްކަން މި ޖެހުނީ ކީއްވެގެންތޯ؟ ގޯތިގެދޮރު ދޭނެ ތަން ނެތިގެން.\nއެހެންވީމާ، ރައްޔިތުންނަށް، ޒުވާނުންނަށް، ރައްޔިތުންގެ އާބާދީގެ އެންމެ ބޮޑު ބަޔަކަށް، ކޮންމެ 10 މީހުންގެ ތެރެއިން7މީހަކަށް އެންމެ ކަންބޮޑުވާ މައްސަލަތައް ނިންމަނީ، އަޅުގަނޑުމެންގެ އުސޫލުތަކުގެ ތެރެއިން، އިސްލާމީ ޝަރީޢަތުގައި މުދާ ބަހަން އޮންނަ އުސޫލުތަކުގެ ތެރެއިން. ހަމަ ބޭރު މީހުން ގަބޫލުނުކޮށްގެން އުޅޭ އެއްކަލަ ފަނޑިޔާރުން، ރާއްޖޭގައި އޮތް ނިޒާމުގައި، ރާއްޖޭގައި ތިއްބެވި ފަނޑިޔާރުން މި ނިންމަނީ.\nއެހެންވީމާ، ރާއްޖޭގެ ރައްޔިތުންގެ އެންމެބޮޑު އާބާދީއަށް ބޭނުންވާ ހުރިހާކަމެއް، މައްސަލަތައް ފައިސަލާކޮށް ނިންމާ ނިންމުން މިއޮތީ ފަނޑިޔާރުންނަށް އަޅުގަނޑުމެން ދޫކޮށްލާފައި. އެކަންކަން ނިންމުމުގައި އަޅުގަނޑުމެންގެ މައްސަލައެއް ނެތޭ. އެއީ އެންމެ ޙައްސާސް މައްސަލަ. އެހެންވީމާ، ކޮން މައްސަލައެއްގައިތޯ އޮންނަންވީ ސުޕްރީމް ކޯޓުން ވަކިގޮތަކަށް ނުނިންމައިގެން، އަނެއް ކޯޓަކުން ވަކިގޮތަކަށް ނުނިންމައިގެން، އެކަންކަމާ ބެހުމުގެ ޖާގަ ކީއްކުރަންތޯ ދޭންވީ؟ މިކަންކަމުގައި މިއޮންނަ އިންސާފު އަޅުގަނޑުމެން ރައްޔިތުން މިތިބީ ގަބޫލުކޮށްގެންނޭ. 70 ޕަސެންޓް މީހުންނަށް އެންމެ ކަންބޮޑުވާ މައްސަލައިގެ މައްސަލަތައް ނިންމާ ނިންމުން އަޅުގަނޑުމެން މިތިބީ ގަބޫލުކޮށްގެން، އަޅުގަނޑުމެންގެ ކޯޓުގެ ފަނޑިޔާރުންގެ އެ ޤާބިލުކަން ހުރިކަމަށް. އަދި ޢަދުލުގެ ނިޒާމް ނިޔާކުރާ ގޮތަކުން މި އުސޫލުން ބެހިގެންދާ ބިންކޮޅު އަޅުގަނޑުމެން މިތިބީ ގަބޫލުކޮށްގެންނޭ. ދެން ކީއްކުރަންތޯ މިނޫން އެހެން ކަންކަމުގައި، ކޯޓުތަކުން ކުރާ ކަންކަމާ ބޭރު މީހުން ބެހެން ޖާގަ ދޭންވީ؟\nކޯޓުތަކުން ނިންމީ ރައީސް ނަޝީދުގެ މައްސަލަ. ކީއްކުރަންތޯ ބޭރު މީހުން އެއާ ބެހެން ޖާގަދޭންވީ؟ އެހެންވީމާ، މިއީ އަޅުގަނޑުމެން ދިވެހިން ވިސްނާލަންޖެހޭ ކަންކަން ދޮގެއްތޯ! މިކަންކަމާ ދޭތެރޭގައި އަޅުގަނޑުމެން ވިސްނާލަން އެބަޖެހޭ. އެހެންވީމާ، މިދައްކާ ވާހަކައިގައި ހަމައެއްވެސްނެތް. ޑިމޮކްރަސީއަށް ލޯބިކުރާކަމަށްވަންޏާ، އަދި ޚުދުމުޚުތާރު ވެރިކަމަކުން ދުރުވެތިބެ، ރައްޔިތުންގެ ގިނަބަޔަކު ބުނާގޮތަށް އެކަން ކުރާކަމަށްވަންޏާ، ރައްޔިތުންގެ ގިނަބަޔަކު ބުނާގޮތް ކަންކަން ނިންމުމަށް އެއޮތީ ރައްޔިތުންގެ ތެރެއިން ނިންމާފައި އޮންނަ ޤާނޫނުތައް. ދެން އޭގައިވެސް ބުނެވިދާނެ، ރައްޔިތުންގެ މަޖިލީހުގެ މެޖޯރިޓީ މިއަދު އޮތީ ޕީ.ޕީ.އެމް.ގައޭ. ޕީ.ޕީ.އެމް. އާއި އެމް.ޑީ.އޭ. ގައޭ. އެހެންވީމާ، މެޖޯރިޓީ ބުނާގޮތަށޭ ޤާނޫނުތައް ފާސްވާނީ. ޝައްކެއްވެސްނެތް، ދުނިޔޭގެ ކޮންތަނެއްގައިތޯ، އެނޫން ގޮތަކަށް އެކަން އޮތީ. ދުނިޔޭގެ ހުރިހާ ތަނެއްގައިވެސް އެކަންއޮތީ އެގޮތަށް. އެކަމަކު މެޖޯރިޓީ ޕީ.ޕީ.އެމް. އަށް ލިބެނީ ކީއްވެގެންތޯ އެބަ ސުވާލު އުފައްދަންޖެހޭ. މެޖޯރިޓީ ޕީ.ޕީ.އެމް. އަށް ލިބެނީ، ރައްޔިތުން ތަމްސީލު ކުރުމުގެ މެޖޯރިޓީ ޕީ.ޕީ.އެމް. އަށް ލިބެނީ، ޕީ.ޕީއެމް.ގެ ސަރުކާރާއި، ޕީ.ޕީ.އެމް.އިން ކުރަން ކަޑައަޅާފައި ހުންނަ މަޝްރޫޢުތަކާއި، އަދި އޭގެ ކުރީގެ ސަރުކާރު ހިންގި ފަރާތްތަކާއި، އެމީހުން ރައްދުވާ، ނިސްބަތްވާ ޕާޓީތަކުން، ކޮށްފައިހުރި ކަންތަކާ އަޅައިކިޔާއިރު، ޕީ.ޕީ.އެމް. އަކީ، ރަނގަޅު ބައެއްކަމަށް ރައްޔިތުންގެ ބޮޑު އަޣުލަބިއްޔަތު ދެކޭތީ.\nމިފަހަރު ރައްޔިތުންގެ މަޖިލީހަށް، 2014 ވަނަ އަހަރު އަޅުގަނޑުމެން ވަނީ، އެވަރަށް އަޅުގަނޑުމެންގެ މެންބަރުން ރައްޔިތުން ހޮވައިދެއްވީމާ. އެ ތާއީދު އަޅުގަނޑުމެންނަށް ދެއްވީމާ. އެއަކަށް އަޅުގަނޑުމެންގެ މެނިފެސްޓޯއަކަށް ބަދަލެއް ނާދޭ. އަޅުގަނޑުމެން ކުރާ މަސައްކަތްވީ އިތުރު. ޕީ.ޕީ.އެމް. ގެ ތެރޭގައި އުފެދުނު މައްސަލަތައް މީގައި އަޅުގަނޑުމެންނަށް އުނދަގޫވެގެން މިއުޅެނީ. މިއީކީ އެމް.ޑީ.ޕީ، ނޫނީ އެހެން ޕާޓީއެއްގެ މޮޅުކަމަކުން ވެގެންއުޅޭ ކަމެއްނޫން. އެހެންވީމާ، ޑިމޮކްރަސީއަށް ވާހަކަ ދައްކާ ކަމަށްވަންޏާވެސް، ރައްޔިތުންގެ ގިނަބަޔަކު ބޭނުންވާ ކަންތައްތައް މިއޮންނަނީ ރައްޔިތުން ނިންމާގޮތަކަށް ނިންމުން. އެއީ އެކަމުގެ ޙަޤީޤަތަކީ. އަޅުގަނޑުމެން މިކަހަލަ ކަންތައްތަކާ ހެދި، ބޭރުގެ ފަރާތްތަކުން ބަސްބުނާތީ، އަޅުގަނޑުމެންވެސް ބޭނުންވީ ބައިނަލްއަޤްވާމީ މުޖުތަމަޢުގައި އަޅުގަނޑުމެންވެސް ބަސްބުނާ ހިސާބަށް ދާން. ޝައްކެއްވެސްނެތްގޮތުގައި، އެކަން ކުރާއިރު އޮވެދާނެކަންނޭނގެ، ރައީސް ޔާމީނުގެ ސަރުކާރު. އެކަމަކު ރައީސް ޔާމީނުގެ ސަރުކާރަށްފަހުވެސް، ރައްޔިތުން ނިންމާ ސަރުކާރެއް ދެން އަންނާނީ. އޭގެފަހުން އަންނާނީ އެނޫން ސަރުކާރެއް. އެކަމަކު ހަމަގައިމުވެސް ދިވެހިރާއްޖޭގެ ކަރާމާތަކަށް، ލިބިފައި އޮންނަ އިތުރުކަމަކުން، ނޫނީ ފަހިކަމަކުންނެއް ގެއްލުމެއް ނުވާނެ، ކޮންމެ ސަރުކާރެއް އޮތަސް. މިކަހަލަ ކަންތައްތައް ހުރީމާ، އަޅުގަނޑުމެން އދ.ގެ ސެކިއުރިޓީ ކައުންސިލްގެ ގޮނޑިއެއް ހޯދަން މަސައްކަތް ކުރީ. ކީއްވެގެންތޯ؟ ކޮން ދިވެހި ރައްޔިތަކުތޯ، މިގޮނޑި އަޅުގަނޑުމެންނަށް ލިބުނުނަމަ ފަޚުރުވެރި ނުވާނީ؟ އެކަމަކު މިގޮނޑި އަޅުގަނޑުމެންނަށް ނުލިބުނީމާ، އެންމެބޮޑަށް ހަޖޫޖަހާ، އެންމެ ބޮޑަށް ދިވެހި ރައްޔިތުންނަށް ކުރި ފުރައްސާރަ ކުރިކަމަށް އަޅުގަނޑު ގަބޫލުކުރަނީ، އެންމެ ބޮޑަށް މިކަން ކުރެއްވީ އިދިކޮޅުގައި ތިއްބެވި ބޭފުޅުން. އެއީތޯ ޑިމޮކްރަސީގެ އުސޫލަކީ؟ އެއީތޯ ރައްޔިތުންނަށް ވެރިކަން ކޮށްދޭން އަންނަ ބަޔަކީ؟ ދެންމެ މުޢިއްޒު އެވިދާޅުވި މެސެޖު. ރައީސް ނަޝީދުގެ މެސެޖް.\nއަޅުގަނޑު މިއަދު ވާހަކަ ދައްކަމުން ދިއްގަރުގައި ބުނީމު، އަޅުގަނޑުމެން މިކުރާ ކަންތައްތަކާ ބޭރުގެ ފަރާތްތަކުން ބެހޭ ބެހުމުގެ ނަތީޖާއަކަށްވަނީ، އެމީހުން އެދޭގޮތަށް ހުރިހާކަމެއް އަޅުގަނޑަށް ކޮށްދޭން ދަތިވީމާ، މީގައި ޔޫރަޕިއަން ޔޫނިއަނުން، ނޫނީވިއްޔާ، ޔޫރަޕްގެ އިއްތިހާދުން އަޅުގަނޑުމެންނާ ދޭތެރޭގައި ފިޔަވަޅުތަކެއް އަޅާފާނެއޭ. އެކަމަކު އަޅުގަނޑު ހަމަ އެވާހަކައާ ވިއްދައިގެން ބުނިން، އަޅުގަނޑު އުންމީދުކުރަނީ ހަމައެކަނި އަޅުގަނޑުމެން ސިޔާސީ މީހުންނާ ދޭތެރޭގައި ފިޔަވަޅެއް އަޅާނެކަމަށް. އަޅުގަނޑަށް އަދިވެސް ގަބޫލުކުރަން އުނދަގޫ، އާންމުވެގެން ހުރިހާ ދިވެހި ރައްޔިތުންނަށް ދަތިވާކަހަލަ، ނޫނީ ދިވެހިރާއްޖޭގެ ވިޔަފާރިވެރިންނަށް ދަތިވާފާޑުގެ އާންމު ފިޔަވަޅެއް އަޅާނެކަމަކަށް. އަޅުގަނޑެއް ގަބޫލެއް ނުކުރަން.\nއެހެންނަމަވެސް، ރާއްޖޭގެ ސިޔާސީ އިސްމީހުންނާ ދޭތެރޭގައި، ޚާއްޞަކޮށް، އަޅުގަނޑާ ދޭތެރޭގައި، ނޫނީ އަޅުގަނޑާއެކީ މަސައްކަތްކުރާ ކެބިނެޓް ޓީމާ ދޭތެރޭގައި، ކޮންމެވެސްކަހަލަ ފިޔަވަޅުތަކެއް އަޅާފާނެ. އެކަމަކު އެމީހުންވެސް ގަބޫލުކުރާނެ، އަޅުގަނޑުމެން، އަޅުގަނޑުމެންގެ ފޮތްތައް ތައްމިނަށް ހުޅުވާލީމު، އެމީހުން އައިސް ބުނީމާ. އެމީހުންނަކަށް އަޅުގަނޑުމެންނާ ވާހަކަ ދައްކާފައި، އަޅުގަނޑުމެންނާ ޖަދަލުކޮށްފައި، އެއަކަށް އެމީހުންގެ ބަހެއް ވިއްކޭނެގޮތެއްނުވޭ. އެކަމަކުވެސް ބުނަން އޮންނަ ވާހަކައަކީ، އާޚިރުގައިވެސް ބުނަން އޮންނަ ވާހަކައަކީ، ހުރިހާ މިކަހަލަ ބޮޑެތި މީހުން ޖަލުގައި ތިބެގެން ބާއްވާ އިންތިޚާބަކީ، ތިމަންނަމެންނަށް ގަބޫލުކުރަންދަތި އިންތިޚާބަކަށް ވެދާނެއޭ. ބަލަ އެމީހުން ޖަލަށް ވަންނާކަށް، އަޅުގަނޑެއް ނޫނޭ ދޮރާށި ހުޅުވީކީއެއް. އަޅުގަނޑެއް އެކަމެއް ނުކުރަމޭ. އޭގެތެރޭގައި އެކި ބޭފުޅުން ޖަލަށް ވަތް އެކިގޮތް ޚަބަރުފަތުރާ ވަސީލަތްތަކުން ތިޔަބޭފުޅުންނާ ހަމައަށް ގެނެސްފައި އޮންނާނެ. އަދި ޚަބަރުފަތުރާ ވަސީލަތްތަކުން މިއަދު މިނިވަންކަމާއެކީ، ޖަހަންބޭނުންވާ ކޮންމެ ޚަބަރެއް ޖެހޭނެ. ރައީސް ޔާމީނުގެ ސަރުކާރުގައި އެ ސެންސަރެއް ނުކުރާނެ. އެހެންވީމާ ތިޔަބޭފުޅުންނަށް އެނގިވަޑައިގަންނަވާނެ، ކާކަށް ކީއްވެގެންކަން ޙުކުމެއް އައިސްފައި އެހުރީ. އަދި ކާކު ކީއްވެގެންކަން ތިން މަރުޙަލާ ނިންމާފައި ހުރީ.\nއެހެންވީމާ، ތިން މަރުޙަލާ ނިންމާފައި ތިބޭ މީހުންނާ ދޭތެރޭގައި، އަނެއްކާވެސް އެންމެފަހުގެ ބަސް ބުނާ ސުޕްރީމް ކޯޓުން، އެބޭފުޅުން ނިންމެވި ނިންމެވުން ބޮލާލައި ޖަހާފައި، އެހެންގޮތަކަށް ނިންމެވީމާ، އެއީކީ ރައްޔިތުންނަކަށް ގަބޫލުކުރަން ފަސޭހެކަމަކަށް ނުވާނެ. ސަލާމަތް ބުއްދިހުރި އެކަކަށްވެސް ގަބޫލުކުރާކަށް ފަސޭހައެއްނުވާނެ. އެއީ ރާއްޖެ ނުރައްކަލުގެ ކުރިމައްޗަށް ދާދިއުން. އެކަހަލަ ފުރުޞަތު ލިބުނީމާ، ބޭރުގެ ފަރާތްތަކުން އަޅުގަނޑުމެންގެ ދާޚިލީ ކަންކަމަށް އަތްގަދަ ކުރަނީ. މިއަދު މި ކުރެއްވި ޓްވީޓްގައި ރައީސް ނަޝީދު އެ ވިދާޅުވަނީ ކީކޭތޯ؟ ޚުދުމުޚުތާރު ވެރިކަމަކާ ދެކޮޅު ހައްދަވާކަމަށް ވިދާޅުވާއިރު، ޚުދުމުހުތާރު ވެރިކަމެއްގެ އެންމެ އިސް ސިފައަކީ ކޮބައިތޯ؟ ޚުދުމުހުތާރު ވެރިކަމެއްގެ އެންމެ އިސް ސިފައަކީ ޤާނޫނާއި ޤަވާޢިދު ނައްތާލާފައި، އޭގެ ބޭރުން ޢަމަލުކުރުން. ޤާނޫނާއި ޤަވާޢިދު ނައްތާލާފައި، ނޫނީ އެއްފަރާތަކަށް ޖައްސާލާފައި، އޭގެ ބޭރުން ޢަމަލުކުރުމަށް، މިކަމަށް އޮންނަ ބަސްވެސް އުފެއްދެވީ ރައީސް ނަޝީދު. ޗާޓުން ބޭރުގައި ކަންކަން ކުރުން. މިއީކީ ކުރީގައި ދިވެހިރާއްޖޭގައި އުޅޭ ބަހެއްވެސްނޫން. އެކަމަކު މިއަދު އަޅުގަނޑުމެންގެ ބަސްކޮށާރުގައި ގެންގުޅެންޖެހޭ ބަހަކަށްވެއްޖެ.\nއެހެންވީމާ، އެކުލަވައިލެވިފައި ހުރި ޤާނޫނުތަކާއި، އެކުލަވައިލެވިފައި ހުރި އުސޫލުތަކުގެ ބޭރުން، ކަންކަން ކުރައްވަން ފުރަތަމަ އިޚްތިޔާރު ކުރެއްވީ، ޗާޓުން ބޭރުން ކަންކަން ކުރައްވާނަމޭ ވިދާޅުވި ރައީސަކު. ރައީސް ކަމުގައި ހުންނަވައިގެންވެސް އެކުރެއްވީ. އަދި އޭގެ ކުރިންވެސް ވިދާޅުވި. އަދި އޭގެ ނަތީޖާއަކަށް ވެގެންމިދިޔައީ، މިދެންނެވިގޮތަށް ސިޔާސީ އެތައްބަޔަކު ކޯޓުގެ މަރުޙަލާގެ ބޭރުން، ޙަޤީޤަތުގައިވެސް އެވިދާޅުވާގޮތަށް ޗާޓުން ބޭރުން އެތައްބަޔަކު ބަންދުކޮށް ހިފައި ހައްޔަރުކުރީ. އެއީ ޚުދުމުޚުތާރު ވެރިކަމަކަށް ނުވަންޏާ، ކޮންކަމެއްތޯ ޚުދުމުޚުތާރު ވެރިކަމަކަށް ވަނީ؟ މިއަދު ޓްވީޓްގައި ވިދާޅުވެފައި އޮތް ވާހަކައަކީ، ޔޫރަޕިއަން ޔޫނިއަނުން ރާއްޖެއާ ދޭތެރޭގައި، ނޫނީވިއްޔާ ޔޫރަޕްގެ އިއްތިހާދުން ރާއްޖެއާ ދޭތެރޭގައި ދަތިކުރުމުގެ ފިޔަވަޅު އަޅާނޭ. މެސެޖް ކިޔާލިއިރު، މި ހީވަނީ ޢީދު ހަދިޔާއެއް ލިބިގެން އުޅޭ މީހެއްހެން. އުފަލުން ފޮޅިފައި.\nއެކަމަކު މިއަޅާ ފިޔަވަޅަކީ، އަޅުގަނޑު ބުނިން ރައްޔިތުންނަށް ދަތިވާނެ ފިޔަވަޅަކަށް ވެދާނޭ. އެކަމަކު އަޅުގަނޑު އިންތިޒާރެއް ނުކުރަން، އުންމީދެއް ނުކުރަން، އެއްގޮތަކަށްވެސް އުންމީދެއް ނުކުރަން އެވަރުގެ ދައްޗެއް ވެދާނެކަމަކަށް އިރާދަކުރެއްވިއްޔާ. އެހެންނަމަވެސް، އަޅުގަނޑުމެން ސިޔާސީ މީހުންނާ ދޭތެރޭގައި ވަކިވަކި ފިޔަވަޅު އަޅާފާނެ. އަޅުގަނޑުމެންނަށް ބައެއްފަހަރު އެ ޤައުމުތަކަށް ޒިޔާރަތް ކުރުމަކީވެސް ދަތިކަމަކަށްވެދާނެ. އެހެން ހުންނަ ފިޔަވަޅުތައް ހުންނާނެ. އެއަކީ އަޅުގަނޑުމެން އެދޭގޮތެއް ނޫން. އެހެންނަމަވެސް، ބަޔަކު ނިންމާ ނިންމުން އަޅުގަނޑުމެންނަކަށް ހުއްޓުވޭނެ ގޮތެއް ނޯންނާނެ. ހުއްޓުވޭތޯ ކުރާ މަސައްކަތް ކުރާނެ. އެކަމަކު މިކަމުން ކީއްވެގެންތޯ ޤައުމުގެ މަޞްލަޙަތަށް ލޯބިކުރާ، އަދި ވާދަވެރި ޒިންމާދާރު ސިޔާސީ ޕާޓީއެއްކަމަށް، ސިޔާސީ ފިކުރެއްކަމަށް ވިދާޅުވާ ބޭފުޅުން، އެބޭފުޅުންގެ ދަންމަރު ހިފައިގެން، އެންމެ އިސްކޮށް އުޅޭ މީހާ، ކީއްވެގެންތޯ މިކަމާ އުފާފާޅުކުރަންވީ؟ މިއުޅެނީ ޢީދު އައިސްގެންތޯ؟ މިއީތޯ ޒިންމާދާރުކަމަކީ؟\nއެ މެސެޖްގެ ދެވަނަ ބައިގައި ދެން ބުނަނީ ކީކޭތޯ؟ އެ މެސެޖްގެ ދެވަނަ ބައިގައި ދެން ބުނާ ވާހަކައަކީ، ޑިމޮކްރަސީއެއްގައި، އަދި އަމުދުން ތަހުޒީބީ ޑިމޮކްރަސީއެއްގައި، ސިޔާސީ މީހުން އެއްގޮތަކަށްވެސް ނުދައްކާނެ ވާހަކަ. ޑިމޮކްރަސީއެއްގައެއް، ތަހުޒީބު ޑިމޮކްރަސީއެއްގައެއް، ކަންކަން ބަދަލުކުރާކަށް ސިޔާސީ މީހުންނެއް، ސިފައިންނާއި ފުލުހުންނަކަށް އިލްތިމާސެއް ނުކުރާނެ. ސިފައިންނާއި ފުލުހުންނަކީ، ރާއްޖެއަށް ދިމާވާ ބޮޑެތި އަމަންގެ، ހަމަނުޖެހުމުގެ މައްސަލަތަކުގެ ތެރެއަށް ވަދެ، ރައްޔިތުން އެކަންކަމުން ސަލާމަތްކުރަން ތިބި ބައެއް. އެއީ އަޅުގަނޑުމެންގެ ދިފާޢީ ބާރު އެއީ އަޅުގަނޑުމެން ބޮޑެތި މުސީބާތްތަކުން، ކަންކަމުން ސަލާމަތްކުރަން ތިބޭ ބައެއް. އެމީހުންނަކަށް އިލްތިމާސްކޮށްފައެއް ނުބުނާނެ، ރައީސް ޔާމީނުގެ ޚުދުމުޚުތާރު ސަރުކާރާ އަދިވެސް ތާއީދުކޮށްގެން ތިބޭށޭ، މިވެނިމިވެނި ފިޔަވަޅުއަޅާށޭ. އިލްތިމާސްގެ އަނެއް ފުށް ކިޔާލާކަމަށްވަންޏާ، އެވިދާޅުވާ ވާހަކައަކީ، ސިފައިންނާއި ފުލުހުން މިކަމުގައި ހަރަކާތްތެރިވާށޭ. ނޫން، ސިފައިންނާއި ފުލުހުންނަށް ޖާގައޮތް ކަމެއްނޫން އެއީކީ. އެމީހުން އެގޮތަށް ހަރަކާތްތެރިނުވެސްވާނެ.\nސިފައިންނާއި ފުލުހުން ހަރަކާތްތެރި ނުވާނެކަން، ފެބުރުވަރީ 1 ވަނަ ދުވަހު ނުކުތް ކޯޓު އަމުރުގައި، އެމީހުން ދައްކައިދިން ސާބިތުކަމުން، އަޅުގަނޑުމެން ދިވެހި ރައްޔިތުންނަށް އެނގޭ. އެހެންވީމާ، މިއީތޯ ރައްޔިތުންނަށް ހެޔޮއެދިގެން ޑިމޮކްރަސީ ހިފަހައްޓާ، ޑިމޮކްރަސީގެ ރީތި ސިފަތައް ގެންނަ މީހަކު، ސިފައިންނާއި ފުލުހުންނަށްތޯ ކަންކަމު ގޮވާނީ؟ ސިފައިންނާއި ފުލުހުންނަކަށް ނޫން ކަންކަމު ގޮވަންވީ؟ އަދިވެސް ގޮވަންވީ ރައްޔިތުންނަށް. ޔޫރަޕިއަން ޔޫނިއަންގެ ފިޔަވަޅުތައް މިއައީ ކީއްވެގެންތޯ ސާދާކޮށް، އަޅުގަނޑުމެންނާއެކީ ބަހުސެއްގައި ކިޔާލަދީ. އަޅުގަނޑުމެންނާއެކީ ބަހުސެއް ކުރައްވާ! ކީއްވެގެންތޯ މި ފިޔަވަޅުތައް މިއަންނަނީ. އަދި ފިޔަވަޅުތައް އަޅަން، ފިޔަވަޅުތައް އަޅުއްވަން މަސައްކަތްކުރީ ކީއްވެގެންތޯ، ކޮންބައެއްތޯ. އެ ބަހުސުން އެބޭފުޅުން ފާސްވެއްޖިއްޔާ، ޝައްކެއްވެސްނެތް، މިފަހަރުގެ ރިޔާސީ އިންތިޚާބު ދާނީ އެބޭފުޅުންނަށް. އެކަން ކުރެއްވޭތޯ ބައްލަވާ.\nއެހެންވީމާ، ދުރުގައި ތިއްބަވައިގެން، ރައްޔިތުންނަށް ހެޔޮއެދިވަޑައިގެން މިކުރައްވާ ކަންތައްތައް، ދިވެހި ރައްޔިތުން އެބަޖެހޭ މިއަދު ވިސްނާލަން. މިއީކީ ނޫން ޑިމޮކްރަސީގެ މިސާލަކީ. ޑިމޮކްރަސީގެ މިސާލުގައި، އަޅުގަނޑުމެން އެންމެބޮޑު އަސާސަކީ، ގަބޫލުކުރަންޖެހޭ އެއް ޙަޤީޤަތަކީ، އޭނާއަށް އެ އުޤޫބާތް، ހަމަ އެކުށަށް މީނާއަށް އެހެން އުޤޫބާތެއް. ދެން ހުރި މީހާއަށް ހަމަ އެކުށަށް އެހެން އުޤޫބާތެއް. އެއެއްނޫން ޑިމޮކްރަސީގެ އުސޫލަކީ. އެއެއްނޫން އިންސާފުގެ އުސޫލަކީ. އެއެއްނޫން ޢަދުލުގެ އުސޫލަކީ. އެއެއްނޫން އިންސާނީ ޠަބީޢަތުގައި އަޅުގަނޑުމެން ގަބޫލުކުރާ ހަމައަކީ. އަޅުގަނޑުމެން ގަބޫލުކުރާ ހަމައަކީ، ވައްކަން ކޮށްފިކަމަށްވަންޏާ އެއްވަރެއްގެ ވައްކަން، އެއް އަދަދެއްގެ ވައްކަން ކަމަށްވަންޏާ، އޭނާއަށް އެ ދޭ ކުށް، ދެން އަންނަ މީހާއަށްވެސް، ދެން އަންނަ މީހާއަށްވެސް، ދެން އަންނަ މީހާއަށްވެސް ލިބެންވާނެ. މިބޭފުޅުންނަށް މިވަނީ ކީއްތޯ؟\nރައީސް ނަޝީދު، ހަމަ ކަނޑައެޅިގެން ޢަބްދުﷲ ޤާޒީ ހިފައި ހައްޔަރު ކުރިއިރު، އަޅުގަނޑު ދެނެހުރިން، އެމް.ޑީ.ޕީ.ގެ އިސް ބައެއް ބޭފުޅުން، ރައީސް ނަޝީދަށް މަޝްވަރާ އެރުވި، ތިކަން ނުކުރަން. އެކަން ނުކުރައްވަން މަޝްވަރާ އެރުއްވި. އެކަމަކު އެކަން ކުރަން މަޝްވަރާ އެރުއްވި ބޭފުޅުން މަދެއްނޫން. އެންމެފަހުން ރައީސް ނަޝީދަށް ގަބޫލުކުރެވުނީ. އެގޯސް ހަދަން ރައީސް ނަޝީދު މަގުފުރެއްދި މީހުންގެ ބަހަށް ރައީސް ނަޝީދަށް ތަބާވެވުނީ. އަޅުގަނޑުމެން ފަނޑިޔާރުންނަށް އިޙުތިރާމު ކުރާނެ. އަދި އަޅުގަނޑުމެން ސިޔާސީ މީހުންނަށްވެސް އިޙުތިރާމު ކުރާނެ. މުއައްސަސާތަކާ ހަވާލުވެ ތިއްބެވި މީހުންނަށްވެސް އިޙުތިރާމު ކުރާނެ. ކާކުގެ ބުއްދީގެ ހަމައަކުންތޯ މިއަދު ބުނާނީ، ޤާނޫނާއި ޝަރީޢަތުގެ ބޭރުން، އަމުދުން ތަޙުޤީޤެއް ނުކޮށް، މީހަކު ހިފައި ހައްޔަރު ކުރެވިދާނެ ކަމަށް. މީހަކު އެގޮތަށް ހިފައި ހައްޔަރުކޮށްފި ކަމަށްވަންޏާ، ހިފައި ހައްޔަރުކުރާ މީހާއަކީ، ކިތަންމެ ބޮޑު މީހަކަށްވިނަމަވެސް، ކިތަންމެ އުސް މަޤާމެއްގެ، ކިތަންމެ މަތިވެރި މަޤާމެއްގައި ހުރި މީހަކަށްވިޔަސް، ޑިމޮކްރަސީއަށް އޭނާ ލޯބިކުރާ ކަމަށްވަންޏާ، އޭނާއަށް އެ ފިޔަވަޅު އެޅެންވާނެކަމަށް ގަބޫލުކުރަންވާނެ. ޤާނޫނު އަރައި އޭނާއާ ހަމަކުރާނެކަން އޭނާ ގަބޫލުކުރަންވާނެ. އެކަމަށް އިންތިޒާރު ކުރަންވާނެ. އެކަމަށް އިންތިޒާރު ނުކުރާކަމަށްވަންޏާ، އެއީ ކުރެވޭ އަނިޔާ. ޤާނޫނުން ބޭރުން ކުރާ ކޮންމެ ކަމަކުން، މީހަކަށް ލިބޭ އަދަބެއް، ނޫނީ މީހަކަށް ލިބޭ ގެއްލުމަކީ، އަޅުގަނޑުމެންގެ އިޞްޠިލާޙުގައި، ޤާނޫނުލްއުޤޫބާތުގެ މަފްހޫމްތަކުގައި، އެއީ އަނިޔާ. ޤާނޫނީ ހަމަތަކުގެމަތިން ޝަރީޢަތް ހިންގާފައި، މީހުންނަށް އަދަބުދެވޭ އަދަބުދެވުން، އެއީ ޖަލުގެ ބަންދުން ކަމަށްވިނަމަވެސް، އެއީކީ އަނިޔާއެއް ނޫން. އެއީ އެމީހުންނަށް ދެވޭ ޙައްޤު އަދަބު. އެކަމަކު އޭގައިވެސް އެމީހުން އުފުލާ ވޭނަކީ، ވޭނަކަށްވެދާނެ. އެކަމަކު އެއީ ކުރިކަމަކުން އެމީހުން އަމިއްލައަށް ހޯދި ނަތީޖާ.\nއެހެންވީމާ، މި ތަފާތު އަޅުގަނޑުމެންނަށް އެބަ އެނގެންޖެހޭ. ރައީސް ނަޝީދަކަށް ގަބޫލުފުޅެއްނުކުރެއްވުނު، ޤާނޫނާއި ޝަރީޢަތުން ބޭރުން، މީހުން ހިފައި ހައްޔަރު ކުރުމަކީ ކޮށްގެންވާނެ ކަމެއް ނޫންކަމަކަށް. އަދި އެމަނިކުފާނަށް އެލިބުނު އަދަބެއް ލިބިގެން ދިޔައިރު، ޝަރީޢަތުން ޙުކުމްކޮށްގެން ދިޔައީކީ، އިއްޔެއަކު، އިހަށްދުވަހަކު ހަދާފައި އޮތް ޤާނޫނެއްގެ ދަށަކުންނެއް ނޫން. ސިޔާސީ ޕާޓީތައް އުފެދުމުގެ ކުރިން ހަދާފައި އޮތް ޤާނޫނެއްގެ ދަށުން އަދަބު ލިބިގެން ދިޔައީ. އެހެންވީމާ، އޭގައި ކާކުތޯ ކުށްވެރިވާން އޮތީ؟ އެހެންވީމާ ކޮބައިތޯ ޑިމޮކްރަސީގެ ހަމައަކީ؟ ޑިމޮކްރަސީގެ ހަމަ ކަމަށްވަންޏާ، އަޅުގަނޑުމެން ގަބޫލުކުރަންވާނެ، އަޅުގަނޑުމެންނަކީ ޢުޤޫބާތުގެ، ޤާނޫނުގެ ކުރިމަތީގައި، ބޮޑު ޖަރީމާއެއް ހިންގައިފި ކަމަށްވަންޏާ، އަޅުގަނޑުމެން ކޮންމެ މީހަކީ ހަމަހަމަ ޢުޤޫބާތެއް، ހަމަހަމަ އަދަބެއް ލިބޭނެ މީހެއް ކަމަށް. މިބޭފުޅުންނަށް މިއުޅެނީ މިކަން ގަބޫލުނުކުރެވިގެން ނޫންތޯ؟\nމިއަދު ޖަލުގައި ހައްޔަރުވެފައި ތިއްބެވި ބޭފުޅުންނާއި، އަދި އެބޭފުޅުން ވީއްލަން މަސައްކަތްކުރާ މީހުންނަށް މިއުޅެނީ މިކަން ގަބޫލުނުކުރެވިގެން. އެ ފިއްތުން ނޫންތޯ، އަޅުގަނޑު މިދެންނެވީ އެކިއެކި ކަރަކަރައިން އަޅުގަނޑުމެންނަށް އަންނަ ވާހަކަ. އެހެންވީމާ، އެއީ ދިވެހި ރައްޔިތުން ގަބޫލުކުރައްވާ އިންސާފެއް ކަމަށްވަންޏާ، އަޅުގަނޑުމެން ފުރަތަމަ ލިޔަންވީ، ބޮޑު ކެކުރީގެ ކެޓަގަރީއަށް އަންނަނީ، މިވެނިމިވެނި ބޭފުޅުން. އެއީ ވިހެއި ރާއްސާއި، ވިހެއި ސަނަތާއި، ވިހެއީ ކޮން ޢާއިލާއަކަށްތޯ ބަލާފައި، ދިވެހިރާއްޖޭގައި ތިބި މީހުން ލިސްޓްކޮށްލަންވީ. މެދު ކެކުރީގެ ޢާއިލާއަށް އަންނަނީ، މިވެނި މީހުން. ކުޑަ ކެކުރީގެ ޢާއިލާއަށް އަންނަނީ މިވެނި މީހުން. ދެން އަދި ކުޑައަށްވުރެވެސް ކުރިން، ގިތި ކެކުރީގެ ޢާއިލާއަށް އަންނަނީ މިވެނި މީހުން. އެހެންވީމާ، ގިތި ކެކުރީގެ ޢާއިލާގެ ޢުޤޫބާތަކީ، އެންމެ ކުޑަ ކުށެއްކުރީމާ 100 އަހަރަށް ޖަލަށްލުން. އެންމެ ބޮޑު ކެކުރީގެ ގިންތީގެ ތިބޭ މީހުންގެ އަދަބަކީ، އެންމެ ބޮޑު ކުށްކުރީމާ، މާފުކުރާށޭ، ދެން ތިކަހަލަކަމެއް ނުކުރާށޭ، ގެޔަށްދާށޭ! މި އިންސާފެއް ދިވެހި ރައްޔިތުންނެއް މިއަދު ގަބޫލެއްނުކުރާނެ. އަޅުގަނޑުމެން މިއަންނަނީ، އަޅުގަނޑުމެންގެ ފަރުދުންގެ ތެރޭގައި، ދޭދޭ މީހުންގެ ތެރޭގައި، އަވަށްޓެރިންގެ ތެރޭގައި ދިމާވާ މައްސަލަތަކުގައި، އަޅުގަނޑުމެން އިންސާފަށް ފެންބޮވައިގެންފައި ތިބޭ މިންވަރު އަޅުގަނޑުމެން މިއަދު ތަޙައްމަލު ކުރަން. އެބަ އިޙްސާސްކުރަން. ކިހިނެއްތޯ މިކަން ކުރާނީ. އެހެންވީމާ، މި ކަހަލަ ވިޔާނުދާ ވާހަކަ ދިވެހިރާއްޖެއާ ބެހޭގޮތުން، ދޮގު ޚަބަރު ފަތުރައިގެން ދައްކާ ވާހަކަ މި ހުންނަނީ.\nޑޮކްޓަރ ޝަހީމާ ބެހޭގޮތުން ދައްކާ ބައެއް ވާހަކަ މިހާރު ތިލަވަމުން އެ އަންނަނީ. ދެންމެ މުޢިއްޒުގެ ވާހަކަފުޅުގައި އެ ވިދާޅުވީ. މިއީ އައިސިސްއަށް މީހުން ތަމްރީނުކުރާ މީހެކޭ. سبحانه اللّـــه! މިއީ، ކޮންކަހަލަ ވާހަކައެއްތޯ މި ދައްކަނީ؟ މީހެއްގެ އަބުރަށް އަރައިގަނެވިދާނެ. އެއީ ކަނޑައެޅިގެން ބޮޑު ފާފައެއް. އެކަމަކު، މިވަރުގެ ބޮޑެތި އިލްޒާމުތައް، މިވަރުގެ ބޮޑެތި ކަންތައްތައް މީހުންގެ ބޮލުގައި އަޅުވަން ހެޔޮނުވާނެ. ދިވެހިރާއްޖޭގައި ތިބެދާނެކަންނޭނގެ، އެކަންކަމަށް ޝައުޤުވެރިވެގެން، އަދި އެ މީހުންނަށް ގަބޫލުކުރެވޭ އިޢުތިޤާދެއްގައި އެއީ ކުރަންޖެހޭ ކަމެއްކަމަށް ގަބޫލުކުރެވިގެން، ސީރިއާގެ މަގުން، ނޫނީވިއްޔާ އެހެން ކޮންމެވެސް މަގަކުން ތަންތަނަށް ދާ މީހުން. އެކަމަކު އެއީ، މިވަރުގެ ޢިލްމުވެރިން، އެކަމުގައި ތިބެގެން ކުރުވާ ކަމެކޭ ބުނަން ހެޔޮނުވާނެ ދޮގެއްތޯ. ސާބިތު އެކަނި ނުހިފެނީކީ ނޫނެއްނޫންތޯ. މި މީސްމީހުންނަށް އެހެން މީހުންނާ ބެހޭގޮތުން ހަމަ ކޮންމެފަދަ ވާހަކައެއް ދެއްކުމަކީވެސް ހުއްދަކަމެއް. އެއީ ދޮގެއްތޯ. މިވާކަމަކީ ކޮންކަހަލަ ކަންތައްތަކެއްތޯ މިއީ. ދެން މިކަމާ ގުޅޭގޮތުން އޭނާއާ ދޭތެރޭ ފިޔަވަޅު އަޅަން، ތަޙްޤީޤުކުރަން އަންނަން ބުނަންވީ. ތަޙްޤީޤުކުރާކަށް ނާދެވޭނެ ނޫންތޯ. މިއީ މައިބަދައިގެ އޮޕަރޭޝަނެއް ކުރަން ބޭރަށްދިޔަ މީހަކު. އެ ހަފްތާގެ ތެރޭގައި މި އުޅެނީ ގޮނޑި ދުއްވާ މުބާރާތެއްގައި ބައިވެރިވާން. އަޅުގަނޑު މިހާރު މިއުޅެނީ، މި ބްރިޖް ހުޅުވަން، ގޮނޑި ދުއްވަން ވަޑައިގަންނަވަން ދައުވަތު އަރުވަން.\nއެހެންވީމާ، މި ވަރުގެ ބޭފުޅުން މި ނުކުމެ ވަޑައިގެން މި އުޅުއްވަނީ. އެ ބޭފުޅުންގެ ސިޔާސީ ފަލްސަފާ ވިއްކަންވެގެން މި މަސައްކަތް ކުރަނީ. ސިޔާސީ ފަލްސަފާ ވިއްކަން މަސައްކަތް ކުރައްވަނީއޭ މި ބުނަނީ، އީ.ޔޫ. އިން ފިޔަވަޅު އަޅާނެ، އަނެއްތަނަކުން ފިޔަވަޅު އަޅާނެ. އަޅުގަނޑުމެންނަށް ރިޒްޤު ތަނަވަސްކޮށްދެއްވަނީ މާތްﷲ. އަޅުގަނޑުމެންގެ އިޢުތިޤާދާއި، އަޅުގަނޑުމެން ގަބޫލުކުރާ ގަބޫލުކުރުން އޮތީ ﷲ އަށް. ﷲ އަޅުގަނޑުމެންނަކަށް ދެރަގޮތެއް މިންވަރެއް ނުކުރައްވާނެ.\nއެހެންވީމާ، އަޅުގަނޑުމެންނަށް ދަތިކުރުމުގެ ފިޔަވަޅުތައްވެސް އަޅާނެ. އަޅާ ބަޔަކު އަޅާނެވެސްމެ. އެކަމަކު ހަމައެއާއެކީ، އަޅުގަނޑުމެންނަށް އެކަންކަމުން ދުރަށް ދެވޭނެ ގޮތްތައްވެސް ހުންނާނެ. އިރާދަކުރެއްވިއްޔާ، އަޅުގަނޑުމެންނަށް އެކަހަލަ ހުރިހާކަމެއް ﷲ މިންވަރު ކުރައްވާނެ. އެހެންވީމާ، އަޅުގަނޑުމެންނާ ދޭތެރޭގައި ފިޔަވަޅުތައް އެޅީމާ، ހަމަގައިމުވެސް ދިވެއްސެއްގެ ހައިސިއްޔަތުން ކޮށްގެން ނުވާނެކަމަކީ، އެކަންކަމާ އުފާކުރުން. އެއީ ކުރެވިގެންވާނެ ކަމެއްނޫން.\nއަޅުގަނޑުމެން ދުށީމު، މިހާރު ބަންދުގައި ތިއްބެވި ވަރަށް ޢިއްޒަތްތެރިންގެ ބޭބޭފުޅުންގެ ނޯޓުފޮތުން ލިޔެފައި ހުރި ޞަފްޙާތައް. އޭގެ ތެރޭގައި ކަންކަން ކުރަންވީގޮތް. އެ ބޭފުޅުން ތަރުތީބު ކުރައްވާފައިހުރި ގޮތް. އަޅުގަނޑުމެންނަށް ފުލުހުން ދިން ނޫސްބަޔާނަކުން އަޅުގަނޑުމެން ކީމު. އޭގެތެރޭގައި، އަޅުގަނޑުމެންގެ ހަމަ ވަރަށް ގާތް ޤައުމަކުން، އަދި އެބައެއްގެ މައްޗަށް އަޅުގަނޑުމެން އެތެރެކުރާ މުދާ، އެ ބަޔަކަށް ބަރޯސާވާ ބަޔެއްގެ ކައިރީގައި ބުނަން މިއޮތީ ބުނެފައި، ދެން ބުނާށޭ، މިވެނި ބައެއް ކައިރީގައި ދިވެހިރާއްޖެއަށް ފޮނުވާ ހަނޑޫ، ހަކުރު، ފުށާ އެއްޗެތި ފޮނުވުން ދަތިކޮށްލާށޭ! އެކަމަކު މިތިބީ ރައްޔިތުންގެ ކަންކަމު ޒިންމާ އުފުލަން ތިބި މީހުންނޭ. އެކަންކަމާ ހަވާލުވެ ތިބި މީހުން، އަދި މިހާރު ތިބި މަޤާމު އެ މީހުންނަށް ކުޑަވެގެން އުޅޭ މީހުން މިއީ. މިއަށްވުރެ ދުރަށް ދާން ބޭނުންވާ މީހުން މިއީ. އެކަމަކު އެ މީހުންގެ ފޮތްފޮތުގައި، އެ މީހުންގެ ނޯޓު ފޮތްތަކުގައި މިހިރީ އެ މީހުން ދިވެހިރައްޔިތުންނާ ދޭތެރޭގައި ކުރާ ފިކުރު.\nއަޅުގަނޑު މި ރަށަށް މިއައީ މުލަކުން ފުރައިގެން. މުލަކުގެ އެންމެބޮޑު އެއް ޝަކުވާއަކަށްވީ، އެތަނުގައި ކާޑު ލިބެން ނެތުން. ދޭތެރެ ދޭތެރޭން ކާޑު ހުސްވާ މައްސަލަ. މިއީ އަޅުގަނޑުމެންގެ ޒަރޫރަތު ނިޔާކުރާ ކަންކަމަކީ. މިއީ އަޅުގަނޑުމެން އުޅޭ ހާލަކީ. އަޅުގަނޑުމެން ތަރައްޤީގެ އެތައް ކަންތައްތަކެއް ކުރާއިރުވެސް، ކަނޑުދަތުރު ފަތުރަށާއި، އަދި މި ކަހަލަ އެތައް ކަމަކަށް ބަލާއިރު، އަޅުގަނޑުމެންގެ ހާލަތު އެބަ ނިޔާކުރޭ ބޮޑު ޢަދަދެއްގެ ކާޑުވެސް ގެނެސް ފޮރުވާފައި ބަހައްޓަން. އެކަމަކު، ހަމަ ޙަޤީޤަތާ އެއްގޮތަށް ވާހަކަ ދައްކާ ކަމަށްވަންޏާ، އަޅުގަނޑުމެންގެ ސިޔާސީ ކަންކަމަށް ފެންބޮވާފައި ތިބި މީހުން، އުއްމީދު ކުރާ މީހުންގެ ނޯޓު ފޮތްތަކުގައި އެ މީހުން، ސްޓްރެޓީޖިކްލީ ނޫނީވިއްޔާ، އެ މީހުން ވިސްނާފައިހުރި ކަންކަމުގެ ތެރޭގައި މިބުނީ، ދިވެހިރާއްޖެއަށް ކާޑު ފޮނުވާ ޤައުމުތަކުގައި ބުނާށޭ، ދެން ކާޑު ފޮނުވުމަށް ދަތިކުރާށޭ!\nއެހެންވީމާ، ރައްޔިތުން ދޮގެއްތޯ، މީގެ އިންޞާފަކީ، ނޫނީވިއްޔާ މީގެ ތިލަފަތް ހަމަވަނީ ކިހާވަރަކަށްތޯ ކިރަން ތިބީ. އެކަމަކު އަޅުގަނޑު މިދަންނަވަނީ، އަޅުގަނޑު މިކަހަލަ ޕޯޑިއަމެއްގައި މި ދައްކާ އެއްވެސް ވާހަކައަކީ، ސާބިތު ނުހިފޭ، ނޫނީ ދޮގު ވާހަކައެކޭ ބުނެވޭކަށެއް ނޯންނާނެ. އަޅުގަނޑު މި ދައްކާ ކޮންމެ ވާހަކައަކީ، ހަމަ ސާބިތު ހިފޭ، އެ ބޭފުޅުންގެ ފަރާތުން އާއްމުކޮށް ހުރި ކަންކަމުގެ ވާހަކަ. އަޅުގަނޑަކީ ރައްޔިތުންގެ ކުރިމަތީގައި، ރައްޔިތުންނަކަށް ބޮޑެތި ކަންކަމުގައި އެއްވެސް ގޮތަކަށް ދޮގު ހަދާނެ މީހެއް ނޫން. ކަމެއް އޮޅުވާލާނެ މީހެއް ނޫން.\nއެހެންވީމާ، މިއީ އެ ބޭފުޅުންގެ ފޮތްތަކުން، އެ ބޭފުޅުންގެ އައިޕެޑްތަކުން އަދި އެ ބޭފުޅުންގެ ވިސްނުންފުޅުން، އެ ބޭފުޅުން ރައްޔިތުންނާ ދޭތެރޭގައި އެ ބޭފުޅުންގެ ހުރި ކުލުނު ހާމަކަން ބޮޑު ގޮތެއްގައި، ސާބިތުކޮށްދެއްވާފައި ހުރި ކަންކަން. އެހެންވީމާ، ދެން ހުރިހާ ދިވެހިރައްޔިތުން ނުކުމެ، ޚާއްޞަކޮށް، ރައީސް ނަޝީދުގެ މި ޓުވީޓާ ގުޅޭގޮތުން އުފާފާޅުކޮށް، އަޅުގަނޑުމެން އެންމެން އަތްޖަހަން ވީނޫންތޯ. އީ.ޔޫ. އިން އަޅުގަނޑުމެންނާ ދޭތެރޭގައި އަޅާ ފިޔަވަޅު އެބަ އަޅަންޖެހެއޭ. އެއީ ކުރަންޖެހޭ ކަމެކޭ. އެހެންނޫނީ، އީ.ޔޫ. ބުނާގޮތަކަށް ދިވެހިރާއްޖެ ޖެހޭނީ ތަބާވާށޭ، ޔާމީން ޖެހޭނީ ތަބާވާށޭ! އަޅުގަނޑު ތަބާވާނެ، އަޅުގަނޑުގެ ރައްޔިތުން އެކަންކުރަން އަޅުގަނޑަށް އަންގައިފިއްޔާ. އެކަމަކު، އަޅުގަނޑެއް ގަބޫލެއްނުކުރަން، އަޅުގަނޑުގެ ރައްޔިތުން އެކަން ކުރާކަށް އަޅުގަނޑަށް އަންގާނެކަމަކަށް. އަޅުގަނޑުގެ ރައްޔިތުން ބޭނުންވާނީ، މަޞްލަޙަތާއެކީ، އިންޞާފު އެންމެންގެ މައްޗަށް ހަމަހަމަކަމާއެކީ ގެންގޮސްދޭން، އަޅުގަނޑުގެ ރައްޔިތުން އަޅުގަނޑުގެ ކައިރީގައި އެދޭނީ. ހަމަގައިމުވެސް، ރާއްޖޭގެ ރައްޔިތުންގެ ތެރެއިން އެއްވެސް މިންވަރެއްގެ ބަޔަކު ނުނުކުމޭ، ޝަރީޢަތުން މި ލިބުނު އަދަބުތަކާ ދެކޮޅަށް. އެއީ އިންޞާފުން އެއްކިބާވެގެން ހިނގި ކަމެކޭ ބުނާކަށް ނުނުކުމޭ.\nއެކަން ކުރަން ނުކުތީ، 2015 ވަނަ އަހަރު މޭ 1 ވަނަ ދުވަހު، މޭ ޑޭ މުޒާހަރާއެއްގެ ގޮތުގައި. އެއީކީ، އިންޞާފު ނުލިބިގެން ކުރި މުޒާހަރާއެއް ނޫން. އެއީ ސިޔާސީ މުޒާހަރާއެއް. އެ މުޒާހަރާ ރޭވި އިސް މީހުން ބޭނުންވީ ސަރުކާރު ވައްޓާލަން. ވާހަކައެއް ދައްކައިގެން، މީހުންގެ ސިކުނޑިތަކާ ކުޅެލައިގެން، މީހުންގެ ޝައުޤުވެރިކަން އުފައްދައިގެން، ގިނަ ބަޔަކު މަގުމައްޗަށް ނެރެވޭނެތީ، ނެރުނު ވާހަކައެއް ނެރުނީ. އެކަމަކު، މީގެ މޭސްތެރިންގެ ހިތުގައި އޮތީ އެކަމެއް ނޫން. މީގެ މޭސްތެރިންނަށް އެނގޭ، ޝަރީޢަތާއި ޤާނޫނުގެ ތެރެއިންކަން ލިބިފައި ހުރި އަދަބެއް ދެވިފައި ހުރީ. އެ މީހުން ނުކުތީ ސަރުކާރު ވައްޓާލަން. ސަރުކާރު ވައްޓާލަންޖެހޭ ސަބަބުވެސް ވަރަށް ސާފު. އެއީ5އަހަރުގެ މުއްދަތާ ހަމައަށް ބްރިޖް ހަދާ، އެއަރޕޯޓް ހަދާ، ރައްޔިތުންނަށް ބޭނުންވާ ހުރިހާ ކަންކަމެއް ކޮށްދެވޭ ކަމަށްވަންޏާ، ރައްޔިތުންގެ ލޯބި ލިބިދާނެކަމަށް އެމީހުން ގަބޫލުކުރޭ. އެހެންކަމަށްވަންޏާ، ވޯޓު ފޮށިން ބަލިކުރުމަކީ ފަސޭހަކަމަކަށް ނުވާނެ ކަމަށް ގަބޫލުވެސްކުރޭ. މިއަދުވެސް އަޅުގަނޑު ރައްޔިތުންގެ ކުރިމަތީ ހުއްޓި މިދަންނަވާ ވާހަކައަކީ، އަޅުގަނޑުމެން ވިއްކަން ހުރި ވާހަކަތައް، އަޅުގަނޑުމެން ދައްކަން ހުރި ވާހަކަތައް އަޅުގަނޑުމެން ކުރާ އުއްމީދާއި، އިންތިޒާރުތައް ވަނީ ރައްޔިތުންގެ އުއްމީދުތަކާ ގުޅިފައޭ. ކުރިއަށް އޮތް5އަހަރު ތެރޭގައި ކުރަންހުރި ބޮޑެތި ކަންތައްތަކުގެ ވާހަކަ އަޅުގަނޑު ހަމަ އެކި ތަންތަނުގައި ދައްކަމުން، ނިއުޅުވަމުން މި ގެންދަނީ. މިއަދުވެސް މުލީގައި، މުލީގެ ރައްޔިތުން ބޭނުންވެފައި އޮތް ކަމެއްގެ ވާހަކަ އަޅުގަނޑު މިދެންނެވީ.\nހަމަ މިއާއެކު، އަޅުގަނޑު ދަންނަވާލާނަން، އަޅުގަނޑުމެންގެ އާބާދީގެ ތެރޭގައި ހަމަ ކޮންމެ ރަށެއްގައި ނުކުޅެދޭ ކުދިންތަކެއް އެބަތިބި. އެކި ކަންކަމުން، އެކި ހިއްސުތަކުން މަހުރޫމްވެފައި ތިބި މީހުން އެބަތިބި. އެއީ، ދުނިޔެއަށް އުފަންވާއިރު، ނޫނީ އޭގެފަހުން އޭނާގެ ޙަޔާތުގެ ކޮންމެވެސް ހިސާބެއްގައި ދިމާވާ ކަންކަމުންވެސް މަޙުރޫމްވާ މީހުން. މި ސަރުކާރުން، އަޅުގަނޑުގެ ސަރުކާރުން އިސްވެ ފުރަތަމަ ކުރި ކަމަކީ، މިހެން ތިބި ކުދިންނަށް ސަރުކާރުގެ ކުންފުނިތަކުން ވަޒީފާ މަޖުބޫރުކުރީ. ކުންފުނިތަކުގެ ވެރިން، އަޅުގަނޑު ރައީސް އޮފީހަށް ގެނައިން. ކުންފުނިތަކުގެ ވެރިންނަކަށްވެސް އެހާ ފަސޭހަފުޅު ކަމަކަށްވެސްނުވޭ. އެހެންނަމަވެސް، ސަރުކާރުން ބޭނުންވަނީ، އެ ކުދިންނަށް ވަޒީފާ ދޭން ކަމަށްވާތީ، ހަމަ ހުރިހާ ކުންފުނިތަކުގެ ވެރިން އެކަން ގަބޫލުކުރެއްވި. އެހެންވީމާ، ދިވެހިރާއްޖޭގެ ތާރީޚުގައިވެސް މި ގޮތަށް، ނިޒާމެއްގެ ދަށުން، އުސޫލެއްގެ ދަށުން ނުކުޅެދުންތެރިކަން ހުންނަ ކުދިންނަށް ވަޒީފާގެ ފުރުޞަތުތައް ތަނަވަސްކޮށްދިނީ، މި ސަރުކާރުގެ ފަރާތުން.\nމިސަރުކާރަކީ އޯގާތެރި ސަރުކާރަކަށް ވާން ބޭނުން. އަދި އަޅުގަނޑުގެ5އަހަރުގެ ތެރޭގައި އަޅުގަނޑު ހަމަ ހުޅުވާލާ ވާހަކައެއް މިދަންނަވަނީ. އަޅުގަނޑު ޚިޔާލު އެބަ ކުރަން، މަޝްރޫޢުގެ ނަމަކީ މިދަންނަވަނީ، "ޤާބިލް". މި މަޝްރޫޢުގެ ދަށުން އަޅުގަނޑުގެ އެންމެ އިސް އެއް ކަމަކަށް ވަނީ، ނުކުޅެދޭ ކުދިންނަށް އިތުރު ކަންތައްތައް ކޮށްދިނުން. ނުކުޅެދުންތެރިކަން ހުންނަ ހުރިހާ ކުދިންނަކީ، އެމީހުންނަށް ވަޒީފާގެ ފުރުޞަތު، ނޫނީވިއްޔާ ލޯނު ލިބުމުގެ ފުރުޞަތު، އަޅުގަނޑުމެން އިރާދަކުރެއްވިއްޔާ، ކޮންމެވެސް ކަހަލަ މައިކްރޯ ކްރެޑިޓް ސްކީމެއްގެ ދަށުން، އަޅުގަނޑުމެން ހަމަޖައްސައިދޭނަން. އޭގެ ބޭނުމަކަށްވަނީ، އެ ކުދިންނަކީ، އަމިއްލައަށް މަސައްކަތްކޮށް އާމްދަނީ ހޯދޭ ކުދިންނަށްވުން. އަދި އެކަން ކުރެވެންދެން، މިހާރު މިހިންގާ، ސަރުކާރުގެ ކުންފުނިތަކުގެ ވަޒީފާ ލިބުމުގެ އިތުރުން، އެކަންވެސް ވާނެ. އެ ނުލިބޭ ކުދިންނަށް އަޅުގަނޑުގެ ސަރުކާރެއްގައި، ހަމަ އިރާދަކުރެއްވިއްޔާ، އެއްވަނަ ދުވަހުން ފެށިގެން މިއިން ކޮންމެ ކުއްޖަކަށް ފަސްހާސް ރުފިޔާގެ ޢިނާޔަތެއް އަޅުގަނޑު ކަށަވަރުކޮށްދޭނަން.\nކީއްވެގެންތޯ، މި ކަހަލަ ވާހަކަ އެމް.ޑީ.ޕީ.ގެ ބޭފުޅުން ނުދައްކަވަނީ. ކީއްވެގެންތޯ، މި ކަހަލަ ވާހަކަ އެހެން ޕާޓީތަކުގެ ބޭފުޅުން ނުދައްކަވަނީ. މިއީ ރައްޔިތުން ބޭނުންވާ ކަންތައްތައް. މިއީ ރައްޔިތުންގެ ހިތާއި ވިންދާއި، ޝުޢޫރުތަކާއި، އެ މީހުންގެ އުއްމީދާއި، އެ މީހުންގެ ހުވަފެންތައް ގުޅިފައި ހުންނަނީ މިކަހަލަ ކަންތައްތަކާ. މި ކަހަލަ ވާހަކައެއް ދައްކާކަށް ނޭނގޭނެ. މި ކަހަލަ ވާހަކައެއް ދައްކާކަށް ބޭނުމެއްނުވާނެ. ދައްކަން އޮންނާނެ ވާހަކައަކީ، ތަނެއްގައި މީހަކު އެއަރޕޯޓެއް އަޅާބަލަ، ތަނެއްގައި މީހަކު ބޮޑު މަޝްރޫޢެއް ހިންގަބަލަ، ހަމަ ވެރިކަން އައުމާއެކީ، އެ ތަން ވާނެ އެހެން ބަޔަކަށް ވިއްކާލަން. އަނެއްކާވެސް، މުޅިން އެހެން ބަޔަކު ޖެހޭނީ، އަނބުރާ އެ ދިވެހިކުރަން. ދިވެހި ސިފަތަކެއް އެތަނަށް ގެންނަން. އަޅުގަނޑުމެންގެ ޚިޔާލަށް ގެންނަމާ ހިންގަވާ، އެއަރޕޯޓެއް ވިއްކާލީމާ މިއަންނަ މައްސަލަތައް. އަޅުގަނޑު ހުރިހާ ވާހަކައެއް ދައްކާކަށް ނުވެސްނެތިން. އެއަރޕޯޓެއް އެގޮތަށް ދޫކޮށްލީމާ، ހިނގައިދިޔަ ކަންތައްތައް އަޅުގަނޑު ދިއްގަރުގައި ދަންނަވާލިން. މީހަކު ފުރުވާލަން، އެއަރޕޯޓާ ހަމައަށް ގޮސްފިކަމަށްވަންޏާ، އޭނާއަށް ނުވަދެވޭނެ ޓަރމިނަލާ ހަމައަށްވެސް. އޭނާ ޖެހޭނީ ވަކި ހިސާބަކުން، އޭނާ ފުރުވާލަންދިޔަ އޭނާގެ ޢާއިލާ މީހާ ދޫކޮށްލަން. އެ ވަރިހަމަ ޙައްޖަށް ދާން ފުރިޔަސް. ހަމަ ދޮށީ ބައްޕައަކަށްވިޔަސް، ދޮށީ މަންމައަކަށްވިޔަސް އެ ހިސާބުން ޖެހޭނީ، އެ ތަނުގައި ތިބި މީހުންނާ ހަވާލުވެފައި، މީނާ ހުންނަންޖެހޭނީ، އަޅުގަނޑުމެންގެ އަމިއްލަ ފަސްގަނޑުގައި، އަޅުގަނޑުމެންނަކީ ދެވަނަ ދަރަޖައިގެ ރައްޔިތުންގެ ގޮތުގައި ތިބޭނީ. އެތަނުގައި ޚިދުމަތް ދޭން ތިބޭނީކީއެއް ދިވެހިންނެއް ނޫން. އެތަނުގައި ޚިދުމަތް ދޭން ތިބޭނީ އެހެން ޤައުމެއްގެ މީހުން. އަޅުގަނޑުމެންގެ އަމިއްލަ ފަސްގަނޑުގައި އަޅުގަނޑުމެންނަކީ ދެވަނަ ދަރަޖައިގެ ރައްޔިތުންނަށް ހެދީ ކޮންބައެއްތޯ؟ އެއަރޕޯޓެއް ވިއްކާލީމާ، ޖެހުނު އެއް ތަކުލީފު އެއީ.\nދެވަނަ ތަކުލީފު؛ އެއަރޕޯޓުގައި ހިންގި އެހެން ހުރިހާ ވިޔަފާރީގެ އަގުތައް ބޮޑުކުރީ. ބިމު ކުލިތައް ބޮޑުކުރީ. އެހެން ހުރިހާ މަސައްކަތްކުރާ ކުންފުނިތަކަށް އެމީހުން އިތުރު އެތައް ޚަރަދެއްކުރަން ޖެހުނީ. އޭގެ ނަތީޖާއަކަށްވީ ކޮންކަމެއްތޯ؟ އެތެރޭގެ ވައިގެ ދަތުރު ފަތުރުކުރުން އަގުބޮޑުވީ. ހުރިހާކަމެއް އަގުބޮޑުވެގެން ދިޔައީ.\nތިންވަނަ ކަންތައް؛ ކާކުތޯ ކަށަވަރުކޮށްދެނީ، އެގޮތަށް އެއަރޕޯޓް ބޭރު ބަޔަކަށް ވިއްކާލީމާ، ދިވެހިންނަށް ކިތައް ވަޒީފާ އޮންނާނެކަން. ނޯންނާނެ ވަޒީފާއެއް. ދިވެހި ޒުވާނުންނަކަށް ވަޒީފާއެއް ނޯންނާނެ. އެކަމަކު މިއަދު އަޅުގަނޑު މި ބުނަނީ، އަޅުގަނޑުމެން ބޭނުންވާ މިންވަރަށް މި އެއަރޕޯޓް ހަދާ ނިމުނީމާ، އެންމެ ކުޑަމިނުން އެއަރޕޯޓުން ސީދާ ހަތަރުހާހާއި، ހަތްހާހާ ދޭތެރޭގައި އާ ވަޒީފާ އުފެދޭނެއޭ. އެއީ، ހަމައެކަނި އެއަރޕޯޓް މިދެންނެވި ފެންވަރަށް ގެނައިމާ. އަދި އޭގެ ތެރޭގައި ނުހިމެނޭ، އެއަރޕޯޓުން ކުރާ އެކިއެކި ދަތުރު ފަތުރުގެ ކަންކަމާއި އަދި އެހެން ޚިދުމަތުގެ ވާހަކަ. މިއީ ހަމަ ސީދާ، އެއަރޕޯޓުން ލިބޭނެ ވަޒީފާގެ ވާހަކަ މި ދައްކަނީ. އެއީ މިއަދުގެ ދިވެހި ޒުވާނުން ބޭނުންވާ ކަންކަމަކީ.\nއެހެންވީމާ، އެއަރޕޯޓެއް އަޅުގަނޑުމެންގެ އަތުން ގެއްލިގެން ދިޔައީމާ، އޭގެ ޑައުންސައިޑް ނޫނީވިއްޔާ، އޭގެ ލިބެންހުރި ގެއްލުންތަކުގެ ވާހަކަ މި ދެއްކީ. އަދި މި ހުރިހާ ކަމަކަށްވުރެ ބޮޑު ކަމަކީ، އެ އެއަރޕޯޓް ތަރައްޤީކުރާނެ މިންވަރަކަށް ތަރައްޤީ ކުރާނެ ދަރަޖައަކަށް ތަރައްޤީ ކުރަން ނަގާނެ މުއްދަތަކަށް އެމީހުން ކުރާނީ. އެމީހުންނެއް ނޫޅޭނެ އަވަސް އަރުވާލައިގެންނެއް، ރައީސް ޔާމީން އުޅޭހެނެއް، ދެ އަހަރުގެ ތެރޭ، ތިން އަހަރުގެ ތެރޭގައި މިކަން ނިންމާފައި، ރާއްޖޭގެ ހުރިހާ ތަންތަނެއްގައި ރިޒޯޓު ގެންދަންވާތީވެ، އެ ތަންތަނުގައި އެއަރޕޯޓް ހަދާކަށް، އެމީހުނެއް ބޭނުމެއްނުވާނެ އެއަރޕޯޓް އެ ފެންވަރަށް ގެންނާކަށް. އެ މީހުންގެ ޕްލޭނިންގގެ ކޮން ޞަފްޙާއެއްގައިތޯ އޮތީ، އެ މީހުން އެއަރޕޯޓް ހިންގާއިރު، ކިތައް އަހަރު ފަހުން، ކިތައް ފަސިންޖަރުން ގެންނާނެކަމަށް. ރައީސް ޔާމީނުގެ މެނިފެސްޓޯ ފެށީވެސް މިކަމުން. އަޅުގަނޑުގެ މެނިފެސްޓޯ ފަށާއިރުވެސް މި ބުނަނީ، އަޅުގަނޑު ބޭނުމޭ މިވެނި ފެންވަރެއްގެ އެއަރޕޯޓަކަށް އެ އެއަރޕޯޓް ހަދަން. އަދި އެ އެއަރޕޯޓު ނިމިގެން، މަސައްކަތް ކުރަމުންދާއިރު، އިރާދަކުރެއްވިއްޔާ ފަސް އަހަރާއި ދިހަ އަހަރާ ދޭތެރޭގެ މުއްދަތުގައި މިހާރު ރާއްޖެ އަންނަނީ، 1.4 މިލިއަން ބޭރުގެ ފަތުރުވެރިން ކަމަށްވަންޏާ، މެހުމާނުން ކަމަށްވަންޏާ، އެ ޢަދަދު ގެންދަން ބޭނުމޭ 8 މިލިއަނާ ހަމައަށް. އެއީ ތަނަވަސްކަން، އެއީ ވަޒީފާ، އެއީ މުޅި ރާއްޖެއަށް އާމްދަނީ އިތުރުވެގެން ދިއުން، މުޅި ރާއްޖެއަށް އެއަރޕޯޓުތައް އިތުރުވެގެން ދިއުން. މި ހުރިހާ ކަމަކުން އަޅުގަނޑުމެން މަޙްރޫމުވީސް އެ އެއަރޕޯޓް އަޅުގަނޑުމެން ދޫކޮށްލާފައި އޮތްނަމަ.\nމިއަދު ޢަބްދުއްރަޙީމް އެ ވިދާޅުވީ، އެއަރޕޯޓުގެ ޙަޤީޤަތް. އެއަރޕޯޓް އަނބުރާ ހޯދަން ކުރެވުނު އެންމެ ބޮޑު މަސައްކަތެއް ކުރި މީހަކަށްވާނީ އަޅުގަނޑު. އަދި އޭގެ ނަތީޖާއަކީ، އަޅުގަނޑު އެ މަސައްކަތް އެހާ ވަރުގަދައަށް ކޮށްފައި، އަދި އެއަރޕޯޓް ބޭރު މީހުންގެ އަތުގައި އޮވެގެން ނުވާނެކަމަށް އަޅުގަނޑުމެން ބުނެފައި، އެ ޖަލްސާއިން އަޅުގަނޑު ވޯކް އައުޓް ކުރީ. އޭގެ ނަތީޖާއަކަށްވީ، މާގިނަ ދުވަސްތަކެއްނުވެ ތަޙުޤީޤާއި ޝަރީޢަތުން ބޭރުން އަޅުގަނޑު ހައްޔަރުކުރީ. އެއީ އެކަމާ އިހުތިޖާޖު ކުރާތީ. އެއަރޕޯޓުގެ ކަންތަކުގައި އަޅުގަނޑު އިހުތިޖާޖު ކުރާތީ. މަޖިލީހުގައިވެސް އަޅުގަނޑުމެން އިހުތިޖާޖު ކުރިން. އޭގެ ފަހުންވެސް އިހުތިޖާޖު ކުރިން. އޭގެ ފަހުން އައި ސަރުކާރުގައި، އަނެއްކާވެސް ވާހަކަ ދެކެވެމުން ދިޔައީ، އެއީ ޚާއްޞަކޮށް ޕީ.ޕީ.އެމް.އިން އެންމެ ބޮޑު އިލްތިމާސެއް ރައީސް ވަޙީދަށް ކުރަމުންދިޔައީ، އެއަރޕޯޓް އަނބުރާ އަޅުގަނޑުމެން ހޯދަން ބޭނުމޭ. އެއަރޕޯޓު އަޅުގަނޑުމެންނަށް ލިބޭނެ ދުވަހެއް ނިންމަވައި ދެއްވާށޭ! ދެން ރައީސް ވަޙީދު މަޝްވަރާގެ ކަންތައް ގެންދެވި ގޮތުގެ ވާހަކަ ޢަބްދުއްރަޙީމު މިއަދު އެ ވިދާޅުވީ. އެހެންވީމާ، އެ އެއަރޕޯޓް އަނބުރާ ގެނައުމަށްވެސް އެންމެ ބޮޑު މަސައްކަތެއް ކޮށްފައި އޮންނާނީ، ޕީ.ޕީ.އެމް.ގެ ފަރާތުން. އެހެންވީމާ، މިއީ އަޅުގަނޑުމެންގެ ޙަޤީޤަތްތައް. މިއަކާ ދެކޮޅަކަށް، ނޫނީ ތިމަންނަމެންނޭ، ރައްޔިތުންނަށް ހޯދައިދޭން މި ކަންކަން ކުރީކީ، އެހެނެއް ވިދާޅެއްނުވެވޭނެ. އެކަމަކު ވިދާޅުވެވިދާނެ، ތިމަންނާއަކީ ހުވަފެނެއް ދުށް މީހަކީމޭ. ތިމަންނާ ދުށީމޭ، ހުސް ކޮންމެ ވެލިކޮޅެއްގައި ދޫނި ބިސް އަޅާ ފަދައިން، އެތަނުގައި ފްލެޓެއް ހުންނަންވާނެ ކަމުގެ ހުވަފެން ތިމަންނާ ދުށީމޭ. އެހެންވީމާ، އަދި ރައްޔިތުން އުފަލުން ތިމަންނާއަށް ފްލެޓް ދޮންބެއޭ ކިޔައޭވެސް ވިދާޅުވެވިދާނެ. އެކަމަކު އެ ފްލެޓްތަކެއް ދިވެހިރައްޔިތުންނެއް ނުދެކޭ. އެ ފްލެޓްތައް ދިވެހިރައްޔިތުން މި ދެކެނީ، އެއަށްވުރެން މާ ބިޔަ، އެއަށްވުރެ މާ ގިނަ ފްލެޓްތަކެއްގެ ގޮތުގައި މި ޒަޢާމަތުގައި [ހިޔާ] މަޝްރޫޢުގެ ދަށުން އަޅުގަނޑުމެން ކަށަވަރު މި ކޮށްދެނީ، އެއްލައްކަ އެތައް ޒުވާނުންނަކަށް ބޯހިޔާވަހިކަން ލިބިގެންދާނެކަމަށް. އެއީ އަޅުގަނޑުމެން ދެއްކި ތޯތޯ ވާހަކައެއްނޫން.\nއެހެންވީމާ، އަޅުގަނޑުމެން ދައްކަން ހުރީ މިކަހަލަ ވާހަކަ. އަޅުގަނޑުމެން ރައްޔިތުންނަށް ޚިދުމަތް ދިނުމަށް އަޅުގަނޑުމެންގެ ޢަޒުމުހުރީ މިދެންނެވި ހިސާބުގައި. އަޅުގަނޑުމެން ބޭނުންވަނީ، މި ދާން ބޭނުންވާ ތަރައްޤީއާއެކީ، އަޅުގަނޑުމެން ކުރިއަށް ދިޔުމުގެ ފުރުޞަތު އަޅުގަނޑުމެންނަށް ލިބިގެން ދިޔުން. އިޖުތިމާޢީ ފޭރާމާއި، ދިވެހިރާއްޖޭގެ އަޚްލާޤާއި ސުލޫކަށް އައި ބަލިމަޑުކަމާއި، މިކަންކަމުގެ ވާހަކަ، އެކި މަރުޙަލާގައި އެކި ބޭފުޅުން އެބަ ދައްކަވާ. އެކަމަކު މިކަންކަމުގެ އިތުރުން މަޙްރޫމު ވެގެންދާ ކަންކަމުގެ ވާހަކަ އަޅުގަނޑުމެން މިދަންނަވަނީ. އެހެންވީމާ، ތަރައްޤީއާއެކީ ކުރިއަށްދާން ބޭނުންފުޅުވެގެން އެ ވިދާޅުވާ ކަންތައްތައް އެ ބޭފުޅުން ވިދާޅުވެދެއްވާ! އަދި، އަޅުގަނޑުމެން މިކުރާ ކަންކަން މިއަށްވުރެ މޮޅަށް ކުރާނެގޮތް ވިދާޅުވެދެއްވާ! އަޅުގަނޑު ކައިރީ ވިދާޅުވާނެ ކަމެއްނެތް، ބްރިޖް ނުހެދޭނެކަމަށް ވިދާޅުވި ބޭފުޅުން ވިދާޅުވެގެން މިއަދަކު ނުވާނެ، ބްރިޖް ހަދާ ނިމުނީމާ ވިދާޅުވެގެން ނުވާނެ، މި ބްރިޖް 70 މިލިއަން ޑޮލަރަށް އެޅޭނެއޭ. 70 މިލިއަން ޑޮލަރަށް އެޅޭނެ ކަމަށްވަންޏާ، އެ ބޭފުޅުން އޮންނާނީ، އޭގެ ފަސް ބްރިޖް އަޅާފައި. އަޅުގަނޑަށްވެސް 70 މިލިއަން ޑޮލަރަށް ބްރިޖް އެޅުނުނަމަ، މާލޭގައި އެ އަޅާ ބްރިޖުގެ ބަދަލުގައި ފަސް ބްރިޖް ރާއްޖޭގެ އެކި ހިސާބުގައި އަޅާނަން. އެހެންވީމާ، މި ކަހަލަ ވާހަކަ އަޅުގަނޑުމެންނަށް ދެއްކިދާނެ. އެކަމަކު ވާހަކަ ދައްކަންވާނީ، ދައްކާ ވާހަކަ ބިނާކުރަންވާނީ، އޭގެ އަސާސަކަށްވާނީ ތަފާސް ހިސާބު. އަދި އޭގެ އަސާސަކަށްވާނީ، ތިމާމެން ކަންކުރަން ތިބިއިރު، ތިމާމެންނަށް ދެއްކިފައިހުރި މިސާލު. އެޅިފައިހުރި ބިންގާ. އެޅިފައިހުރި ޢިމާރާތް. އެ އަސާސްގެ މައްޗަށް ވާހަކަ ދެއްކީމާ، ރައްޔިތުން ގަބޫލުކުރާނެ. އަޅުގަނޑުމެން މަސައްކަތް މި ކުރަނީ މިގޮތަށް. އަދި އަޅުގަނޑުމެން އިންތިޒާރުވެސް ކުރާނީ، އުއްމީދުވެސް މި ކުރަނީ، މިހާރު މި ދިޔަ ފަސް އަހަރުގެ ތެރޭގައި، ރާއްޖެއަށް ބޭނުންވާ އަސާސީ ވަރަށް ގިނަ ކަންތައްތައް އެހެރީ ފުދިފައި.\nދެން އަޅުގަނޑުމެން ދާން އޮތީ އެއަށްވުރެ ދުރަށް. އެއީ އަޅުގަނޑުމެންގެ ތަނަވަސްކަން އިތުރުކުރަން އަޅުގަނޑުމެން އަމާޒު ހިފަންވީ. އެހެންވީމާ، އަޅުގަނޑުމެންގެ ތަނަވަސްކަން އިތުރުކުރުމަކީ، ޝައްކެއްވެސްނެތްގޮތުގައި، އަޅުގަނޑުމެންގެ ދައުލަތާ ދޭތެރޭގައި ނަޒަރު ހިންގާ ބަޔަކު، އަޅުގަނޑުމެންނާ ދޭތެރޭ ޝައުޤުވެރިވާނެ، އަދި ކޮންމެވެސްވަރަކަށް ތުން ފިއްތާ ބަޔަކު އިތުރުވެގެންދާނެ ކަމެއް. މިކަމާ ދޭތެރޭގައި ދިވެހިރައްޔިތުން ވިސްނައިވަޑައިގަންނަވާ. މިއީކީ ރައީސް ޔާމީނުގެ ޒާތާއި ޝަޙްޞާ ގުޅިފައި އޮތް މައްސަލައެއް ނޫން. މިއީ މިކަހަލަ ތަފާތު އެތައް ކަންތައްތަކަކާ ގުޅިގެން އުފެދޭ އުދާސްތައް މި އަންނަނީ. އެހެންވީމާ، އެކިއެކި ދައުލަތްތަކުން، އެކިއެކި ފަރާތްތަކުން މިދެންނެވި ކަހަލަ ކަންކަން އަންނައިރު، ހަމައެކަނި މިކަން އަންނަނީ، އަޅުގަނޑުމެންނަކީ ސައްތައިން ސައްތަ އިސްލާމީ ދައުލަތަކަށްވާތީ އެކަންޏެއްވެސްނޫން. މިކަހަލަ ބައިވަރު ސަބަބުހުރި، މި ހުރިހާ ކަމެއްގެ ގަނޑު ހިލުވާ ބަޔަކީ އިދިކޮޅުގައި ތިބެގެން، ދިވެހިރައްޔިތުންނަށް ހެޔޮއެދިގެން ތިމަންނަމެން ވެރިކަން ކޮށްދޭނަމޭ އެ ވިދާޅުވާ ބޭފުޅުން.\nދިވެހިރާއްޖެ، މުޅި ދިވެހިރާއްޖޭގެ މަޞްލަޙަތު، އަޅުގަނޑުމެންގެ ފަރުދެއްގެ މަޞްލަޙަތަށް ވިސްނުމަށްވުރެ ވަރުގަދަވާންވާނެކަން އެނގެންވާނެ. އެހެންވީމާ، ރާއްޖެއަށް ނިކަމެތިކަން ގެންނާކަށް ވާހަކަ ދައްކާ، ބޭރުގެ ފަރާތްތަކަށް ޕްރެޝަރުކޮށް، ބޭރު ފަރާތްތަކުގެ ފިޔަވަޅު އެޅުމުގެ ޖާގައެއް އެއްވެސް ދިވެހިރައްޔިތަކަށް ނޯންނާނެ. އެއީ ވަރިހަމަ، ކިތަންމެ މަތިވެރި މަޤާމެއްގައި ހުރި މީހަކަށްވިނަމަވެސް. އެ ވަރިހަމަ ކިތަންމެ ބޮޑެތި ޚިދުމަތްތަކެއް ކޮށްފައި ހުރި މީހަކަސް، އެއީކީ އެއިން މީހަކަށް އޮތް ޙައްޤެއް ނޫން. މިއީ ދިވެހިރައްޔިތުންގެ ޙައްޤެއް. ދިވެހި ހުރިހާ ރައްޔިތުންގެ ޙައްޤެއް. އެހެންވީމާ، މިއީކީ އަވަށްޓެރިންގެ ދޭތެރޭގައި އުފެދޭ މައްސަލައެއްނޫން. މިއީ ދައުލަތުގެ ކަރާމާތާއި، ދައުލަތަކަށް އޮންނަންވާނެ ސިޔާދަތާއި، ދައުލަތަކަށް ކުރިއަށް ދިޔުމުގެ މިނިވަންކަން ނިންމާ ކަންކަން މި ހުންނަނީ. މި ކަންކަމަށް ހުރަސްއަޅަން ބޭރު ފަރާތްތަކަށް މި ދަޢުވަތު ދެނީ.\nއެހެންވީމާ، މި ކަންކަމާ ދޭތެރޭގައި ރައްޔިތުން، މިހާރާއި ސެޕްޓެމްބަރު 23 އާ ދޭތެރޭގައި، މި އޮތް ދޮޅުމަހެއްހާ ދުވަހުގެ ތެރޭގައި ފުންކޮށް ވިސްނާވަޑައިގަންނަވާ. އަތުން ބީވެއްޖެ އެއްޗެއް، އަތުން ދޫވެގެންދާ އެއްޗެއް، ރާއްޖޭން ބޭރަށް ދާން އޮތީ ގާދޫކޮލުން ބޭރުން. ފަސޭހައެއްނުވާނެ އަނބުރާ އިޢާދަކުރާކަށް. ބުއްދިވެރިންގެ ގޮތަކީ، އަބަދުވެސް އަތުން ނިޢުމަތްތައް ބީވެގެން ނުދާނެ ގޮތަކަށް، އަޅުގަނޑުމެން ކަންކަން ތަރުތީބުކޮށްގެން ތިބުން.


Japan Ah Bodu Tsunami Eh Aran Ulheykamuge Biru Boduvanee - Vaguthu\nޖަޕާނަށް ބޮޑު ސުނާމީއެއް އަރަން އުޅޭކަމުގެ ބިރު ބޮޑުވަނީ\n1 އަހަރު ކުރިން ( ފެބުރުއަރީ 1, 2019 )\nބިންހެލުންތަކާއި ސުނާމީ އާއްމު ސަރަޙައްދެއްގައި އޮންނަ ޖަޕާނަށް، ނުރައްކާތެރި ބޮޑު ސުނާމީއެއް އެރުމުގެ ބިރު ބޮޑުވެއްޖެއެވެ. އެޤައުމުގެ ބައެއް ސަރަޙައްދުގައި މި ބިރުވެރިކަން އުފެދިފައިވަނީ، ސުނާމީއެއްގެ ކުރިން ފެންނަ ބައެއް އަލާމާތްތައް ފެންނަމުންދާތީއެވެ.\nޖަޕާނުގެ މީސް މީޑިޔާގައި މި ވާހަކަ ދެކެވެމުންދާއިރު، ސުނާމީއެއް އަރަން އުޅޭކަމުގެ އަލާމާތެއްގެ ގޮތަށް ފެންނަމުންދަނީ ކަނޑުގެ ވަރަށް އަޑީގައި ދިރިއުޅެމުންދާ މަސްތަކެއް، މަރުވެގެން އެޤައުމުގެ އައްސޭރިފަށުގެ ސަރަޙައްދުތަކަށް ލައްގަމުން ދިއުމެވެ.\nކަނޑުގެ 3000 ފޫޓުގެ އަޑީގައި އުޅޭ އޯފިޝް ނަމަކަށް ކިޔާ ބާވަތުގެ މަސްތަކެއް މަރުވެގެން ލައްގާފައި ހުއްޓާ ފެންނަމުންދާއިރު، ފާއިތުވި 10 ދުވަހުގެ ތެރޭގައި އެފަދަ ތިން މަސް ފެނިފައިވާކަމަށް ޚަބަރު ފަތުރާ ވަސީލަތްތަކުން ބުނެއެވެ. "ސައުތު ޗައިނާ މޯނިންގ ޕޯސްޓް" އިން ބުނެފައިވާ ގޮތުން، މި މަސްތައް ލެއްގީ އެޤައުމުގެ ޓޮޔަމާ ބޭ ސަރަޙައްދަށެވެ.\n"ލައިވް ސައިންސް" އިން ބުނެފައިވާ ގޮތުގައި 2011 ވަނަ އަހަރު ޖަޕާނަށް އެރި ގެއްލުން ބޮޑު ސުނާމީގެ ކުރިންވެސް އެޤައުމުގެ އެކި ސަރަޙައްދުތަކަށް މި ބާވަތުގެ މަސް މަރުވެގެން ލައްގާފައިވެއެވެ. އެގޮތުން އެފަދަ ވިއްސަކަށް މަސް، އެފަހަރު ސުނާމީގެ ކުރިން ފެނުނުކަމަށް ބުނެފައިވެއެވެ.\n2011 ވަނަ އަހަރު ޖަޕާނަށް އެރި ބިންހެލުމުގެ ސަބަބުން އެޤައުމަށް ބޮޑެތި ގެއްލުންތަކެއް ލިބިފައިވެއެވެ. އެގޮތުން، 19000 މީހުން އެ ކާރިސާގައި މަރުވިއިރު، ފުކުޝީމާ ނިއުކްލިޔަރ ޕްލާންޓް އެއްކޮށް ގޮވައިގެން ދިޔައެވެ. އެއީ ފަހުގެ ތާރީޚެއްގައި އެއް ޤައުމުން މިހާ ގިނަ ބަޔަކު މަރުވި ކާރިސާއެވެ.\nހަމައެހެންމެ، 2010 ވަނަ އަހަރު ޗިލީ އަށް އައި 8.8 މެގްނިޓިއުޑުގެ ބިންހެލުމެއްގެ ކުރިން އެޤައުމުގެ އައްސޭރިފަށަށްވެސް ކަނޑު އަޑީގައި އުޅޭ މަސްތަކެއް ލެއްގިއެވެ.


އެމް.އޭ.ސީ.އެލް ލައުންޖްތަކުގެ ހަރުމުދާތައް މަރާމާތުކޮއްދީ ބަލަހައްޓައިދޭނެ ފަރާތެއް ހޯދުމާއި ބެހޭ\nމި ކުންފުނިން ވެލާނާ އިންޓަރނޭޝަނަލް އެއަރޕޯޓް (ވީ.އައި.އޭ)ގައި ހިންގަމުން އަންނަ ލައުންޖްތަކުގެ ބަދިގޭގެ ހަރުމުދާތައް (މިސާލު: އަވަން، އައިސްއަލަމާރި، ކޫލަރު ކުރާ، ފްރީޒަރު، އުނދުން، ޗިލާރ ފަދަ ތަކެތި) މަރާމާތުކޮއްދީ ބަލަހައްޓައިދޭނެ ފަރާތެއް ހޯދަން ބޭނުންވެގެން ކުރި ނަންބަރު: 116-F3/IL/2019/58އިއުލާނާ ގުޅިގެން އެކަށީގެންވާ ތަރުހީބެއް ލިބިފައިނުވާތީ އެއިއުލާން ބާތިލުކޮށް އަލުން ބީލަމަށް ހުޅުވާލަމެވެ.\nމިކަމަށް ޝައުގުވެރިވާ ފަރާތްތަކުން 2019 ސެޕްޓެންބަރު 04 ވާ ބުދަދުވަހުގެ މެންދުރު 14:00 ގެ ކުރިން، ސިޓީ, ފެކްސް ނުވަތަ އީމެއިލް(bidinfo@macl.aero) މެދުވެރިކޮށް ޝައުގުވެރިކަން ފާޅުކުރުން އެދެމެވެ. މިގޮތަށް ޝައުގުވެރިކަން ފާޅުކުރާ ފަރާތްތައް ރަޖިސްޓްރީ ކުރެވި، ބީލަންފޮތް އީމެއިލް ކުރެވޭނެއެވެ.\nރަޖިސްޓްރީވާ ފަރާތްތަކުގެ ތެރެއިން ކުރިއަށް ވަޑައިގަންނަވާ ފަރާތްތަކަށް ބާއްވާ "ސައިޓް ވިޒިޓް" ސެޕްޓެންބަރު 09 ވާ ހޯމަދުވަހުގެ މެންދުރު 14:00 ގައި މި ކުންފުނީގެ މައި އިދާރާ (އެމް.އޭ.ސީ.އެލް ކޯޕަރޭޓް އޮފީސް، ވީ.އައި.އޭ)ގައި އޮންނާނެއެވެ.\nބީލަންތައް ހުށަހެޅުމުގެ ސުންގަޑިއަކީ 2019 ސެޕްޓެންބަރު 17 ވާ އަންގާރަދުވަހުގެ މެންދުރު 14:00 ގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކޮށްފައެވެ. ބީލަންތައް ހުޅުވުމަށް ހަމަޖެހިފައިވަނީ 2019 ސެޕްޓެންބަރު 17 ވާ އަންގާރަދުވަހުގެ މެންދުރު 14:00 ގައި، މިކުންފުނީގެ މައި އިދާރާގައި ބީލަން ހުށަހަޅާ ފަރާތްތަކުގެ ހާޒިރުގައެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައިނުގަނެވޭނެ ވާހަކަ ދަންނަވަމެވެ.


America ge bodu inthihaabu ge dhuvas: Maa kurin queue gai | Mihaaru\nއެމެރިކާގެ ބޮޑު އިންތިހާބުގެ ދުވަސް: މާ ކުރިން ކިއޫގައި\nޕެންސިލްވޭނިއާގައި ވޯޓުލާން މިއަދު ކިޔޫ ހަދާފައި. --ފޮޓޯ:ރޮއިޓާސް\n03 ނޮވެމްބަރ 2020 - 19:44\nއެމެރިކާގެ ވާދަވެރި ރިޔާސީ އިންތިހާބުގެ ވޯޓު ލާ ދުވަހަށް ފަތިސްވީ އިރު، ބައެއް ހިސާބުތަކުގައި މިހާރު ވެސް މީހުން ނުކުންނަން ފަށައިފި އެވެ.\nމިއަދުގެ ކުރިން އެމެރިކާގެ ގާތްގަނޑަކަށް 100 މިލިއަން މީހުން ވަނީ ޕޯސްޓްގެ ޒަރީއާ އިންނާއި ކުރިން ވޯޓުލުމުގެ ނިޒާމުގެ ތެރެއިން ވޯޓު ލައި ނިންމައިފަ އެވެ. މިއީ އެމެރިކާގެ ތާރީޚުގައި ވެސް، ރިޔާސީ އިންތިހާބު އޮންނަ ދުވަހުގެ ކުރިން މިހާތަނަށް އެންމެ ގިނަ މީހުން ވޯޓު ލީ ފަހަރެވެ.\nއެ ފުރުސަތުގެ ބޭނުން ކުރީ، އެމެރިކާގައި ހަލުއިކަމާ އެކު ފެތުރެމުން ދާ ކޮވިޑް-19އާ ހެދި، ގިނައިން މީހުން އެއްވެ އުޅޭ ތަންތަނަށް ދާން ބޭނުންނުވާތީ އެވެ. އެމެރިކާގައި މިހާތަނަށް9މިލިއަނަށް ވުރެ ގިނަ މީހުންނަށް ބަލި ޖެހި، 250،000 އާ ގާތްކުރާ އަދަދަކަށް މީހުން މަރުވެއްޖެ އެވެ.\nއިންތިހާބުގެ ވާދަވެރި ދެ ކެންޑިޑޭޓުން ކަމަށްވާ ރައީސް ޑޮނަލްޑް ޓްރަމްޕާއި ޑިމޮކްރެޓިކް ޕާޓީގެ ޖޯ ބައިޑަންގެ މެދުގައި އޮތް އެންމެ ހޫނު މައުލޫއަކީ ވެސް ކޮރޯނާވައިރަސް އެވެ. އެމެރިކާގެ ހާލަތު އެހާ ގޯސްވީ ޓްރަމްޕްގެ ސަބަބުން ކަމަށް، ބައިޑަންގެ އިތުރުން ވަރަށް ގިނަ ރައްޔިތުން ގަބޫލުކުރެ އެވެ.\nނޮވެމްބަރު 3، 2020: އެމެރިކާގެ ފްލޮރިޑާގެ މީހަކު ވޯޓު ލާން ޖެހޭ ސެންޓަރު، އިންތިހާބުގެ އޮފިޝަލަކު ކިޔައިދެނީ: އެމެރިކާގައި މިއަދު ވޯޓު ލަނީ ފަހުގެ ތާރީހެއްގައި ފެނިފައިނުވާ ވަރުގެ ވާދަވެރި އިންތިހާބެއްގައި\nކުރިން ވޯޓު ލުމުގެ ފުރުސަތު ދިނަސް އަދިވެސް ވޯޓު ލާ ދުވަހު އެތަނަކަށް ގޮސް ހައްގު ބޭނުންކުރުމުގެ އާދަ ގިނަ ބައެއްގެ އެބަ ހުއްޓެވެ. ކޮންމެ ގޮތަކަށް ވެސް ނަތީޖާ ނުކުމެދާނެ ކަމަށް ބެލެވޭ އެއް ސްޓޭޓް ކަމަށް ވާ ނޯތު ކެރޮލައިނާގެ އެކަކު ބުނީ "އެއީ ތާރީޚީ ހައްގެއް" ކަމަށެވެ.\n"އަހަރެން އަބަދުވެސް ވޯޓު ދެނީ މިގޮތަށް އައިސް. މި ހިނގާ ހުރިހާ ކަމަކާ ގުޅިފައި އޮތް އެއް ބަޔަކީ އެ ތާރީހު،" އެލީސަން ރައިބާ، 61، ބުންޏެވެ.\n"އެ އާދަ ދަމަހައްޓަން އަހަރެން ބޭނުން."\nނޯތު ކެރޮލައިނާގައި މިހާތަނަށް 4.5 މިލިއަން މީހުން، ކުރިން ވޯޓު ލާފައި ވާތީ މިއަދުގެ ވޯޓުގައި މާ ބޮޑު ތޮއްޖެހުމެއް ނޯންނާނެ ކަމަށް، އިންތިހާބާ ބެހޭ އޮފިޝަލުން ބުނެ އެވެ. ކުރިން ލީ ވޯޓުގެ 97 ޕަސެންޓްގެ ނަތީޖާ، މިއަދު އިއުލާންކުރެވޭ ވަރުވާނެ ކަމަށް ވެސް، އެ މީހުން ޔަގީންކުރެ އެވެ.\nވޯޓު މެޝިންތައް ވެސް އަބަދު ސާފުކުރަން ޖެހިފައި\nކޮރޯނާވައިރަހުން ރައްކާތެރިވުމުގެ ފިޔަވަޅުތައް، ވޯޓު ފޮށި ހުންނަ ތަންތަނުގައި ވަނީ އަޅައިފަ އެވެ. އެގޮތުން ކޮންމެ ވޯޓަކާ އެކު، ވޯޓު މެޝިން ފޮހެން ޖެހެ އެވެ. ވޯޓު ލާ މީހުންގެ އަމިއްލަ ގަލަން ގެންދަން ވަނީ އަންގައިފަ އެވެ. ބައެއް ސްޓޭޓްތަކުގެ ވޯޓު ސެންޓަރުތަކަށް މާސްކް އާއި ގައިދުރުކަން ބަހައްޓަން އަންގައިދޭ ނިޝާންތަކާއި އަންގި ފަދަ އެއްޗެހި ވެސް ވަނީ ފޮނުވައިފަ އެވެ.\nވޯޓު ލާން ތިބެން ޖެހެނީ އެކަކު އަނެކަކާ ހަ ފޫޓު ދުރުގަ އެވެ.\nއެމެރިކާ އަކީ ކޮރޯނާވައިރަސް ފެތުރޭ ނިސްބަތަށް ބަލާއިރު އިންތިހާބު ފަސްނުކޮށް ކުރިއަށް ގެންދާ އެންމެ ބޮޑު ގައުމެވެ. ދުނިޔޭގެ 60 ގައުމަކުން، ކޮވިޑް-19އާ ގުޅިގެން އިންތިހާބުތައް ވަނީ ފަސްކޮށްފަ އެވެ.\nސަލާމަތީ ކަންކަން ވަރުގަދަ\nއެމެރިކާގެ އިންތިހާބަކާ ގުޅިގެން ހަމަނުޖެހުމެއް ހިނގުމުގެ ބިރު، މާޒީގައި ނެތަސް، މިއަދުގެ އިންތިހާބު ވަރަށް ތަފާތެވެ. ޓްރަމްޕްގެ ބައެއް ސަޕޯޓަރުންނަކީ ދޮން މީހުންގެ "މަތިވެރިކަމަށް" ދައުވާކޮށް، ހަމަނުޖެހުމެއް ހިންގަން ވެސް ޖެހިލުންނުވާ ބައެއްކަން، މި ފަހުން ފެނުނު ބައެއް ހާދިސާތަކުން އެނގެ އެވެ. އަދި ޓްރަމްޕް ގެންދަވަނީ އެފަދަ މޭރުމަކުން ވާހަކަ ވެސް ދައްކަވަމުންނެވެ. އެހެންކަމުން އިންތިހާބުގެ ނަތީޖާއާ ގުޅިގެން ހަމަނުޖެހުމެއް ހިނގައިފާނެތީ ރައްކާތެރިކަމުގެ ފިޔަވަޅުތައް މިހާރު ވެސް ވަނީ އަޅައިފަ އެވެ.\nހަމައެކަނި ރިޕަބްލިކަން ޕާޓީގެ ސަޕޯޓަރުންނެއް ނޫނެވެ. ޑިމޮކްރެޓިކް ޕާޓީގެ ސަޕޯޓަރުން ވެސް، ނަތީޖާ ނުކުންނަ ގޮތަކުން ހަމަނުޖެހުންތަކަކަށް މަގުފަހިކޮށްފާނެ ކަމަށް ބެލެވެ އެވެ.\nފުލުހުންނަށް ކޮންޓްރޯލްކުރެވޭ ވަރަށް ވުރެ ބޮޑެތި ހަމަނުޖެހުންތަކެއް ވެސް ފެނިދާނެތީ، ނެޝަނަލް ގާޑު ވަނީ ތައްޔާރީ ހާލަތުގަ އެވެ. ޔުނިވަސިޓީތަކުގައި އުޅޭ ކުދިންނަށް އަންގާފައި ވަނީ، ކެއިންބުއިމަށް ބޭނުންވާ އެއްޗެހި ހޯދައި ރައްކާކުރުމަށެވެ. ވިޔަފާރިވެރިން ވެސް އެކި ފިޔަވަޅުތައް ގެންދަނީ އަޅަމުންނެވެ.\nޓްރަމްޕް ތުހުމަތުކުރައްވާ ގޮތުގައި އިންތިހާބު "ފޭރިގެންފާނެ" އެވެ. ރައީސް އެގޮތަށް ވިދާޅުވުމުން ގިނަ ސްޓޭޓްތަކުން ކަންބޮޑުވެ، ރައްކާތެރިކަމަށް ވަރަށް ބޮޑު އިސްކަމެއް އަންނަނީ ދެމުންނެވެ.\nMihaaru in America inthihaabu ge natheejaa vaguthun\nރައީސް ޑޮނަލްޑް ޓްރަމްޕް އެމެރިކާގެ އިންތިޚާބު 2020\n4 ކޮމެންޓް, 10 ރިއެކްޝަންސް\nޓްރަމްޕް މި ވޯޓު އަތުލާނެ. ސަބަބަކީ އެމެރިކާއަށް އޭނަ ހެޔޮ އެދޭތީ. އަދި ދުނިޔޭގެ އެހެން ގައުމުތަކާއި ހަނގުރާމަ ކުރަން ވެސް އޭނަ ބޭނުން ނުވާތީމ\nއެމެރިކާ ރައްޔިތުން މިހާރު ހޭއަަނީ. މީކުރިން އެމީހުން އުޅުނުގޮތެއްނޫން.\nޓްރަމްޕް ދެމިގަންނާނެ! އެމެރިކާގަ އޮންނަ "އިލެކްޓޯރަލް ކޮލެޖް ސިސްޓަމް" ތެރެއިން ކާމިޔާބު ކުރާނެ ކަމަށް ބޮޑަށް ބެލެވެނީ ޓްރަމްޕް. އޭނާ ކޮންމެ ވާހަކަ އެއްދެއްކިޔަސް ގަބޫލު ކުރާ މީހުން ވަރަށް ގިނަ. ދުނިޔެ ހަތަރެސް ކަނޭ ބުންޏަސް މިކަހަލަ މީހުން ގަބޫލު ކުރޭ.\nޓްރަމްޕު އަކީ ވޯޓާއި ދެކޮޅު މީހެއް. މި ދިވެހިގައުމުގެ ޓްރަމްޕު ވެސް ބޭނުންވަނީ ރައްޔިތުންގެ ސީދާ ވޯޓުން ވެރިމީހާ ހޮވުމުގެ ނިޒާމް ބަދަލުކޮށް މަޖިލީހުގައި އުޅޭ ކުދީންކޮޅުވެގެން ގައުމުގެ އެންމެ އިސް މީހާ ދިގުމުއްދަތަކަށް ހޮޥާނޭ ބަރުލަމާނީ ނިޒާމް މިތަނަށް ގެންނަން.


މި ކުންފުނީގައި ބޭނުންކޮށްފައި ހުރި ބާ އެއަރކޯން، އެއަރކޯންގެ އައުޓްޑޯރ ޔުނިޓް އަދި ހޮޅިބުރި އާއި ތަންމަތިތައް ނީލަމުގައި ވިއްކާލަން ހަމަޖައްސައިފީމެވެ.\nއަދި ނީލަންކިޔުމުގެ ކުރިން މި ތަކެތި ބައްލަވަން ބޭނުންފުޅުވާ ފަރާތްތައް2ޑިސެންބަރު 2015 ވާ ބުދަދުވަހުގެ ހަވީރު 4:00 އާއި 5:00 އާ ދެމެދު މި ކުންފުނީގެ ރޭޑިއޯ ބިލްޑިންގ އަށް ވަޑައިގަތުމުން ތަކެތި ބައްލަވައިލެއްވުމުގެ ފުރުޞަތު ލިބިވަޑައިގަންނަވާނެއެވެ.\nވީމާ މި ތަކެތި ނީލަމުން ނަންގަވަން ޝައުޤުވެރިވެވަޑައިގަންނަވާ ފަރާތްތަކުން، ނީލަމުގައި ބައިވެރިވެވަޑައިގަތުމަށް3ޑިސެންބަރު 2015 ވާ ބުރާސްފަތި ދުވަހު މެންދުރުފަހު 3:30 އަށް މި ކުންފުނީގެ ރޭޑިއޯ ބިލްޑިންގ އަށް ޙާޟިރުވެވަޑައިގެން ދެއްވުން އެދެމެވެ. ނީލަން ފެށޭނީ އެދުވަހުގެ ހަވީރު 4:00 ގައެވެ.\n7 ޞަފަރު 1437\n19 ނޮވެންބަރު 2015\nޕަބްލިޝްކުރި ގަޑި: 1944


Katrina hageegathugai ves bandubodeetha?\nކެޓުރީނާ ކައިފް ބަނޑުބޮޑުވެގެން އުޅޭ ވާހަކަ އިންޑިޔާގެ އެކި ނޫސްތަކުން އިއްޔެ އިން ފެށިގެން ގެންދަނީ ލިޔަމުންނެވެ. މި ވާހަކަ ވިކީ ކޯޝަލްގެ އާއިލާގެ މީހުން ދޮގުކުރެ އެވެ. ނަމަވެސް ހަމަ ހަގީގަތުގައި ވެސް ކެޓުރީނާ ބަނޑުބޮޑުކަމަށް ވަރަށް ޔަގީންކަމާއެކު ބައެއް ނޫސްތަކުން ވަނީ ބުނެފަ އެވެ.\nވިކީ އާއި ކެޓުރީނާގެ ގާތް އެކުވެރިއަކު ބުނި ގޮތުގައި ކެޓުރީނާ އިނީ ބަލިވެ އެވެ. ނަމަވެސް އެހާ އަވަހަށް އެ ވާހަކަ މީހުންނަށް އަންގަން ދެ ފަރާތުގެ އާއިލާގެ މީހުން ގަބޫލެއް ނޫނެވެ. ބަނޑުބޮޑު ނޫންކަމަށް ބުނެ ވާހަކަ ދައްކަނީ އެހެންވެ އެވެ.\nކެޓުރީނާ އާއި ވިކީ މިހާރު ވެސް އުޅެނީ ޗުއްޓީއަކަށް އެމެރިކާ އަށް ގޮހެވެ. މި ދުވަސްތަކަކީ ކެޓުރީނާގެ ހަޔާތުގެ އެންމެ އުފާވެރި ދުވަސްތައް ކަމަށް އެކުވެރިޔާ ބުންޏެވެ. އަދި އޭނާގެ ފިލްމުތަކުގެ ޝޫޓިންގްތައް ހުރި ގޮތުން އޭނާ ބަނޑުބޮޑަސް އެއްވެސް މައްސަލައެއް ދިމާ ނުވާނެ ކަމަށް ވެސް އެކުވެރިޔާ ބުނެފައި ވެއެވެ.\nކެޓުރީނާ މިހާރު ކުރަމުން ދަނީ "މެރީ ކްރިސްމަސް" ކިޔާ ފިލްމެއްގެ މަސައްކަތެވެ. އެ ފިލްމުގައި ބައިވެރިވާ މީހުން ވެސް ބުނަނީ ކެޓުރީނާ ބަނޑުބޮޑު ނޫން ކަމަށެވެ. އެކަމަކު އެކުވެރިޔާ ބުނަނީ ބަލިވެ އިނދެ ފުރަތަމަ ތިން މަސް އަދި ހަމަ ނުވާތީ އެކަން އިއުލާން ކުރަން ވިކީ ވެސް ކެޓުރީނާ ވެސް ބޭނުން ނުވަނީ ކަމަށެވެ.


India ge Visnun Kashmeerugai Ethah Haas Fahlhieh Elhumaai Dhimaalah | Thiladhun\nއިންޑިއާގެ ވިސްނުން ކަޝްމީރުގައި އެތައްހާސް ފައްޅިއެއް އެޅުމާއި ދިމާލަށް\nހުސައިން ހަބީބް ސެޕްޓެމްބަރ 26, 2019\nއިންޑިއާގެ މުސްލިމް މެޖޯރިޓީ އޮންނަ ހަމައެކަނި ސްޓޭޓްކަމުގައިވާ ކަޝްމީރުގައި 50،000 ފައްޅި އަޅަން ވިސްނަމުންދާ ކަމަށް އިންޑިއާއިން ބުނެފި އެވެ. ފާއިތުވި އަހަރުތަކުގައި ކަޝްމީރުގައި 50،000 ފައްޅި ބަންދުކޮށްފައިވާ ކަމަށާއި އެތަންތަން ސާވޭކޮށް އަލުން ހުޅުވާނެ ކަމަށް އިންޑިއާއިން ބުނެއެވެ.\nއިންޑިއާއިން މިފަދަ ނިންމުމެއް ނިންމި މިދަނޑިވަޅު ދިމާވެފައިވަނީ އިންޑިއާއި ޕާކިސްތާނާއި ދޭތެރޭ ނުތަނަވަސްކަން އުފެދިފައިވާ ދަނޑި ވަޅަކާއެވެ. މިހާރު ދެޤައުމުގެ ދެމެދުގައި އުފެދިފައިވާ ނުތަނަވަސްކަން އުފެދިފައިވަނީ ދާދި ފަހުން އިންޑިއާއިން، ކަޝްމީރަށް ކުރިން ދީފައި އޮންނަ ހާއްސަ އިމްތިޔާޒް ނުވަތަ ’އޮޓޯނަމީ“ އުވާލައި އެ ސްޓޭޓް ދެބައިކޮށް އިންޑިއާގެ މައި ސަރުކާރުގެ ދަށަށް ގެނައި ހިސާބުންނެވެ.\nއިންޑިއާއިން އެތައްހާސް ފައްޅިއެއް އަލަށް ކަޝްމީރުގައި އަޅަން ނިންމި އިރު މިހާރުވެސް ކަޝްމީރުގައި ހިންދޫން އަޅުކަންކުރާ ބޮޑު ފައްޅިއެއް ހުރެއެވެ. ހިންދޫން އަޅުކަން ކުރުމަށް އެތައް ދުވަހެއްވަންދެން މިފައްޅިއަށްދާ މަގުތައް ބަނދުކޮށްފައި އޮންނާތީ، ކަޝްމީރުގެ ރައްޔިތުންނަށް ދަތުރު ފަތުރު ކުރުމުގައި ތަކުލީފު އުފުލަން ޖެހިފައިވެއެވެ.\nއިންޑިއާގެ ވެރިކަން ކުރާ ބީޖޭޕީން ފަހަކަށްއައިސް މިނިންމި ނިންމުމާއި ގުޅިގެން ކަޝްމީރުގައި ދިރިއުޅޭ އެތައްހާސް މުސްލިމުންނަށްވަނީ ތަފާތު ގޯނާއާއި ދަތިތަކާއި ކުރިމަތިލާން ޖެހިފައެވެ. މިނިންމުން ވެގެންގޮސްފައިވަނީ ހަމަނުޖެހުން އުފެދި، އެސަރައްދުގައި ދިރިއުޅޭ މުސްލިމުން ހައްޤުތައް ހޯދުމަށް މުޒާހަރާކުރަން ނުކުންނަންޖެހިފައިވާ ނިންމުމަކަށެވެ. މުޒާހަރާތަކުގެ ސަބަބުން މުސްލިމުންނަށްވަނީ އެތައް އަނިޔާތަކަކާއި ކުރިމަތިލާން ޖެހިފައިކަމަށް މީޑިއާ ރިޕޯރޓްތައް ބުނެއެވެ.


SunOnline: Vashaigen vanee bahpage handhaanthah: Gaathilunnah maafeh neiy!\nވަށައިގެންވަނީ ބައްޕަގެ ހަނދާންތައް: ގާތިލުންނަށް މައާފެއް ނެތް!\nޢާލިމް އަބްދުއްލަތީފް 16 Oct 2021, 13:46\nމަހުމޫދުގެ ސަންދޯއް ވަޅުލަން ގެންދަނީ: ސަންދޯކުގެ އެންމެ ކުރީގައި ހިފައިގެން ހުރީ އޭނާގެ ދޮށީ ދަރިފުޅު ފިޒާން -- ސަން ފޮޓޯ\n" ހުސް ހަނދާން ދޯ. ކޮންމެ ކަމެއް ވެސް ހަމަ ވަރަށް ހަނދާންވާނެ،" ބައްޕަގެ އެންމެ ހަނދާންވާނެ ކަމަކީ ކޮބާތޯ އެހުމުން، ފެންކަޅިވެފައިވާ ހާލު، މަހްމޫދު އަބޫބަކުރުގެ ދޮށީ ފިރިހެންދަރި މުހައްމަދު ފިޒާން ބުންޏެވެ.\nފިޒާންއާ އޭނާގެ ބައްޕަ ބައްދަލުވީ ބުދަ ދުވަހުގެ ރޭ އިރާކޮޅުއެވެ. ބައްދަލުވީ ވަގުތު ދެކެވުނު ވާހަކައަކީ ކެފޭއިން މަސް ހުސްވެފައިވާތީ، މަސް ގަތުމުގެ ވާހަކައެެވެ. ބައްޕަގެ ވާހަކައިން ތަފާތުކަމެއް އެ ރެޔަކު ވެސް ފިޒާނަށް ފާހަގައެއް ނުކުރެވުނެވެ.\nމަހުމޫދު މަރައިލައިފައިވަނީ ވަރަށް އަނިޔާވެރި ގޮތަކަށެވެ. އޭނާ މަރާލުމަށްފަހު އޭނާގެ ދެ ފަރާތުން ގޯނި އަރުވައިފައި އެއްލައިލައިފައި އޮތީ ފަޅު ގެއެއްގެ ތެރޭގައި ހުރި ވަޅެއްގެ ތެރެއަށެވެ.\nއޭނާގެ މަރާއެކު އާއިލާއަށް ލިބިފައިވަނީ ކުއްލި ސިހުމެކެވެ. ކަންބޮޑުވުމާއި ހާސްކަމެވެ. މޮޅިވެރިކަމާއި މާޔޫސީކަމެވެ. އެކަނިވެރިކަމާއި ނުތަނަވަސްވެރިކަމެވެ.\nމެޗު ބަލަން އިނދެފައި ދިޔައީ ފޯނެއް އައުމުން!\nބުދަ ދުވަހުގެ ރޭ ސާފްޗެމްޕިއަންޝިޕްގައި އިންޑިއާއާއި ރާއްޖެ ވާދަކުރި މެޗު ބަލަން މަހުމޫދާއި އޭނާގެ އަންހެނުން ތިބީ އެ ދެމަފިރިންގެ ކޮޓަރީގައެވެ.\nމެޗު ނިމުން ވަގުތު މަހުމޫދަށް ފޯނެއް އައެވެ. އޭނާގެ އަންހެނުން ލަފާ ކުރާ ގޮތުގައި އެއީ ގޭސްފުޅިއެއް ހޯދަން އައި ފޯންކޯލެކެވެ. ސަބަބަކީ މަހުމޫދަކީ ކާޑުގެ ބާވަތްތަކާއި، ގޭހާއި، ފެން ރަށުގައި ވިއްކާ މީހަކަށް ވާތީއެވެ.\nފޯނު އައުމުން "ހަމަ މިގަޑީ ދާންވީހޭ" މަހުމޫދު ސުވާލު ކުރިއެވެ. އަދި އެއަށްފަހު އޭނާ ނުކުމެގެން ދިޔައީއެވެ.\nމަހުމޫދު ދިރިއުޅުނު "މޮނަލާޒް" ގެ -- ސަން ފޮޓޯ: ޢާލިމް އަބްދުއްލަތީފް\nއެ ދިޔަ ގޮތަށް މަހުމޫދުގެ ޚަބަރެއް ނުވިއެވެ. އޭނާގެ އަންހެނުން ކަންބޮޑުވާން ފެށީ ކޮންމެ ދުވަހަކު ވެސް ފަތިސް ނަމާދަށް އަންނަ ފިރިމީހާ ގެއަށް ނައިސް ލަސްވާތީއެވެ.\nއިރު އަރައި އެތައް އިރެއް ވީއިރު ވެސް މަހުމޫދު ނާދެއެވެ. ފޯނު ކޯލަކަށް ޖަވާބެއް ނުދެއެވެ. އެހެންކަމުން ކައުންސިލަށް މަހުމޫދު ގެއްލިގެން އުޅޭކަން އެންގީއެވެ.\nއެތައް އިރެއް ފަހުން ފެނުނީ ވަޅެއްގެ ތެރޭގައި މަރާލައިފައި އޮއްވާ!\nމަހުމޫދު ހޯދަން ރަށުގެ ހުރިހާ ރައްޔިތުން ނުކުތެވެ. އޭނާއަކީ މީހުންގެ އިހްތިރާމާއި ގަދަރާއި ލޯބި ހޯދައިފައިވާ ވިޔަފާރިވެރިއެކެވެ. އެންމެނާ ވެސް ގުޅޭ މަޖާ މިޒާޖެއްގެ މީހެކެވެ.\nމަހުމޫދު ނުފެނި ގިނައިރު ވަމުން ދިޔަ ވަރަކަށް ހާސްކަން ދިޔައީ ބޮޑުވަމުންނެވެ. ބިރުވެރިކަން ދިޔައީ އިތުރުވަމުންނެވެ. އޭނާ ދިރިހުއްޓާ ފެންނާނެ ކަމުގެ އުއްމީދު ފެށީ ކުޑަ ވާށެވެ.\n" މެންދުރު ވީ އިރު ވެސް ނުފެނުނީމަ، ދެން ދިރިހުއްޓާ ފެންނާނެ ކަމުގެ އުއްމީދު ވަރަށް ކުޑަވި،" މަހުމޫދު ހޯދަން ނުކުމެ އުޅުނު ދަނގެތީ މީހަކު ކިޔައިދިނެވެ.\nމަހުމޫދު ފެނުނީ ފަޅު ގެއެއްގެ ތެރޭގައި ހުރި ވަޅެއްގެ ތެރޭގައި އޮއްވާއެވެ. އޭނާ އެ ވަޅަށް ލައިފައިވަނީ އަނިޔާވެރި ގޮތަކަށް މަރާލުމަށް ފަހުގައެވެ. އަދި ދެ ފަރާތުން ގޯނި އަރުވައިފައިވެއެވެ.\nމަހުމޫދު މަރައިލައިފައި އޮއްވާ ފުރަތަމަ ފެނުނީ ދެ އަންހެނުންނަށެވެ. އެއީ މި ރަށު އަންހެނަކާއި މި ރަށު މީހަކާ އިނދެގެން އުޅޭ އިންޑިއާ އަންހެނެކެވެ.\nއެ މީހުން ބުނީ އެ މީހުންނަށް ފެނުނު އިރު ވެސް އެ ވަޅުގައި ހުރީ، ޓިނު އަޅައި، ސަތަރި އަޅައި އަދި އޭގެ މަތިން ގާ ވެސް އަރުވައިފައި ކަމަށެވެ.\nމަހުމޫދު މަރާލުމަށްފަހު ލައިފައި އޮތް ވަޅު -- ސަން ފޮޓޯ/ ކިޔުންތެރިއެއް\nއެހެން ނަމަވެސް އެތަން ވެސް ބަލާލުމުގެ ނިޔަތުގައި އެ ދެ އަންހެނުން ގޮސް ބެލީއެވެ. އަދި އެތަނުގައި ހުރި އިންޑިއާ އަންހެން މީހާއަށް މަހުމޫދުގެ އަތް ތިރިއަށް ފެންގަނޑު ތެރޭގައި އޮތްތަން ފެނުނެވެ. މަހުމޫދު ވަޅަށް ލައިފައި އޮތީ ބޯކޮޅުވަތަށެވެ.\n"ފެނުނީމަ އަހަރެމެން ހަޅޭއް ލެވީ، ބޭބެ މިއޮތީ އޭ ކިޔާފަ. ދެން މީހުން އައީ،" ފުރަތަމަ މަހުމޫދުގެ ހަށިގަނޑު ފެނުނު އިންޑިއާ މީހާ ކިޔައިދިނެވެ.\nއަނިޔާވެރިކަން އިންތިހާ: އިންސާނިއްޔަތުކަމެއް ނެތް!\nމަހުމޫދަށް އަނިޔާ ކޮށްފައިވަނީ އިންސާނިއްޔަތުގެ ކަންފުޅެއް ވެސް ހުރި ބައެއް ނޫނެވެ. އެއަށްވުރެ މަހުމޫދަށް ކޮށްފައިވާ އަނިޔާތައް މާބޮޑެވެ. މަހުމޫދުގެ ދަނބިދަރި ވަނީ މަހުމޫދަށް ކޮށްފައިހުރި އަނިޔާ ތަފްސީލްކޮށް "ސަން"އަށް ކިޔައިދިނެވެ.\nއޭނާގެ ފުއްކިބައިގައި 2.5 އިންޗީގެ ދެ ޒަހަމު ހުއްޓެވެ. އަދި ނިއްކުރީގައި 2.5 އިންޗީގެ ޒަހަމެއް ހުއްޓެވެ. މީގެ އިތުރުން، ކަރު މައްޗަށް ވެސް އެ ވަރުގެ ދެ ޒަހަމް ހުއްޓެވެ.\n"ނޭވާ ހޮޅިން ބުރިކޮށްލާފަ ހުރީ، ކަރުގައި ވަޅި އަޅާފަ،" އިމާދު ކިޔައިދިނެވެ.\nއަނިޔާވެރިކޮށް މަރައިލައިފައި އޮއްވާ ފެނުނު މަހްމޫދު އަބޫބަކުރު --\nމަހުމޫދުގެ ކަންފަތްމަތީގައި ވެސް 2.5 އިންޗި ވަރުގެ ޒަހަމެއް ހުއްޓެވެ. އަދި ކަނާތްފަރާތުގައި ލޯ ކައިރިން ވަރަށް ފުން ޒަހަމެއް ހުރިކަމަށް އިމާދު ކިޔައިދިނެވެ.\n" މިއަދު ހިނަވަން ވައްދާފަ، އަޅުގަނޑު ވެސް ހިނެވުމުގައި ބައިވެރިވިން. ބުރަކަށި ފަރާތުގައި ހަމަ ދެ ލައްގަނޑު އިން. ހަމަ ހަން ގޮސްފަ. އަޅުގަނޑަށް އޭތި ސިފަ ކުރެވުނީ ބިންމަތީގައި ފައިގައި ހިފާ ދެމީމަ ޖެހިފައި ހަންގޮސްފަ ހުރި ތަނޭ އެއީ،" އިމާދު ކިޔައިދިނެވެ.\nއިމާދު ގަބޫލު ކުރާ ގޮތުގައި މަހުމޫދުގެ ގަތުލު ހިންގައިފައިވަނީ އެ ވަޅު ކައިރިއަކު ނޫނެވެ. އޭނާ މަރާލީ އެހެން ސަރަހައްދެއްގައެވެ. އަދި މި ކަމަކީ ވަރަށް "ޕްރޮފެޝަނަލް" ބަޔަކު ކޮށްފައިވާ ކަމެއް ކަމުގައި އޭނާ ތުހުމަތު ކުރެއެވެ.\n" ބޮޑަށް ބެލެވެނީ ޖަހާ ހޭ ނައްތާލާފަ ގެނެއްސަ، ވަޅަށް ބޯ ދިމާކޮށްފަ ވަޅިން ތަޅާފަ ހުރިކަމަށް، އެއީ ވަޅު ތެރޭގައި ވަރަށް ބައިވަރު ލޭ ހުރި. ހަމަ މިހާރު ވެސް ވަޅު އެހުރީ ލޭގަނޑެއް ހެން،" އިމާދު ކިޔައިދިނެވެ.\nމި ރަށު މީހަކު އެފަދަ ކަމެއް ނުކުރާނެ!\nއިމާދު ބުނީ މި ރަށު ރައްޔިތަކު އެފަދަ ކަމެއް ކޮށްފާނެއޭ އޭނާ ނުބުނާނެ ކަމަށެވެ. ނަމަވެސް މިހާރު ކަމެއް ކުރާނީ ކާކުކަން ނޭނގޭ ކަމަށް ވެސް އިމާދު ބުންޏެވެ.\n"ސީދާ ސަތޭކައިންސަތޭކަ ނުހިނގާނޭ ބުނާކަށް ނުކެރޭނެ. 99 ޕަސެންޓް އަޅުގަނޑަށް ހަމަ ޔަގީން މި ރަށު މީހަކު ނުކުރާނެ،" އިމާދު ބުންޏެވެ.\nމަހުމޫދަކީ މި ރަށު އެންމެންގެ ވެސް ގަދަރާއި ލޯބި ލިބިފައިވާ މީހެކެވެ. އެހެންކަމުން، މަހުމޫދާމެދު ހަސަދަވެރިކަމެއް، ރުޅިވެރިކަމެއް ބާއްވަން ޖެހޭ މީހަކު އުޅޭނެ ކަމަކަށް އިމާދު ގަބޫލެއް ނުކުރެއެވެ.\nމަހުމޫދު ގެއްލުނީއްސުރެ ވެސް ދަނގެތީ ރައްޔިތުންގެ ކިބައިން ފެނުނީ އެއްބައިވަންތަކަމެވެ. އަހުވަންތަކަމެވެ. މަހުމޫދުގެ އާއިލާއަށް ކައްކާ ކާންދިނީ ވެސް މި ރަށުގެ ރައްޔިތުންނެވެ.\nމަހުމޫދުގެ ޖަނާޒާގައި ދަނގެތީގެ މުޅި ރައްޔަތް ބައިވެރިވި --\n" ކާންބޯން ކުރަން ހުރި މަސައްކަތް ދޫކޮށްލާފަ މި ތިން ދުވަސް މި ހޭދަކޮށްލީ އަޅުގަނޑުމެންނާއެކު. މައްޔިތާގެ ވެސް އަޅުގަނޑުމެން ކުރި ޚަރަދެއް ނޯންނާނެ. ވަޅުލުމަކަށް ވެސް އެހެން ކަމަކަށް ވެސް. އެއީ ރަށުގެ ރައްޔިތުން ކޮށްދޭ ކަންތައް،" އިމާދު ބުންޏެވެ.\nގާތިލުންނަށް ދުވަހަކު ވެސް މައާފެއް ނެތް!\nމަހުމޫދުގެ ދަރިފުޅު ފިޒާން ބުނީ އޭނާގެ ބައްޕަގެ ގާތިލުންނަށް ދުވަހަކު ވެސް މާފެއް ނުކުރާނެ ކަމަށެވެ. އަދި ބައްޕަގެ ގާތިލުން އިންސާފުގެ ކުރިމައްޗަށް ވީހާ ވެސް އަވަހަކަށް ގެނެސްދިނުމަކީ އޭނާގެ އާދޭހެވެ.\nދަނބިދަރިފުޅު އިމާދު ބުނީ އިންސާފު ލިބޭނެ ކަމަށް އޭނާ ގަބޫލު ނުކުރާ ކަމަށެވެ.\n"އިންސާފަކީ ﷲގެ ހަޒްރަތުން ލިބޭ އިންސާފު ކަމަށް ގަބޫލު ކުރަނީ. އިރާދަކުރެއްވިއްޔާ އުއްމީދުކުރަނީ ސުވަރުގެވަންތަވެރިއެއްގެ ގޮތުގައި ޝަހީދު މަރެއް ކަމަށް،" އިމާދު ބުންޏެވެ.\nއިމާދު ބުނީ ދުނިޔެމަތީގައި އެކަމަށް އިންސާފު ލިބޭނެ ކަމަށް ގަބޫލު ނުކުރާ ކަމަށެވެ. ސަބަބަކީ ރާއްޖޭގައި ހިނގައިފައިވާ އެއްވެސް މަރަކަށް މިހާތަނަށް ފުރިހަމަ އިންސާފު ލިބިފައިނުވާތީ ކަމަށް ވެސް އޭނާ ބުންޏެވެ.\n" އެންމެ ކްރިމިނަލް މީހަކު ހައްޔަރުވެފައި ހުރުމަކީ ވެސް އަޅުގަނޑު ދެކެން ބޭނުންވާ ކަމެއް. އެކަން ކުރި ބަޔަކު ހައްޔަރުވެލާފަ ހުރިއްޔާ ވެސް ރަނގަޅު،" އިމާދު ބުންޏެވެ.\nއާއިލާ ފުން ހިތާމައެއްގައި!\nމަހްމޫދާއި އޭނާގެ އަންހެނުންގެ ކައިވެންޏަށް ގިނަ ދުވަސްތަކެއް ވެއްޖެއެވެ. އެ ދެމަފިިރިންގެ ފަސް ދަރިން ތިބެއެވެ. އެންމެ ދޮށީ އަންހެން ކުއްޖާގެ ތިން ދަރިން ތިބެއެވެ. މުޅި ޖުމުލަ ނުވަ ކާފަ ދަރިން އެ ދެމަފިރިންގެ ތިބެއެވެ.\nމަހްމޫދުގެ މަންމަ ވެެސް ދުނިޔޭގައި އެބަހުއްޓެވެ. މި ރަށުން ވާހަކަ ދައްކާލެވުނު މީހަކު ބުނި ގޮތުގައި މަހުމޫދުގެ މޫނު ބަލަން ގޮސްފައި ވެސް އޭނާގެ މަންމަ ވަރަށް ރުޔެވެ.\nމަހުމޫދު އަނިޔާވެރި ގޮތަކަށް މަރާލެވުނީ އަންނަ ހަފްތާގައި އެ ދެމަފިރިން އިންޑިއާއަށް ބޭސްފަރުވާއަށް ދާން ނިންމައިފައި ވަނިކޮށްނެވެ.\n" މިހާރު އާއިލާ ވަރަށް ހިތާމައިގައި ތިބީ. ހާއްސަކޮށް އެހާ އަނިޔާވެރިކޮށް އެކަން ހިނގައިފައި އޮތީމައާއެކު. އަހަރެމެންގެ ދިރިއުޅުމުގައި ހަމަ އެންމެ މުހިންމީ މަންމައާއި ބައްޕަ،" އިމާދު ބުންޏެވެ.\nމިއަދު މަހުމޫދުގެ އާއިލާއަކީ ތަނަވަސްކަމުގައި ދިރިއުޅޭ އާއިލާއެކެވެ. އެއީ މަހުމޫދުގެ ބުރަ މަސައްކަތެވެ. ކޮންމެ ދުވަހަކު ވަރުބަލިކަމެއްނެތި ކުރި މަސައްކަތެވެ. އޭނާގެ ކެފޭއެއް އެބަހުއްޓެވެ. ހޯލްސޭލް ފިހާރަ އެބަހުއްޓެވެ. އޮޑިދޯނިފަހަރު އެބަހުއްޓެވެ.\nމަހުމޫދު ހިންގި މޮނަލާޒް ކެފޭ -- ސަން ފޮޓޯ/ ޢާލިމް އަބްދުއްލަތީފް\n" ކޮންމެ ދުވަހަކު ހިދުމަތުގައި ހުރެފައި ވަކިވެގެން ދިއުން. އެއީ ދެން އަޅުގަނޑުމެންގެ ހަޔާތުގައި ދުވަހަކު ވެސް ހިތުން ފިލައިގެން ނުދާނެ ފަދަ ކަންތައްތަކެއް ގޮތުގައި ފާހަގަ ކުރަނީ،" އިމާދު ބުންޏެވެ.\nމަހުމޫދުގެ އާއިލާއިން ތިބީ އޭނާގެ ގާތިލުން އިންސާފުގެ ކުރިމައްޗަށް ހާޒިރު ކުރާނެ ދުވަހެއްގެ އިންތިޒާރުގައެވެ. އަދި އެ އެކަމަށް އެދި ފެންބޮވައިގެންފައެވެ. އަނިޔާވެރިކަމާއެކު މަހުމޫދު މަރާލި، އިންސާނިއްުޔަތުގެ ކަންފުޅެއް ވެސް ނެތް ގާތިލުންނަށް އާއިލާގެ މައާފެއް ނެތެވެ.\nހުޅުމާލެ އެކްސިޑެންޓުގައި އަނިޔާވި ޚާލިދު އައިސީޔޫގައި


Anmateege bandhah 10 dhuvas\nއަންމަޓީގެ ބަންދަށް 10 ދުވަސް\nސީލައިފްގެ މެނޭޖިން ޑިރެކްޓަރު އަހްމަދު މޫސާ\nހުޅުމާލޭގައި ފްލެޓްތަކެއް އަޅައިދޭނެ ކަމަށް ބުނެ އެތައް ބައެއްގެ އަތުން މަކަރާ ހީލަތުން ފައިސާ ނެގުމަށްފަހު ފިލައިގެން އުޅުނު ސީލައިފް ކުންފުނީގެ މެނޭޖިން ޑިރެކްޓަރު އަހްމަދު މޫސާ (އަންމަޓީ) ހައްޔަރުކޮށް، އޭނާގެ ބަންދަށް 10 ދުވަސް ކޯޓުން ޖަހައިދީފި އެވެ.\nއަންމަޓީގެ ބަންދަށް ކޯޓުން މުއްދަތު ޖަހައިދިނީ އޭނާގެ ބަންދާ މެދު ގޮތެއް ނިންމުމަށް އިއްޔެ ކޯޓަށް ހާޒިރުކުރުމުންނެވެ.\nފިލައިގެން ލަންކާގައި ދިރިއުޅެމުން ދަނިކޮށް އޭނާ ހައްޔަރުކުރީ މިދިޔަ މަހުގެ 21 ވަނަ ދުވަހު އެވެ. ދިވެހި ފުލުހުން ލަންކާ އަށް ގޮސް އޭނާ ރާއްޖެ ގެނެސްފައިވަނީ އިއްޔެގެ ވަގުތެއްގަ އެވެ.\nއަންމަޓީ ފިލައިގެން އުޅޭތީ އޭނާ ހޯދުމަށް އިންޓަޕޯލްއިން 2019 ވަނަ އަހަރު ވަނީ ރެޑް ނޯޓިސް ވެސް ނެރުނެވެ.\nއަންމަޓީގެ ކުންފުނި ސީލައިފުން ވަނީ 300 ފްލެޓް އިމާރާތް ކުރާނެ ކަމަށް ބުނެ 280 މީހަކު އަތުން ފައިސާ ނަގާފަ އެވެ. ކޮންމެ މީހެއްގެ އަތުން ބުކިން ފީ އެއްގެ ގޮތުގައި 50،000 ރުފިޔާ ވެސް ނަގާފައިވެ އެވެ.\nމި ފްލެޓްތަކަށް ފުރަތަމަ ދައްކަން ޖެހޭ 20 ޕަސެންޓް ފައިސާ ބައެއް މީހުން ދައްކާފައިވާއިރު ބައެއް މީހުން ވަނީ ފްލެޓްގެ ޖުމްލަ އަދަދުވެސް ދައްކާފަ އެވެ. ނަމަވެސް ފްލެޓްތަކުގެ މަސައްކަތް ކުރިއަށް ނުދާތީ ދެއްކި ފައިސާ އަނބުރާ ހޯދަން އެ ފަރާތްތަކުން ސީލައިފްއާ ދެކޮޅަށް ކޯޓުގައި ދައުވާ ކޮށްފައިވެ އެވެ.\nހުޅުމާލެ އެޗްޑީސީ ސީ ލައިފް ކޮމްޕްލެކްސް


Modi aa Nasheed badhdhalu kuravvaifi | Mihaaru\nމޯދީއާ ނަޝީދު ބައްދަލު ކުރައްވައިފި\nރައީސް ނަޝީދާއި މޯދީ ބައްދަލު ކުރައްވަނީ.\nކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދާއި އިންޑިއާގެ ބޮޑުވަޒީރު ނަރެންދުރަ މޯދީ މިއަދު ބައްދަލު ކުރައްވައިފި އެވެ.\nއެ ބައްދަލު ކުރެއްވުމަށް ފަހު ނަޝީދު ކުރެއްވި ޓްވީޓެއްގައި ވިދާޅުވީ ރާއްޖޭގެ ހަމަޖެހުމާއި ކުރިއެރުމަކީ ހަމައެކަނި ދިވެހިންގެ މަސްލަހަތާ ގުޅިފައިވާ އޮތް ކަމެއް ނޫން ކަމަށެވެ. އެ ކަންކަމާ އިންޑިއާ ކަނޑުގެ ސަރަހައްދުގެ މަސްލަހަތާ ގުޅިފައިވާ ކަމަށް އޭނާ ވިދާޅުވި އެވެ.\nއެ ދެބޭފުޅުންގެ ބައްދަލު ކުރެއްވުމާ ގުޅޭ ތަފްސީލެއް ނުދެއްވަ އެވެ.\nސެމިނާއެއްގައި ބައިވެރިވެވަޑައިގަތުމަށް މިހާރު އިންޑިއާގައި ހުންނެވި ނަޝީދު އެ ގައުމަށް ފުރާވަޑައިގަތުމުގެ ކުރިން ނޫސްވެރިންނާ ބައްދަލު ކުރައްވައި ވިދާޅުވީ ދެ ގައުމުގެ ގުޅުމުގެ ސަބަބުން ރާއްޖޭގެ މިނިވަން ކަމަށް އެއްވެސް ގެއްލުމެއް ނުވާނެ ކަމަށެވެ. އެގޮތުން، ދެ ގައުމުގެ އަސްކަރިއްޔާއާ ދެމެދު އޮންނަ ގުޅުން ބަދަހިވުމަކީ ރާއްޖެއަށާއި މުޅި އެތެރެވަރިއަށް މުހިއްމު ކަމެއް ކަމަށް އެމަނިކުފާނު ވިދާޅުވި އެވެ.\nނަޝީދު މި މޭރުމުން ވާހަކަފުޅު ދެއްކެވީ، މި ސަރުކާރު ވެރިކަމަށް އައި ފަހުން ރާއްޖެ އާއި އިންޑިއާގެ ގުޅުން ބަދަހިވެ އަދި އެ ގައުމުގެ އަސްކަރިއްޔާގެ ނުފޫޒު ރާއްޖެ އަށް ވަރަށް ބޮޑަށް އޮންނަ ކަމަށް އިދިކޮޅު ފަރާތްތަކުން ވާހަކަ ދައްކަމުންދާ ދަނޑިވަޅެއްގަ އެވެ.\nރައީސް މުހައްމަދު ނަޝީދު އެމްޑީޕީ ރާއްޖެ-އިންޑިއާ ނަރެންދުރާ މޯދީ އިންޑިއާ\nނޭނގިތިބެ ފަސާދަކުރަން ބަޔަކު އުޅެނީތޯ! އެނގިތިބެ ބުނާބަހަކަށް ބަސް ހަދަންވީނޫންތޯ!..................... ދެލީޑަރުން ހަމަ ބައްދަލުކޮށްލާއިރައް ކޮންމެ ވާހަކައެއްވެސް ފަތުރަފާނެ! ވަރިހަމަ ބަޔަކަށް ނޭނގުނަސް އެއްޗެއް. މަށަށްވެސް ބުނެވިދާނެ ރާއްޖެއަށް މުޅިއިންޑިއާ ވިއްކާލަން މޯދީއުޅެނީއޭވެސް އެހެންވެ އަންނިއާއި މަޝްވަރާކުރީއޭވެސް.\nއަމިއްލަ މަޞްލަޙަތަށްޓަކައި ޤައުމު ވިއްކާލަން ކުރާ މަސައްކަތް.. ކީއްކުރާނީ.. އެޕްރޮޕަގްންޑާގެ ބައެއް ކްރިކެޓް ސްޓާރެއް ރާއްޖެއަށް ގެނެސް މީހުންވާވެއްދުން..\nދިވެހިރާއްޖޭގެ ހަމަޖެހުމާ މިނިވަންކަން ގުޅިފަވަނީ އިންޑިޔާ އާ ކަމަށް ރނަޝީދު ބުނަނީ ކޮންގޮތަކުން އިންޑިޔާއާ ރާއްޖެގުޅޭތީ. އިންޑިޔާ ކަނޑުގަ ރާއްޖެއޮތުމަކީ އިންޑިޔާގެ ހުކޫމަތަށް ބޯލަބަންޖެހޭ ކަމެއްތަ ދިވެހިރާއްޖެ އަޅުވެތި ކުރެވުނުކަން އިއުލާން ކުރަންދެން ރައްޔިތުން މަޑުކުރަންވީތަ އަދިވެސް ގާސިމު މިކަމުގަ ހިމޭނުން ހުންނަނީތަ މިސަރުކާރު ދެމެހެއްޓުމަކީ އިންޑިޔާއަށް މިގައުމުން ބާރުތަކެދިނުން ރައްޔިތުން އަޅުވެތިވިޔަސް ސިޔާސީމީހުން މިނިވަންކޮށް ތިބޭނީތަ\nތިޔައީރާއްޖެ އަޅިވެތިކުރުމުގެއެޖެއްޑާހެ ތެރެއިބެއް ތީތިއްކުއްފުނިވިލާ ތިއްލައްކަމީހުއްގެ މުދަލުގައިހުޅުޖެހިމީހުއް\nކޮން ހައިސިއްޔަތޔންބާ މޯދީއާ އަންނި ބައްދަލުކުރީ؟ ފިއުޗަރ ބޮޑުވަޒީރުކަމަށް އައުމަށް މޯދީގެ ސަޕޯޓް ހޯދަނީ ދޯ\nމަޖިލީހަށް ހޮވިއްޖެއްޔާ، މި އަހަރު ރާއްޖޭގެ ބޮޑުވަޒީރު. މީ ވަރަށް ވާހަކަ ކަލޭނޭ\nތާއީދު އޮތިއްޔާ ކޮބާމައްސަލައަކީ؟\nތާއީދަކީ ގަނެ ވިއްކާ އެއްޗެއް މިގައުމުގަ މިހާރު. ހާއްސަކޮށް ދެތިން މުއައްސަސާއެއްގެ ވެރިންނަށް ބައިއެޅީމަ އެކަން އެއޮތީ ނިމިފަ. ރައްޔިތުންގެ އާއްމު ވޯޓަކުން ނިންމާފަ އޮތް ނިންމުމެއް އެނޫންގޮތަކަށް ބަދަލު ކުރަން ހިފާހިފުމަކީ ގޯހެއް. ދެން އަނެއްކޮޅުން އަންނަންވެސް އެއުޅެނީ ގެރިއަށް އަޅުކަންކުރާ ބޯދާ ބައެއްގެ އުނގުމައްޗަށް ވެއްޓިގެން. އައްޗީޑި!!!


154 million rufiyaa ge tablet, beykaaru mashroou eh baa? | Mihaaru\nސްކޫލެއްގައި ޓެބްލެޓް ބޭނުންކޮށްގެން ކިޔަވައިދެނީ.-- ފޮޓޯ: ހުސެއިން ވަހީދު/ މިހާރު\n154 މިލިއަަން ރުފިޔާގެ ޓެބްލެޓް، ބޭކާރު މަޝްރޫއެއް ބާ؟\n08 އެޕްރީލް 2019 - 09:10 56 comments\nސްކޫލުތައް ޑިޖިޓައިޒްކޮށް ޓެބްލެޓް ބޭނުންކޮށްގެން ކިޔަވައިދޭން ފެށުމަކީ ތައުލީމީ ދާއިރާ އަށް އިންގިލާބީ ބަދަލުތަކެއް އަންނާނެ ކަމެއް ކަމަށް ކުރީގެ ސަރުކާރުން ގަބޫލުކުރި އެވެ. އަދި އެ މަޝްރޫއަށް ކުރީގެ ރައީސް އަބްދުﷲ ޔާމީންގެ ސަރުކާރުން ބޮޑު ހަރަދެއް ވެސް ކުރި އެވެ. އެކަމަކު ޓެބްލެޓުތައް ބޭނުން ނުކުރެވި މިހާރު ބޭކާރުވެފައިވާ ކަމަށް ބައެއް ސްކޫލުތަކުން ބުނެ އެވެ.\nބައެއް ބެލެނިވެރިން ގަބޫލުކުރަނީ ދަބަސް ބަރުވުމުގެ ޒަމާންވީ މައްސަލައަށް ޓެބްލެޓާ އެކު ހައްލެއް އަންނާނެ ކަމަށެވެ. ކުރީގެ ސަރުކާރުގެ ވިސްނުން ވެސް އޭރު ގެންގުޅުނީ އެކަހަލަ ގޮތަކަށެވެ. ނަމަވެސް މިިދިޔަ އަހަރުގެ ފަހު ޓާމުން ފެށިގެން ގިނަ ސްކޫލުތަކުގައި ޓެބްލެޓް ބޭނުންކޮށްގެން ކިޔަވައިދޭން ފެށި ކަމަށް ވިއަސް އެ މަޝްރޫއުގެ ހަގީގީ މަގުސަދު ހާސިލްނުވާ ކަމަށް ތައުލީމީ ދާއިރާގެ ބައެއް ތަޖުރިބާކާރުންނާއި ބެލެނިވެރިން ބުނެ އެވެ.\nމިިދިޔަ ސެޕްޓެމްބަރު މަހު ހުރިހާ ދަރިވަރުންނަށް ޓެބްލެޓް ހަވާލުކުރާނެ ކަމަށް ބުންޏަސް، އަދި ވެސް ޓެބްލެޓް ނުލިބޭ އެތައް ދަރިވަރުންނެއް އެބަ ތިއްބެވެ. އަދި ޓެބްލެޓް ހަވާލުކޮށްފައި ވިއަސް އެ ބޭނުންކުރާ ދަރިވަރުންގެ އަދަދު ވެސް މަދެވެ.\nކުރީގެ ސަރުކާރުން ތައުލީމީ ދާއިރާއަށް ގެންނަން އުޅުނު "ބޮޑު އިންގިލާބު"ގައި ބޭނުންކުރަން 70،000 އަށް ވުރެ ގިނަ ޓެބްލެޓް ގެންނަން 2017 ގެ ފަހުކޮޅު ހަވާލުކުރީ މެކްސްކޮމް އެވެ. އަަދި ވާވޭގެ ޓެބްލެޓް ހޯދަން 154 މިލިއަން ރުފިޔާގެ ބަޖެޓެއް ކަނޑައެޅި އެވެ. ޓެބްލެޓް ބޭނުންކޮށްގެން ކިޔަވައިދިނުމާ ގުޅޭ ގޮތުން ބެލެނިވެރިންނާއި ޓީޗަރުން ހޭލުންތެރިކުރުވި އެވެ.\nނަމަވެސް ޓެބްލެޓްގެ ބޭނުންކޮށްގެން ކިޔަވައިދިނުމުގެ ކަންކަން ފެށީ ވެސް ދިމާވެދާނެ ބައެއް މައްސަލަތަކަށް ވިސްނާފައި ކަމަށް، ބައެއް ބެލެނިވެރިންނާއި ސްކޫލްތަކުގެ ބައެއް އިސް ވެރިން ގަބޫލެއްނުކުރެ އެވެ. އެކަމުގެ ކަންބޮޑުވުން ފާޅުކޮށް މާލޭގެ ސްކޫލަކުން ވާހަކަދެއްކެވި އިސް ވެރިއަކު ވިދާޅުވީ ޓެބްލެޓް ބޭނުންކުރަން ފެށުމުގެ ކުރިން ކުރަން ޖެހޭ ވަރަށް ގިނަ މަސައްކަތްތައް އަދިވެސް ހުރީ ނުކޮށް ކަމަށެވެ. އެގޮތުން ސްކޫލުގެ އިންޓަނެޓްގެ ފެންވަރު ރަނގަޅުކޮށް، ޓެބްލެޓުގެ ސެކިއުރިޓީ ވެސް ރަނގަޅުކުރަން ޖެހޭ ކަމަށް އޭނާ ވިދާޅުވި އެވެ.\nބައެއް ސްކޫލްތަކުން ބުނާ ގޮތުގައި އިންޓަނެޓު ގުޅައި އަދި ޓެބްލެޓާ ބެހޭ އެހެން ބައެއް އިންތިޒާމްތައް ހަމަޖައްސާފައިވަނީ އެއްވެސް ރޭވުންތެރިކަމެއް ނެތި އެވެ. މިސާލަކަށް، ޓެބްލެޓަށް އެއް ދުވަހަކު އަޅާ ޕްރޮގްރާމެއް ސަކަރާތްވެގެން އޭގެ އަނެއް ދުވަހު އާ އެހެން އެއްޗެއް އަޅަން ޖެހޭ ކަމަށް ސްކޫލެއްގެ ވެރިޔަކު ވިދާޅުވި އެވެ.\n"ވަރަށް ދޯދިޔާކޮށް އެކަންތައް އޮތީ. ބޮޑު ހަރަދެއް ކޮށްގެން ގެނައި އެއްޗެހިތައް ބޭކާރުވެފައިވާ މަންޒަރު މި ފެންނަނީ،" އޭނާ ވިދާޅުވި އެވެ.\nއޭނާ ވިދާޅުވީ ހުރިހާ ތަނެއްގައި އެއް ފަހަރާ ޓެބްލެޓު ބޭނުންކޮށްގެން ކިޔަވައިދޭން ފެށުމަކީ ގޮންޖެހުމަކަށް ވާނެ ކަމެއް ކަމަށެވެ. އެހެންވެ މެލޭޝިޔާ އާއި ސިންގަޕޫރު ފަދަ ގައުމުތަކުގައި އޮންނަ އުސޫލުން، މަޑުމަޑުން އެ މަސައްކަތް ފުޅާކުރެވިދާނެ ކަމަށް އޭނާ ވިދާޅުވި އެވެ.\nގްރޭޑު ނުވެއްގައި ކިޔަވާ ދަރިވަރެއްގެ ބެލެނިވެރިއަކު ބުނީ ސްކޫލުން ޓެބްލެޓް ދިންކަމުގައި ވިއަސް އެ ބޭނުންކޮށްފައިވަނީ ތިން ދުވަހު ކަމަށެވެ. އޭގެ ފަހުން ޓެބްލެޓްގެ ބޭނުމެއް ނުކުރެ އެވެ.\n"ޓެބްލެޓް ނުގެންދޭ ސްކޫލަކަށް. އެތަނުން ބުނީ ޓެބްލެޓް ގެންދާނެ ކަމެއް ނެތޭ. އެހެންވެ އެ އޮންނާނީ ގޭގައި ބާއްވާފައި،" އެ ބެލެނިވެރިޔާ ބުންޏެވެ.\nގްރޭޑު ތިނެއްގައި އުޅޭ ދަރިވަރެއްގެ ބެލެނިވެރިއަކު ބުނީ އޭނާގެ ހަގު ދަރިފުޅަށް ސްކޫލުން އަދި ޓެބްލެޓް ހަވާލުނުކުރާ ކަމަށެވެ. އަދި ގްރޭޑު އަށެއްގައި އުޅޭ ދަރިފުޅަށް މިދިޔަ އަހަރުގެ ފަހުކޮޅު ޓެބްލެޓް ދިން ނަމަވެސް އޭގެ ބޭނުމެއް ނުކުރާ ކަމަށް އޭނާ ބުންޏެވެ.\n"ސްކޫލުން ބުނި އެހެން އެއްވެސް އެޕްލިކޭޝަނެއް ޑައުންލޯންޑެއް ނުކުރެވޭނެއޭ. އެކަމަކު ތިން ކޮއްކޮއަކު މިހާރު ވެސް ފާޑުފާޑުގެ އެޕްލިކޭޝަންތައް އަޅައިގެން ބޭނުން ކުރޭ އެބަ. އަސްލު ވަރަށް ކަޑަކޮށް އެކަންތައް އޮތީ،" ކަންބޮޑުވުން ފާޅުކޮށް ވާހަކަދެއްކި އެ ބެލެނިވެރިޔާ ބުންޏެވެ.\nމާލޭގެ ސްކޫލެއްގައި ކިޔަވައިދޭ ޓީޗަރަކު ބުނީ ޓެބްލެޓް ބޭނުންކުރަން ސްކޫލުން އެއްވެސް ގޮތަކަށް މަނާނުކުރާ ކަމަށެވެ. ގިނަ ޓީޗަރުން އެ ބޭނުންކޮށްގެން ކިޔަވައިނުދެނީ އޭގެ މުހިއްމުކަން ނެތުމުން ކަމަށް ވެސް އޭނާ ބުންޏެވެ.\nއޭނާ ދެކޭ ގޮތުގައި ގިނަ ކުދިން ގޭގައި ވެސް ވަގުތު ހޭދަކުރަނީ ޓެބްލެޓާއި ޓީވީ ސްކްރީނަށް ބެލުމުގަ އެވެ. އެހެންވެ ސްކޫލުގައި ހޭދަކުރާ ކުޑަ ވަގުތުކޮޅުގައި ޓެބްލެޓް ދީގެން ކިޔަވައިދިނުމަކީ މުހިއްމު ކަމެއް ނޫން ކަމަށް އޭނާ ބުންޏެވެ.\nހއ. ކެލާގެ ޝެއިހު އިބްރާހިމް ސްކޫލުގެ ދަރިވަރުން ޓެބްލެޓާ އެކު ފޮޓޯއަކަށް ހުއްޓިލައިގެން\nބައެއް ކްލާސްތަކުގައި، ޓެބްލެޓުގެ ސެކިއުރިޓީ ބްރޭކްކޮށްގެން ދަރިވަރުން އަމިއްލައަށް އެޕްލިކޭޝަން އަޅައި، ގެއިން ރައުޓާ ގެނެސްގެން ސްކޫލުގައި ބޭނުންކުރާ ކަމަށް ވެސް އޭނާ ބުންޏެވެ.\n"ކްލާސްރޫމުތަކުގައި މިހާރު ވެސް ޕްރެޒެންޓޭޝަން ދެއްކޭ. އެހެންވީމަ ބޭކާރު ކަމެއް ކޮންމެ ކުއްޖަކަށް ޓެބްލެޓް ދިނުމަކީ. އަނެއްކާ އެ ރަނގަޅަށް ބޭނުމެއް ވެސް ނުކުރެވޭ، ކޮލެޓީ ދަށް އެއްޗެހިތަކެއް،" އެހެން ޓީޗަރަކު ބުންޏެވެ.\nމިހާރުގެ އެޑިއުކޭޝަން މިނިސްޓަރު ޑރ. އައިޝަތު އަލީ ޖެނުއަރީ މަހު ވިދާޅުވީ ކިޔަވައިދިނުމުގައި ޓެބްލެޓް ބޭނުންކުރުމުގެ ވިސްނުންތަކެއް އާ ސަރުކާރުގައި ވެސް އެބަހުރި ކަމަށެވެ. އޭނާ ވިދާޅުވި ގޮތުގަައި އިންފޮމޭޝަން ކޮމިއުނިކޭޝަން ޓެކްނޮލޮޖީ (އައިސީޓީ) އަށް މަންހަޖުގައި ބޮޑު އަހައްމިއްޔަތުކަމެއް ދެ އެވެ.\n"އައިސީޓީ މެދުވެރިކޮށް ޓެބްލެޓުން އަޅުގަނޑުމެންނަށް އިތުރަށް އެ މަޝްރޫއު ފުޅާކުރުމުގެ ވިސްނުންތަކެއް އެބަހުރި. އެ ރޭވުންތައް ރާވަމުން މި ދަނީ. އަޅުގަނޑުމެން ގަސްތުކޮށްފައި އޮތީ ޓެބްލެޓް އެއީ ކިޔަވައިދިނުމަށް ބޭނުންކުރާ އިތުރު އެހީއެއްގެ ގޮތުން ޓެބްލެޓް ވެސް ބޭނުންކުރާ ކަހަލަ ގޮތަކަށް،" މިނިސްޓަރު ވިދާޅުވި އެވެ.\nއެކަމަކު މިހާރު ފެންނަ ހަގީގަތަކީ 154 މިލިއަން ރުފިޔާގެ މަޝްރޫއުގެ ފައިދާއެއް ނުފެންނަ ކަމެވެ. އެއީ ރަައްޔިތުންގެ ފައިސާ އިން ކުރީ ސަރުކާރުން ކުރި ވަރަށް ބޮޑު އިސްރާފެއް ކަމަށް ބެލުމުގެ ފުރުސަތު އަދި އޮތީ ހުޅުވިފަ އެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ޓެބްލެޓް ކުރީގެ މިނިސްޓަރު ޑރ. އައިޝަތު ޝިހާމް ޑރ. އާއިޝަތު އަލީ، އެޑިއުކޭޝަން މިނިސްޓަރު\nސްކޫލުގައި ޓެބްލެޓް ބޭނުންކުރުމުގެ ވިސްނުން އެބަހުރި\nޓެބްލެޓް ބޭނުމެއް ނުކުރެވޭ! ބޮޑު އިސްރާފެއް!


Corruption ge massalaigai Netanyahu aa dhevana faharah suvaalu koffi | Mihaaru\nކޮރަޕްޝަނުގެ މައްސަލާގައި ނަތަންޔާހޫއާ ދެވަނަ ފަހަރަށް ސުވާލުކޮށްފި\n06 ޖެނުއަރީ 2017 - 21:333comments\nޖެރޫސަލްގައި ހުންނަ ނަތަންޔާހޫގެ ގޭގައި ވަނީ ފަސް ގަޑިއިރުވަން ދެން އޭނާއާ ސުވާލުކޮށްފަ އެވެ. މި މައްސަލާގައި ފުލުހުން ހޯމަ ދުވަހު ވެސް ވަނީ ނަތަންޔާހޫއާ ސުވާލުކޮށްފަ އެވެ. ނަތަންޔާހޫއާ ސުވާލުކޮށްފައި ވަނީ "ވިޔަފާރިވެރިންގެ އަތުން ހަދިޔާ ހޯދާފައިވާ" މައްސަލައަކާ ގުޅޭ ގޮތުން ކަމަށެވެ. އެންމެ ފަހުން ސުވާލުކުރި މައްސަލައާ ގުޅޭ ގޮތުން ފުލުހުން ވަކި އެއްޗެއް ބުނެފައެއް ނުވެ އެވެ.\nފުލުހުން ސުވާލު ކުރުމުގެ ކުރިން ވެސް ނަތަންޔާހޫ ވިދާޅުވަމުން ގެންދިޔައީ އޭނާ އަކީ ކުށެއް ނެތް މީހެއް ކަމަށެވެ. އަދި މީޑިއާ އާއި އިދިކޮޅު ސިޔާސީ ފަރާތްތަކަށް އިންޒާރު ދެއްވަމުން ނަތަންޔާހޫ ވިދާޅުވީ "އެއްކަމެއް ވެސް ނުވާނެ ކަމަށާއި ސަބަބަކީ އެއްކަމެއް ވެސް ހިނގާފައި ނުވާތީ" ކަމަށެވެ.\nނަތަންޔާހޫ ކުރިން ވިދާޅުވެފައި ވަނީ ކިތަންމެ ވަރަކަށް ތަހުގީގު ކުރިއަސް އޭނާ ކޮރަޕްޝަން ހިންގާފައިވާ ކަމުގެ ހެއްކެއް ނުދެއްކޭނެ ކަމަށެވެ. މި ކަން ވެސް ނިމިގެން ދާނީ އޭނާގެ މައްޗަށް ކުރިން ކުރި އަސްލެއް ނެތް ތުހުމަތުތަކާ އެއްގޮތަށް ކަމަށް ވިދާޅުވި އެވެ.\nނަތަންޔާހޫގެ މައްޗަށް ކޮށްފައިވާ ކޮރަޕްޝަނުގެ ތުހުމަތުތައް\n* ޖަރުމަނުން އާ ސަބްމެރިންއެއް ގަތް މައްސަލާގައި ނަތަންޔާހޫގެ މައްޗަށް ވަނީ ކޮރަޕްޝަނުގެ ތުހުމަތު ކުރެވިގެން އެކަމުގެ ތަހުގީގެއް މިދިޔަ މަހު ފަށައިފަ އެވެ. އެއީ ސަބްމެރީން ގަތުމަށް މަޝްވަރާ ކުރި ބައްދަލުވުންތަކުގައި ނަތަންޔާހޫގެ ވަކީލް ބައިވެރިވެފައިވާތީ އެވެ. * ނަތަންޔާހޫގެ ކެމްޕޭނަށް 2009 ވަނަ އަހަރު އެތައް ހާސް ޔޫރޯއެއް ދިން ކަމަށް ފްރާންސްގެ ވަގު ވިޔަފާރި ކުރާ މީހަކު ވަނީ ބުނެފަ އެވެ. އެކަމަކު ނަތަންޔާހޫ ވަނީ އެކަން ދޮގު ކުރައްވައިފަ އެވެ.\n* ސަރުކާރުގެ ފައިސާ އިސްރާފު ކުރާ ކަމަށް ވެސް ނަތަންޔާހޫގެ މައްޗަށް ވަނީ ތުހުމަތުކޮށްފަ އެވެ. އޭގެ ތެރޭގައި އިޒްރޭލުން އިނގިރޭސި ވިލާތަށް ކުރި އެންމެ ދަތުރަކަށް މަތިންދާ ބޯޓުގެ ބެޑްރޫމް ބަދަލު ކުރަން 127،000 ޑޮލަރު ހޭދަކުރި މައްސަލައެއް ވެސް ހިމެނެ އެވެ. * ބޮޑު ވަޒީރު ކަމުގެ މަގާމުގެ ފުރަތަމަ ދައުރު ހަމަވުމުން ވެސް ސަރުކާރަށް ހަވާލު ކުރަން ޖެހޭ ހަދިޔާތަކެއް ނަތަންޔާހޫ އާއި އޭނާގެ އަނބިކަނބަލުން ސާރާ އަތުގައި ބެހެއްޓި މައްސަލައެއްގެ ތަހުގީގު، އަށް މަސް ދުވަހަށް 2000 ވަނަ އަހަރު ހިންގުމަށް ފަހު ފުލުހުން ވަނީ ނަތަންޔާހޫ ކުށްވެރިވާ ކަމަށް ބުނެފަ އެވެ.\n* އަދި ހަމަ އެދުވަސްވަރު ވަނީ ސަރުކާރުގެ ފައިސާ އިން އަމިއްލަ ގޭ ހެދި މައްސަލައެއް ވެސް ނަތަންޔާހޫގެ ދެކަނބަލުންގެ މައްޗަށް ފެންމަތިކޮށްފަ އެވެ. އެކަމަކު އެކަށީގެންވާ ހެކި ނެތް ކަމަށް ބުނެ މި ދެ މައްސަލަ ވަނީ ދޫކޮށްލައިފަ އެވެ.


“ޑުޕަ ފިފްޓީން” މަޅި ފުޓްސަލް ޗެލެންޖް: ދަ ރޯޔަލްސް ބަލިކޮށް ކޭއެޗް ލަޔަންސް އަށް މުބާރާތުގައި ފުރަތަމަ މޮޅު – Dhen.mv\n"ޑުޕަ ފިފްޓީން" މަޅި ފުޓްސަލް ޗެލެންޖް: ދަ ރޯޔަލްސް ބަލިކޮށް ކޭއެޗް ލަޔަންސް އަށް މުބާރާތުގައި ފުރަތަމަ މޮޅު\nމުޙައްމަދު ޝިފާއު January 24, 2021 - 1:53 am\nޑުޕާރ ފިފްޓީން މަޅި ފުޓްސަލް ޗެލެންޖުގައި މިރޭ ދަ ރޯޔަލްސް އާއި ކޭއެޗް ލަޔަންސް ބައްދަލު ކުރި މެޗު 4-2 ގެ ނަތީޖާއަކުން ކޭއެޗް ލަޔަންސް އިން ކާމިޔާބު ކޮށްފިއެވެ.\nކޭއެޗް ލަޔަންސް މި މުބާރާތުގައި ކުޅުނު ފުރަތަމަ މެޗު ނިމުނީ 2-2 އަކުން އެއްވަރު ވެގެންނެވެ. އެ މެޗުގައި އެޓީމުން ވާދަކުރީ ވޯންޓެޑާ ދެކޮޅަށެވެ. އަދި ދަ ރޯޔަލްސް ވަނީ މި މުބާރާތުގައި އެ ޓީމުން ކުޅުނު ފުރަތަމަ މެޗުން ޓީވައިޕީ އާއި ވާދަކޮށް 6-1 ގެ ނަތީޖާއަކުން ފަސޭހަކަމާއެކު ކާމިޔާބު ކޮށްފައެވެ.\nމިރޭގެ މެޗުގައި ކޭއެޗް ލަޔަންސްގެ ފަރާތުން މޮޅު ކުޅުމެއް ފެނިގެން ދިޔަ އިރު އެ ޓީމުން ވަނީ ލަނޑުޖަހާނެ ގިނަ ފުރުސަތުތަކެއް ތަނަވަސް ކޮށްފައެވެ. މި މެޗުގައި އެެޓީމުން ޖެހި ގޯލުތައް ކާމިޔާބު ކުރީ ޝަހީމް އަބްދުލް ޤާދިރު، އަހުމަދު ވަޖީހު، އިބްރާހިމް ޝަފްރާޒް އަދި މުޙައްމަދު ޝިރުހާންއެވެ.\nދަ ރޯޔަލްސް އިން ޖެހި ދެގޯލު ވެސް މި މެޗުގައި ކާމިޔާބު ކޮށްދިނީ އެޓީމުގެ ޖާރޒީ ނަންބަރު 5، އައްޒާމް އަލީ ދީދީ އެވެ.\nމި މެޗުގެ މޮޅު ކުޅުންތެރިއަކަށް ހޮވުނީ ކޭއެޗް ލަޔަންސްގެ ޖާރޒީ ނަންބަރު 11، އަލީ ސިމާހުއެވެ.


United molhu kohddhinee Ronaldo, Chelsea ge bodu molhah aniyaage hiyani - One Online\nޔުނައިޓެޑް މޮޅު ކޮށްދިނީ ރޮނާލްޑޯ، ޗެލްސީގެ ބޮޑު މޮޅަށް އަނިޔާގެ ހިޔަނި\nޔޫއެފާ ޗެމްޕިއަންސް ލީގުގައި ރޭ ކުޅުނު މެޗުތައް މެންޗެސްޓާ ޔުނައިޓެޑާއި ޗެލްސީން ކާމިޔާބު ކޮށްފިއެވެ.\nގްރޫޕް އެފްގައި ރޭ މެންޗެސްޓާ ޔުނައިޓެޑުން ކުޅުނު މެޗުގައި ފަހަތުން އަރައި އެޓްލާންޓާ ބަލިކުރީ 3-2 ގެ ނަތީޖާއަކުންނެވެ. މެޗުގެ ފުރަތަމަ ހާފްގައި އެޓްލާންޓާއިން ދެ ގޯލު ޖަހައިފައި ވަނިކޮށް، ޔުނައިޓެޑުން މެޗު ކާމިޔާބު ކުރީ ފަހު ހާފުގައި ތިން ގޯލު ޖަހައިގެންނެވެ. ނަތީޖާ އަނބުރާލުމަށް ޖެހި ތިން ގޯލުގެ ތެރެއިން ފަހު ގޯލު ޖެހީ ކްރިސްޓިއާނޯ ރޮނާލްޑޯއެވެ. ޔުނައިޓެޑް ޖާޒީގައި 300 ވަނަ މެޗަށް ނުކުމެ ހުރި ރޮނާލްޑޯގެ ގޯލާއެކު ޔުނައިޓެޑްގެ ދަނޑު ގުގުމާލިކަން ފާހަގަވިއެވެ.\nފުރަތަމަ ހާފްގައި އެޓަލާންޓާގެ މާރިއޯ ޕަސަލިޗާއި މެރިހް ޑެމިރަލްގެ ގޯލުތަކުން އެޓީމު 2-0 ގެ ލީޑެން ނަގާފައިވާއިރު، ހާފް ނިމިމުމާއެކު ޔުނައިޓެޑްގެ ސަޕޯޓަރުން ވަނީ ޓީމަށް "ބޫ"ވެސް ކޮށްފައެވެ. އެ ފާޑު ކިޔުންތަކާއެކު ދަނޑުން ފައިބައިގެން ދިޔަ ޔުނައިޓެޑުގެ ކުޅުންތެރިން ދެވަނަ ހާފަށް ނުކުމެ އިތުރު ހިތްވަރަކާއެކު ފެނިގެން ދިޔައިރު، ފުރަތަމަ ގޯލު ޖެހީ މާކަސް ރަޝްފޯޑެވެ.\nކެޕްޓަން ހެރީ މެގުއާގެ ގޯލާއެކު ޔުނައިޓެޑުން ނަތީޖާ ހަމަހަމަ ކުރިއިރު، ރޮނާލްޑޯގެ ގޯލު ފެނިގެން ދިޔައީ މެޗު ނިމެން އަށް ވަރަކަށް މިނެޓަށް ވެފައި ވަނިކޮށެވެ. މިވަގުތު ގްރޫޕް އެފްގެ އެއްވަނައިގައި ޔުނައިޓެޑް އޮތީ ކުޅުނު ތިން މެޗުން ހަ ޕޮއިންޓާއެކުގައެވެ. ގްރޫޕްގެ ދެވަނައިގައި އޮތީ ތިން މެޗުން ހަތަރު ޕޮއިންޓާއެކު އޮތް އެޓަލާންޓާއެވެ.\nޗެމްޕިއަންސް ލީގު ގްރޫޕް އެޗްގައި ރޭ ޗެލްސީން މަލްމޯ އެފްސީ ބަލިކުރީ 4-0 ގެ ނަތީޖާއަކުންނެވެ. މެޗުގައި ޖޯޖީނިއޯގެ ދެ ޕެނަލްޓީގެ އިތުރުން ޗެލްސީއަށް އަނެއް ދެ ގޯލު ކާމިޔާބު ކޮށްދިނީ ކައި ހަވާޓްސް އާއި އަންދްރޭސް ކްރިސްޓިއަންސަން އެވެ. މެޗުގައި ޗެލްސީން ހޯދި މޮޅަށް ހިޔަނި އެޅުނީ ފުރަތަމަ ހާފްގައި ދެ ފޯވަޑުންނަށް ލިބުނު އަނިޔާއިންނެވެ.\nމެޗުގެ ފުރަތަމަ ހާފްގައި ޓީމޯ ވާނާ އާއި ރޮމެލޫ ލުކާކޫއަށް ވެސް އަނިޔާވެގެން ބާލަން ޖެހިފައިވާއިރު، މެޗަށްފަހު ކޯޗު ތޯމަސް ޓުޗެލް ބުނެފައި ވަނީ ދެ ކުޅުންތެރިންވެސް ދުވަސްތަކަކަށް ކުޅުމާ ދުރަށް ދާން ޖެހޭނެ ކަމަށް ގަބޫލުކުރާ ކަމަށެވެ. ލުކާކޫ ފައިގެ ކުޑަ ހުޅަށް އަނިޔާވެފައިވާއިރު، ބެލެވޭ ގޮތުގައި ވާނާ އަށް ލިބުނު އަނިޔާއަކީ ހެމްސްޓްރިންގް އަނިޔާއެކެވެ.\nމިވަގުތު ގްރޫޕް އެޗްގައި ޗެލްސީ އޮތީ ދެވަނައިގައެވެ. އެއީ ކުޅުނު ތިން މެޗުން ހަ ޕޮއިންޓާ އެކުގައެވެ. ޔުވެންޓަސް އެއްވަނައިގައި އޮތީ މިހާތަނަށް ކުޅުނު ތިން މެޗުވެސް ކާމިޔާބު ކޮށްގެންނެވެ.\nގުޅޭ ޓެގު މެންޗެސްޓާ ޔުނައިޓެޑް ކްރިސްޓިއާނޯ ރޮނާލްޑޯ ފުޓްބޯޅަ ޗެލްސީ ޔޫއެފާ ޗެމްޕިއަންސް ލީގު


Dr. Majeed: Gelligen dhiyae agubodu shahusiyyatheh | Mihaaru\nޑރ. މަޖީދު ޕޯޑިއަމެއްގައި ވާހަކަ ދައްކަވަނީ-- މިހާރު ފޮޓޯ\nޑރ. މަޖީދު: ގެއްލިގެން ދިޔައީ އަގު ބޮޑު ޝަހުސިއްޔަތެއް\n22 މެއި 2018 - 17:24 15 comments\nމަޖީދު މިއަދު އަވަހާރަވީ، މިދިޔަ ހުކުރު ދުވަހު ސްޓްރޯކެއް ޖެހުމުން ލަންކާ ހޮސްޕިޓަލްގެ އައިސީޔޫގައި ފަރުވާދެމުން އަންނަނިކޮށެވެ.\nމަޖީދަކީ ރާއްޖޭގެ އިސްލާހީ މަސައްކަތްތަކުގައި އިސް ދައުރެއް އަދާކުރެއްވި ބޭފުޅެކެވެ. އަދާލަތު ޕާޓީ 2005 ވަނަ އަހަރު އުފެއްދިއިރު މަޖީދު ހުންނެވީ އެ ޕާޓީގެ ރައީސަކަށެވެ. އަދި އެ ޕާޓީގެ އިލްމުވެރިން މަޖިލީހުގެ ރައީސްކަން ވެސް ކުރެއްވި އެވެ. އަދާލަތު ޕާޓީ ހިމެނޭ ކޯލިޝަނުން ރައީސް މުހައްމަދު ނަޝީދު ވެރިކަމަށް ވަޑައިގެން ރާއްޖޭގައި އުފެއްދި ފުރަތަމަ އިސްލާމިކް މިނިސްޓްރީގެ މިނިސްޓަރުކަން ވެސް ކުރެއްވީ މަޖީދެވެ. ފަހުން އެމްޑީޕީއާ ގުޅިވަޑައިގެން މަޖީދު، ވަނީ ފަހުން އަދާލަތު ޕާޓީއާ ގުޅިވަޑައިގެންފަ އެވެ. އަވަހާރަވިއިރު ހުންނެވީ އެ ޕާޓީގެ އިލްމުވެރިން މަޖިލީހުގެ މެމްބަރެއްގެ ގޮތުގައި އެވެ.\nމަޖީދަށް ރައީސް މުހައްމަދު ނަޝީދު މިނިސްޓަރުކަމުގެ ފަތްކޮޅު އަރުއްވަނީ-- ފޮޓޯ: ރައީސް އޮފީސް\nމަޖީދާ އެންމެ އަރިހުގައި މަސައްކަތް ކުރެއްވި އެއްބޭފުޅަކީ އިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދެވެ. މަޖީދު މިނިސްޓަރަކަށް ހުންނެވިއިރު ނައިބަކަށް ހުންނެވި ޝަހީމް ވިދާޅުވި ގޮތުގައި މަޖީދަކީ އިސްލާމީ ދައުވަތު ރާއްޖޭގައި ބަލިކަށިވެފައި އޮއްވައި އެކަން ވަރުގަދަ ކުރުމަށް ދީނީ އިލްމުވެރިންގެ ސަފުތައް އެއްބައިވަންތަ ކުރުވި ޝަހުސިއްޔަތު ކަމަށެވެ.\n"އެއީ ރާއްޖޭގައި ދެވަނައެއް ނެތް އިލްމީ ޝަހުސިއްޔަތެއް. އަޅުގަނޑުމެންގެ އުސްތާޒަކީ އެއީ. އަޅުގަނޑުމެން ބަޔަކަށް ހެއްދެވި އެއް ބޭފުޅަކީ އެއީ،" މި ވަގުތު ލަންކާގައި ހުންނެވި ޝަހީމް ވިދާޅުވި އެވެ.\nމަޖީދުގެ މިނިސްޓަރު ކަމުގައި ހުންނެވިއިރު އޭނާގެ ޕާސަނަލް އެސިސްޓެންޓެއްގެ ގޮތުގައި މަސައްކަތް ކުރެއްވި އަދާލަތު ޕާޓީގެ ނައިބު ރައީސް އަލީ ޒާހިރަކީ މަޖީދުގެ ސިޔާސީ ހަޔާތް އެންމެ ގާތުން ފެނިވަޑައިގެންފައިވާ އެކަކެވެ. އަލީ ޒާހިރު ވިދާޅުވާގޮތުގައި މަޖީދަކީ އޭނާގެ ބައްޕައެއް ފަދަ ބޭފުޅެކެވެ.\nމަޖީދުގެ އަރިހުގައި އަލީ ޒާހިރު ނޫސްވެރިންނާ ވާހަކަ ދައްކަވަނީ-- ފޮޓޯ: މިހާރު\nމަޖީދުގެ ލީޑާޝިޕާ ގުޅޭގޮތުން އަލީ ޒާހިރު ވިދާޅުވީ މަޖީދަކީ މުވައްޒަފުންނާ ގާތް ގުޅުމެއް ބާއްވަވާ، މިނިސްޓްރީގެ މަސައްކަތްތައް ފުޅާކުރަން ގިނަގުނަ މަސައްކަތް ކުރެއްވި ބޭފުޅެއް ކަމަށެވެ. އެގޮތުން ދީނީ ހިޔާލު ތަފާތުވުންތައް ނައްތާލުމަށް ފިގުހް އެކަޑަމީ އުފެއްދެވީ މަޖީދެވެ. އަދި އެއީ ހައްގު ބަސް ވިދާޅުވުމުގައި ނަމޫނާއެއް ކަމަށް އަލީ ޒާހިރު ވިދާޅުވި އެވެ.\n"މަޖީދު ނެތީމައެއް ނޫން މި ދަންނަވަނީއެއް. އަޅުގަނޑު ނުދެކެން އެހާ ކެރިވަޑައިގަންނަވާ ބޭފުޅެއް. ގައުމީ ކަންކަމުގައި ވެސް. ދީނީ ކަންކަމުގައި ވެސް. ހައްގު ބަސް ވިދާޅުވާނެ، އެ އެއްޗެއް ވިދާޅުވާން ޖެހޭ ގަޑީގައި ވިދާޅުވާނެ،" އަލީ ޒާހިރު ވިދާޅުވި އެވެ.\nމަޖީދަކީ ތައުލީމީ ދާއިރާ އަށް ވެސް އަގުހުރި ހިދުމަތްތަކެއް ކުރައްވާފައިވާ ބޭފުޅެކެވެ. ދިވެހި ބަހާއި އަރަބިން ގިނަ އަދަދެއްގެ ފޮތްތައް ލިޔުއްވާފައިވެ އެވެ. ގައުމީ ޔުނިވާސިޓީގައި 2012 ވަނަ އަހަރުން ފެށިގެން ލެކްޗަރާއެއްގެ ހައިސިއްޔަތުން މަސައްކަތް ކުރައްވަމުން ގެންދެވި އެވެ. އަދި ވިލާ ކޮލެޖުގައި ވެސް ކިޔަވައިދެއްވަ އެވެ. އަވަހާރަވިއިރު ހުންނެވީ ގައުމީ ޔުނިވާސިޓީގެ ލޯ އެންޑް އިސްލާމިކް ސްޑަޑީޒްގެ ސީނިއާ ލެކްޗަރާއެއްގެ މަގާމުގަ އެވެ.\nމަޖީދު ވަޒީރުކަމުގެ ލިޔުމުގައި ސޮއިކުރައްވަނީ-- ފޮޓޯ: ރައީސް އޮފީސް\nގައުމީ ޔުނިވާސިޓީގެ ވައިސް ޗާންސެލަރު ޑރ. އަލީ ފަވާޒް ޝަރީފް ވިދާޅުވީ، މަޖީދަކީ ވަރަށް އިލްމުވެރި ބޭފުޅެއްގެ ކަމަށެވެ. މަޖީދުގެ ކިޔަވައިދެއްވުމާ މެދު ދަރިވަރުން ވަރަށް ހިތްހަމަ ޖެހޭ ކަމަށް ފަވާޒް ވިދާޅުވި އެވެ.\n"ހުރިހާ އިރެއްގައި ވެސް ދަރިވަރުންނަށް އެހީތެރިވާ ވަރަށް ހިތްތިރި ބޭފުޅެއްގެ ގޮތުގައި ދަރިވަރުން މަޖީދު ސިފަކުރައްވަނީ،" ފަވާޒް ވިދާޅުވި އެވެ.\nމަޖީދުގެ އެކުވެރިން ވިދާޅުވާގޮތުގައި އެ ސިފަތައް ހުރި ބޭފުޅަކު ރާއްޖޭގައި މަދުވާނެ އެވެ. އަދި އެފަދަ ބޭފުޅަކު މުސްތަގުބަލުގައި އުފެދުމަކީ ވެސް ދުރުކަމެއް ކަމަށް އެބޭފުޅުން ވިދާޅުވި އެވެ. މަޖީދުގެ އެންމެ ހާއްސަ ސިފަތަކުގެ ތެރޭގައި އެބޭފުޅުން ފާހަގަ ކުރައްވަނީ އެހެން މީހުންނާ ދިމާލަށް ބަދު ބަހެއް ވިދާޅުނުވުމާއި ހިތްހެޔޮ ކަމެވެ.\n"ރާއްޖެއިން މަދުވާނެ އެކަހަލަ ބޭފުޅެއް، މުވައްޒަފަކަށް ވެސް، ރައްޓެއްސަކަށް ވެސް، ނުދަންނަ ބޭފުޅަކަށް ވެސް ބަދު ބަހެއް ވިދާޅެއްނުވާނެ. ވަރަށް ބޮޑަށް މަސްލަހަތަށް ބައްލަވާނެ. ހަމަ އެގޮތަށް ހައްގުބަސް ވިދާޅުވާނެ،" މަޖީދުގެ އަރިސް ބޭފުޅެއް ކަމަށްވާ މާލޭ ސިޓީ ކައުންސިލްގެ އެސިސްޓެންޓް ޑިރެކްޓާ އަހުމަދުﷲ ޖަމީލް ވިދާޅުވި އެވެ.\nއިތުރު ލިޔުންތައް އަދާލަތު ޕާޓީ އިސްލާމިކް މިނިސްޓްރީ ޑރ. މުހައްމަދު ޝަހީމް އަލީ ސައީދު އަބްދުލްމަޖީދު އަބްދުލްބާރީ އަލީ ޒާހިރު، ޗީފް އޮފް ސްޓާފް (ރައީސް އޮފީސް) މަރު އޮބިޗުއަރީ ސްރީ ލަންކާ


Nurakkaatheri accidenteh gai Modi ge anbikanbalun salaamai vee kiriyaa | Mihaaru\nމޯދީގެ އަނބިކަނބަލުން ޖަޝޮދަބެން. --ފޮޓޯ:ގެޓީ އިމޭޖަސް\nނުރައްކާތެރި އެކްސިޑެންޓެއްގައި މޯދީގެ އަނބިކަނބަލުން ސަލާމަތްވީ ކިރިޔާ\n07 ފެބުރުއަރީ 2018 - 14:302comments\nޖަޝޮދަބެންއާ މޯދީ ކައިވެނި ބައްލަވައިގެންނެވި ނަމަވެސް އެ ބޭފުޅުން ދިރިއުޅުއްވަނީ ވަކިންނެވެ.\nހުޅަނގުގެ ރާޖަސްތާން ސްޓޭޓުގެ ހައިވޭއެއްގައި ހިނގި އެކްސިޑެންޓުގައި ޖަޝޮދަބެންގެ ތިމާގެ މީހަކު މަރުވި ކަމަށް އޮފިޝަލުން ބުނެ އެވެ. އެކްސިޑެންޓުގައި ވަނީ ޖަޝޮދަބެން އާއި އޭނާގެ ބޮޑީގާޑް އަދި ޑްރައިވަރަށް ކޮންމެވެސް ވަރެއްގެ އަނިޔާތަކެއް ލިބިފަ އެވެ. ވެހިކަލްގައި ހަތް މީހުން ދަތުރު ކުރި އެވެ. އެކްސިޑެންޓްވީ ޖަޝޮދަބެން ދަތުރު ކުރި ވެހިކަލް ޓްރަކެއްގައި ޖެހިގެންނެވެ.\nމޯދީގެ އަނބިކަނބަލުން ދުއްވި ވެހިކަލް އެކްސިޑެންޓްވި ހާދިސާ ތަހުގީގު ކުރާނެ ކަމަށް ފުލުހުން ވަނީ ބުނެފައި.\nފުލުހުން ބުނެފައި ވަނީ އެކްސިޑެންޓް ތަހުގީގު ކުރަން ފަށާފައިވާ ކަމަށެވެ.\nޖަޝޮދަބެން 1967 ވަނަ އަހަރު މޯދީއާ ކައިވެނި ކުރެއްވީ އޭނާގެ އުމުރުން 17 އަހަރުގަ އެވެ. އެކަމަކު ދެބޭފުޅުން ދިރިއުޅުއްވަނީ އެކުގައެއް ނޫނެވެ. އިންޓަވިއުތަކުގައި ޖަޝޮދަބެން ވިދާޅުވެފައި ވަނީ މޯދީއާ ކައިވެނި ކުރެއްވިތާ ތިން އަހަރު ފަހުން ދެ މީހުން ވަކިވެފައިވާ ކަމަށެވެ. އަދި ދެ މީހުން އެކުގައި އުޅުއްވުނީ ތިން މަސް ދުވަހު ކަމަށް ވެސް ޖަޝޮދަބެން ވިދާޅުވި އެވެ.\nމޯދީ ވެސް 2014 ވަނަ އަހަރު ފުރަތަމަ ފަހަރަށް ވަނީ ކައިވެންޏެއް ކުރައްވާފައިވާ ކަމަށް އެއްބަސްވެވަޑައިގެންފަ އެވެ. މޯދީގެ ކައިވެންޏާ ބެހޭ މައުލޫމާތު އާއްމު ކުރެއްވީ ބީޖޭޕީގެ ބޮޑު ވަޒީރު ކަމަށް ކުރިމަތި ލެއްވި އިރު އެވެ.\nއަނބިކަނބަލުން ދޫކުރައްވާ ވަކިން އުޅުއްވާތީ މޯދީ އަށް ވަނީ އެތައް ބައެއްގެ ފާޑުކިޔުން އަމާޒުވާން ފަށައިފަ އެވެ.


Pakistan sifain Yemen ah fonuvaidhinumah Suadi in edhefi\nޕާކިސްތާން ސިފައިން ޔަަމަނަށް ފޮނުވައިދިނުމަށް ސައޫދީން އެދެފި\nޕާކިސްތާން ސިފައިން ޔަމަނަށް ފޮނުވުމާ ދެކޮޅަށް ޕާކިސްތާނު ބަޔަކު އަޑު އުފުލަނީ. -- އޭޕީ\nސައޫދީ އިސްވެ އޮވެ ޔަމަންގެ ޝީއީ ހަނގުރާމަވެރިންނަށް ދޭ ހަމަލާތަކުގައި ބައިވެރިވުމަށް ޕާކިސްތާން ސިފައިން ފޮނުވައިދިނުމަށް އެދިފައިވާ ކަމަށް ޕާކިސްތާންގެ ޑިފެންސް މިނިސްޓަރު ޚަވާޖާ މުހައްމަދު އާސިފް އިއްޔެ ވިދާޅުވެއްޖެ އެެވެ.\nޕާކިސްތާނުގެ ޑިފެންސް މިނިސްޓަރު މިކަން ހާމަކުރައްވާފައި ވަނީ ގާނޫނު ހަދާ މަޖިލީހުގައި ވާހަކަ ދައްކަވަމުންނެވެ. ޝީއީންނާ ދެކޮޅަށް ދޭ ހަމަލާތަކަށް ޕާކިސްތާނުން ތާއީދުކުރާ ކަމަށް ކުރިން ބުނެފައި ވިޔަސް އަސްކަރީ އެއްވެސް އެހީތެރިކަމެއް ދޭނެ ކަމަކަށް ބުނެފައެއް ނުވެ އެވެ.\nއަރަބި ދުނިޔޭގެ އެންމެ ފަގީރު ގައުމު ކަމަށްވާ ޔަމަންގައި ހިނގަމުންދާ ހަނގުރާމައާ ބެހޭ ގޮތުން ޕާކިސްތާނުގެ ޑިފެންސް މިނިސްޓަރު ވިދާޅުވީ އަސްކަރީ އެހީ ބޭނުންވާ ކަމަށް ސައޫދީން ބުނީ މިދިޔަ ހަފުތާގައި ޖިއްދާގައި ބޭއްވި ބައްދަލުވުމެއްގައި ކަމަށެވެ. އެގޮތުން އެއާކްރާފްޓާއި މަނަވަރު ފަދަ ތަކެތީގެ އެހީ ބޭނުންވާ ކަމަށް ސައޫދީން ބުނެފައިވާ ކަމަށް މިިނިސްޓަރު ވިދާޅުވި އެވެ.\n"ތަކުރާރުކޮށް ބުނަން ބޭނުން، ސައޫދީ އަރަބިއްޔާގެ ސިޔާދަތު ހިމާޔަތް ކުރުމަށް ޕާކިސްތާނުން ވެފައިވާ ވައުދަށް ކަމޭ ހިތާނަން. އެފަދަ ބޭނުމެއް ޖެހިއްޖެ ހިނދެއްގައި ޕާކިސްތާނުގެ އެ ގޮތަށް އަމަލުކުރާނަން،" މިނިސްޓަރު ވިދާޅުވި އެވެ.\nޔަމަންގެ ހަނގުރާމަ ވަރުގަދަވަމުން ދާތީ އެ ގައުމުން މިހާރު ދަނީ އެކި ގައުމުތަކުގެ މީހުން ނިކުމެ ރައްކާތެރިކަން ހޯދަމުންނެވެ. --އޭޕީ